c: text/html

text:
པཎ་གྲུབ་བཅུ་བདུན།
འབྲི་མཁན། རྣམ་གྲྭ་ཐུབ་བསྟན་ཡར་འཕེལ།
ཤམ་བྷ་ལའི་ཕོ་ཉ། ཕྱི་ལོ་༢༠༡༠ཟླ་༤ཚེས་༡༧ཉིན། འཕགས་པ་ཀླུ་སྒྲུབ། ༼ནགཱ་རྫུན།༽ ༈ དེ་ཡང་མཁའ་མཉམ་མ་ལས། ཤེས་རབ་ཆེན་པོས་དེ་ཉིད་ལེགས་རྟོགས་ནས། །བརྩོན་པ་ཆེན་པོས་གོ་འཕང་མཆོག་བརྙེས་ཤིང༌། །བསྟན་པ་འདི་ལ་སྟོན་པ་གཉིས་པར་གྲགས། །འཕགས་མཆོག་ཀླུ་སྒྲུབ་ཞབས་ལ་ཕྱག་འཚལ་ལོ༑ ༑ཞེས་དང༌། ྋགོང་ས་མཆོག་གིས་མཛད་པའི་པཎ་གྲུབ་བཅུ་བདུན་གྱི་གསོལ་འདེབས་དད་གསུམ་གསལ་བྱེད་ལས། རྒྱལ་ཡུམ་དགོངས་དོན་མཐའ་བྲལ་དེ་ཉིད་དོན། །རྟེན་འབྱུང་རིགས་ཚུལ་ཟབ་མོས་གསལ་མཁས་པ། །རྒྱལ་བའི་ལུང་བཞིན་ཐེག་མཆོག་དབུ་མའི་སྲོལ། །བྱེད་མཛད་ཀླུ་སྒྲུབ་ཞབས་ལ་གསོལ་བ་འདེབས། །ཞེས་གསུངས་པ་ལྟར་ཤིང་རྟ་ཆེན་པོ་དཔལ་མགོན་འཕགས་པ་ཀླུ་སྒྲུབ་ནི། སྟོན་པ་མྱ་ངན་ལས་འདས་ནས་ལོ་བཞི་བརྒྱ་ཙམ་སོང་རྗེས། རྒྱ་གར་ལྷོ་ཕྱོགས་བེད་ཧརྦའི་ཡུལ་དུ་བྲམ་ཟེའི་རིགས་སུ་སྐུ་འཁྲུངས། ཡུམ་གྱིས་མཚན་མཁན་ལ་བསྟན་པས། དེས་མཚན་བཟང་མོད་ཀྱང༌། ཞག་བདུན་གྱི་ཚེ་ལས་མི་འདུག་ཟེར་བས། ཐབས་ཅི་ཡོད་ཅེས་དྲིས་པ་ན། ཕལ་པ་དང་བྲམ་ཟེ། དགེ་སློང་ལྔ་བརྒྱ་ལ་ཆོས་སྟོན་དྲངས་ན་རིམ་བཞིན་ཞག་བདུན་དང༌། ཟླ་བ་བདུན། ལོ་བདུན་འཚོ་ཐུབ། དེ་ནས་ཐབས་མེད་ཟེར་བས། དེ་ལྟར་བྱས་ཏེ་དགུང་ལོ་བདུན་དུ་ཉེ་བ་ན། ཕ་མས་རང་གི་བུ་འཆི་བར་བལྟ་མ་ནུས་པར་གཡོག་དང་བཅས་ནགས་སུ་འཁྱམ་དུ་བཏང༌། རིམ་བཞིན་བྲམ་ཟེ་ས་ར་ཧའམ་སྒྲ་གཅན་འཛིན་བཟང་པོ་དང་མཇལ་བས་མཁན་པོས་ཚེ་དཔག་མེད་ཀྱི་དཀྱིལ་འཁོར་དུ་དབང་བསྐུར་ནས། སྐུ་ཚེ་བསྲིངས་ཤིང་རབ་ཏུ་བྱུང༌། ཕྱིས་སུ་བསྙེན་པར་རྫོགས་ནས་མཚན་ལ་དགེ་སློང་དཔལ་ལྡན་ཞེས་གསོལ།
གཞན་ཡང་བྱང་སེམས་བློ་གྲོས་རིན་ཆེན་སོགས་ལས་ཀྱང་མདོ་སྔགས་ཀྱི་ཟབ་ཆོས་མང་དུ་གསན་ཏེ་མཁས་པའི་ཕུལ་དུ་གྱུར། བར་སྐབས་ཤིག་ལ་ཡུལ་དེར་མུ་གེ་ཆེནཔོ་བྱུང་བས་མཁན་པོས་བསྐུལ་བ་ལྟར་ནཱ་ལེདྲནའི་དགེ་འདུན་གྱི་ཞལ་ཏ་བ་མཛད། རྒྱ་མཚོའི་གླིང་ཞིག་ནས་གསེར་འགྱུར་གྱི་རྩི་བཞེས་ཤིང༌། ཟངས་ལ་སོགས་པ་མང་པོ་གསེར་དུ་བསྒྱུར་ཏེ་མུ་གེ་མེད་པའི་ཕྱོགས་གཞན་ནས་འབྲས་དང་ནས་ལ་སོགས་པ་འཚོ་བའི་ཡོ་བྱད་རྣམས་དྲངས་ཏེ་ལོ་བཅུ་གཉིས་ཀྱི་བར་དུ་དགེ་འདུན་རྣམས་ལ་འཚོ་བ་ཕོངས་པ་མེད་པར་སྦྱོར་བར་མཛད། ཉན་ཐོས་པ་རྣམས་ལ་ཡང་ཕན་ཆེར་བཏགས། སྐབས་དེ་དག་ཏུ་བསྟན་པའི་ནང་མཛོད་འདུལ་བའི་བསྟན་པ་ཉམས་པ་སླར་གསོ་བའི་ཕྱིར་དུ་བསླབ་ཁྲིམས་འཆལ་བའི་དགེ་འདུན་སྟོང་ཕྲག་བརྒྱད་ཙམ་གནས་ནས་ཕྱུངས། སྡེ་པ་ཀུན་གྱི་བདག་པོ་མཛད། སྐལ་ལྡན་རྣམས་ལ་སྡེ་སྣོད་གསུམ་དང༌། ལྷག་པར་དུ་དམ་ཆོས་འདུལ་བ་རྒྱ་ཆེར་སྤེལ་བར་མཛད་དེ། སྔོན་སྟོན་པས་ཆོས་འཁོར་བསྐོར་བ་དང་མཚུངས་པར་ཆོས་ཀྱི་སྒྲ་ཆེན་ལན་དང་པོ་བསྒྲགས།
དེའི་ཚེ་བདེ་བྱེད་ཅེས་བྱ་བས་ཐེག་ཆེན་གྱི་ལྟ་སྤྱོད་གཉིས་ཀར་རྨ་འབྱིན་པའི་གཞུང་ལུགས་མང་པོ་བརྩམས་པ་དང༌། ཐེག་ཆེན་ལ་ལོག་པར་སྨྲ་བ་མཐའ་དག་རིགས་པས་སུན་ཕྱུངས། སྐབས་ཤིག་ན་སྐལ་ལྡན་རྣམས་ལ་ཆོས་རྒྱ་ཆེར་བསྟན་པའི་དུས་སུ་བྱིས་པ་གཉིས་ཆོས་ཉན་དུ་འོངས་པ་ན། དྲི་ཞིམ་པོས་ཕྱོགས་ཀུན་ཁྱབ་པ་དང༌། དེ་གཉིས་སོང་བའི་རྗེས་དྲི་ངད་ཡལ་བས། དེའི་རྒྱུ་མཚན་དྲིས་པར་ངེད་གཉིས་ཀླུའི་རྒྱལ་པོ་འཇོག་པོའི་བུ་ཡིན། མིའི་དྲི་མ་སྲུང་ཕྱིར་ཙནྡན་གོ་ཤིརྵ་བྱུགས་པ་ཡིན་ཞུས། འོ་ན་དེ་ལྟ་བུའི་ཙནྡན་གང་དུ་ཡོད་དམ་དྲིས་པས། ཡབ་ལ་དྲིའོ་ཟེར་བ་བཞིན་དྲིས་པས། ཡབ་ཀྱིས་སློབ་དཔོན་ཀླུ་ཡུལ་དུ་བྱོན་ན་འབུལ་ཞུས་པས། སློབ་དཔོན་གྱིས་ཀླུ་མང་པོའི་རྒྱུད་ལ་དགེ་རྩ་བསྐྱེད་པ་དང༌། ཤེར་ཕྱིན་སྟོང་ཕྲག་བརྒྱ་པ་ཀླུ་ཡུལ་ནས་གདན་འདྲེན་རྒྱུ་སོགས་དགོས་པ་དུ་མར་གཟིགས་ཏེ་ཀླུ་ཡུལ་དུ་བྱོན། ཀླུ་རྣམས་ཀྱིས་མཆོད་པ་རྒྱ་ཆེ་དང་བཅས་ཆོས་སྟོན་པར་གསོལ་བ་བཏབ་པ་ན། དེར་ཆོས་མང་དུ་བསྟན་པས་ཀླུ་རྣམས་ཡིད་མགུ་སྟེ་ཀླུ་ཡུལ་དུ་བཞུགས་པར་ཞུས་ཀྱང༌། ད་ལྟ་འཛམ་གླིང་དུ་མཆོད་རྟེན་བྱེ་བ་བཞེངས་དགོས་པ་སོགས་ཀྱིས་ཁོམ་པ་མེད། ཕྱིས་སུ་འོང་སྲིད་ཅེས་གསུངས་ཏེ་འཛམ་བུའི་གླིང་དུ་བྱོན། ཀླུ་རྣམས་ཀྱིས་སློབ་དཔོན་ཀླུ་ཡུལ་དུ་འབྱོན་རྒྱུའི་གཏའ་མ་ལྟ་བུར་འབུམ་གྱི་གཤམ་ནས་ཅུད་ཟད་མ་བསྐུར་བས། བརྒྱད་སྟོང་པའི་རྟག་ཏུ་ངུ་དང༌། ཆོས་འཕགས་ལེའུའི་གཉིས་རྗེས་སུ་འབུམ་རྒྱས་པའི་གཤམ་དུ་སྦྱར་བར་གྲགས་སོ།།
དེ་ནས་ལི་ཁ་ར་ཞེས་པའི་ཡུལ་དུ་ཕེབས། གསེར་འགྱུར་གྱི་སྒོ་ནས་སྦྱིན་པར་རྒྱ་ཆེར་མཛད། མཉན་ཡོད། གནས་བཅས། ཙམ་པ་ཀ ཝཱ་རཱ་ཎསིའ། རྒྱལ་པོའི་ཁབ། ཡངས་པ་ཅན་ཏེ་རྒྱ་གར་དབུས་ཀྱི་གྲོང་ཁྱེར་ཆེན་པོ་དྲུག་གིས་གཙོས་ཕྱོགས་ཐམས་ཅད་དུ་གཙུག་ལག་ཁང་དང༌། མཆོད་རྟེན་མང་པོ་བཞེངས། ཆོས་སྨྲ་བ་རྣམས་ལ་ཆོས་གཞིའང་བཙུགས། ལྷ་ཁང་བརྒྱ་རྩ་བརྒྱད་དུ་ཐེག་ཆེན་གྱི་ཆོས་གཞི་བརྒྱ་རྩ་བརྒྱད་བཙུགས། དེར་ནག་པོ་ཆེན་པོའི་སྐུ་རེ་བཞེངས། བསྟན་པ་སྲུང་བའི་གཉེར་དུ་གཏད་དོ།།
རྡོ་རྗེ་གདན་གྱི་མཆོད་རྟེན་ལ་དྲྭ་མིག་གིས་བསྐོར་ཞིང་ཕྱི་རོལ་ཏུ་མཆོད་རྟེན་ལྷ་ཅན་བརྒྱ་རྩ་བརྒྱད་བཞེངས། དཔལ་ལྡན་འབྲས་སྤུངས་མཆོད་རྟེན་ལ་ལྕགས་རི་བཏབ། ལྕགས་རིའི་ནང་དུ་ལྷ་ཁང་བརྒྱ་རྩ་བྱས། ཤེར་ཕྱིན་གདན་དྲངས་ནས་ཐེག་ཆེན་གྱི་སྲོལ་ནུབ་པ་དེ་སླར་གསོ་མཛད་དེ་ཆོས་སྟོན་པའི་སྐབས་སུ་ཀླུ་རྣམས་ཀྱིས་སྦྲུལ་གྱི་གདེངས་ཀ་ཕུལ་བ་སོགས་གྲོགས་བྱས་པས་ཀླུ་སྒྲུབ་ཅེས་མཚན་ཆགས། ཉན་ཐོས་དངོས་སྨྲ་བ་རྣམས་ཀྱི་རྩོད་པ་བཟློག་པའི་ཕྱིར་རིག་པའི་ཚོགས་དྲུག་སྟེ་རྩོད་ཟློག་དང༌། སྟོང་ཉིད་བདུན་ཅུ་པ། ཞིབ་མོ་རྣམ་འཐག རིགས་པ་དྲུག་ཅུ་པ༑ མདོ་ཀུན་བཏུས། དབུ་མ་རིན་ཆེན་ཕྲེང་བ་བཅས་དང༌། བཤེས་སྤྲིངས་ལ་སོགས་པ་དབུ་མའི་བསྟན་བཅོས་སྤྱི་དང༌། ཁྱད་པར་དུ་ཤེར་ཕྱིན་གྱི་མདོ་སྡེ་རིན་པོ་ཆེའི་ཟབ་དོན་དབུ་མར་འགྲེལ་བའི་བསྟན་བཅོས་རྩ་བ་ཤེས་རབ་ཅེས་བྱ་བ་སོགས་རྨད་དུ་བྱུང་བའི་ལེགས་བཤད་མང་དུ་མཛད་དེ། སྔོན་སྟོན་པས་ཆོས་འཁོར་བར་པ་བསྐོར་བ་དང་མཚུངས་པའི་དམ་པའི་ཆོས་ཀྱི་སྒྲ་ཆེན་པོ་ལན་གཉིས་པ་བསྒྲགས་སོ༑༑
དེ་ནས་རྔ་བོ་ཆེ་ལ་སོགས་པའི་མདོ་ལ་བརྟེན་ནས་བདེར་གཤེགས་སྙིང་པོ་ཁམས་ཆོས་དབྱིངས་བརྟག་པ་སེམས་ཅན་ཐམས་ཅད་ལ་ཁྱབ་པར་སྟོན་པའི་ཆོས་དབྱིངས་བསྟོད་པ་སོགས་མཛད་དེ་དམ་པའི་ཆོས་ཀྱི་སྒྲ་ལན་གསུམ་པ་བསྒྲགས་སོ༑༑
མདོར་ན་གདུལ་བྱ་གྲངས་ལས་འདས་པ་ཐེག་པ་ཆེན་པོའི་ལམ་ལ་འཁྲིད་པ་དང༌། སྡེ་སྣོད་གསུམ་དང༌། རྒྱུད་སྡེ་བཞིའི་དགོངས་འགྲེལ་གྱི་བསྟན་བཅོས་དང༌། ཐུན་མོང་བའི་བསྟན་བཅོས་ཀྱང་མང་དུ་མཛད་དེ་ལོ་མང་རིང་བསྟན་པ་བསྐྱངས། དེ་ལྟར་བསྟན་པའི་བྱ་བ་རྒྱ་ཆེར་མཛད་པ་ན། བདུད་སྡིག་ཏོ་ཅན་མ་བཟོད་པར། རྒྱལ་པོ་བདེ་སྤྱོད་ཀྱི་བུར་སྐྱེ་བ་བླངས་ཏེ། རྒྱལ་སྲིད་ཐོབ་ཕྱིར་ཡབ་དང་སྐུ་ཚེ་མཉམ་པའི་སློབ་དཔོན་གྱི་དབུ་སྦྱིན་པར་ཞུས་པས། ཁོང་བྱང་སེམས་ཀྱི་སྤྱོད་པ་རླབས་པོ་ཆེར་གནས་སྟབས་གནང་བར་ཞལ་གྱིས་བཞེས། རྩྭ་ཀུ་ཤས་དབུ་བཅད་དེ་སྐུ་ཁྲག་འོ་མའི་རང་བཞིན་དུ་བྱུང༌། དབུ་དེའི་ཞལ་ནས། ང་ནི་འདི་ནས་བདེ་བ་ཅན་དུ་འགྲོ། །ཕྱིས་ནས་ལུས་འདི་ལ་ནི་འཇུག་པར་གྱུར། །ཞེས་ཚིག་བྱུང་བས། རིམ་གྱིས་ཇེ་ཉེར་སོང་སྟེ་མཐར་དབུ་སྐུ་ལུས་ལ་འབྱར་ནས་སླར་ཡང་བསྟན་འགྲོའི་དོན་རྒྱ་ཆེར་མཛད་པར་འགྱུར་རོ་ཞེས་གསུངས་སོ།།
འཕགས་པ་ཀླུ་སྒྲུབ་ལ་སློབ་མ་བསྟན་འཛིན་གྱི་སྐྱེས་ཆེན་དམ་པ་ཤིན་ཏུ་མང་ཡང་དེ་དག་ལས་གཙོ་བོར་གྱུར་པ་ཤཱཀྱ་མི་ཏྲ་དང༌། ནཱ་ག་བོདྷི། ཨཱརྱ་དེ་ཝ༑ མ་ཏངྒི་པ་བཅས་གཙོ་བོ་ཐུགས་སྲས་བཞི་དང༌། སངས་རྒྱས་བསྐྱངས་དང༌། ལེགས་ལྡན་འབྱེད། སློབ་དཔོན་དཔའ་བོ་བཅས་ཉེ་བའི་སྲས་གསུམ་སྟེ་བདུན་བྱུང་ཞིང་དེ་དག་གིས་ཀྱང་བསྟན་འགྲོའི་དོན་རླབས་པོ་ཆེ་དུ་མ་མཛད་པའོ།།
སློབ་དཔོན་འཕགས་པ་ལྷ། ༼ཨཱརྱ་དེ་ཝ།༽ ༈ དེ་ཡང་མཁའ་མཉམ་མ་ལས། དེ་སྲས་ཐུ་བོ་དགེ་ལེགས་དཔལ་ཡོན་ཅན། །ལོག་སྨྲ་ཚར་གཅོད་སྐལ་ལྡན་རྗེས་སུ་འཛིན། །ཐར་འདོད་རྣམས་ལ་ཐར་པའི་ལམ་སྟོན་པ། །ཨཱརྱ་དེ་ཝའི་ཞབས་ལ་ཕྱག་འཚལ་ལོ། །ཞེས་དང༌། པཎ་གྲུབ་སྟོད་ཆེན་ལས་ཀྱང༌། དེ་སྲས་ཐུ་བོ་མཁས་ཤིང་གྲུབ་པའི་མཆོག །ཕྱི་ནང་གྲུབ་མཐའ་རྒྱ་མཚོའི་ཕ་མཐར་སོན། །ཀླུ་སྒྲུབ་གཞུང་འཛིན་ཀུན་གྱི་གཙུག་ནོར་དཔལ། །རྒྱལ་སྲས་འཕགས་པ་ལྷ་ལ་གསོལ་བ་འདེབས། །ཞེས་གསུངས་པ་ལྟར་སློབ་དཔོན་ཨཱརྱ་དེ་ཝའམ་འཕགས་པ་ལྷ་ནི་སིངྒ་ལའི་རྒྱལ་པོའི་སྐྱེད་མོས་ཚལ་དུ་པདྨ་ལས་བརྫུས་ཏེ་འཁྲུངས་ཤིང༌། རྒྱལ་པོས་ཀྱང་སྲས་ཀྱི་དོད་དུ་བསྐྱངས། ཕྱིས་རབ་ཏུ་བྱུང་སྟེ་མཐར་སློབ་དཔོན་ཀླུ་སྒྲུབ་ཀྱི་ཞབས་ལ་ཡུན་རིང་དུ་བསྟེན་པའི་མཐུ་ལས་སའི་སྟེང་ན་འགྲན་ཟླ་དང་བྲལ་བའི་མཁས་གྲུབ་ཆེན་པོར་གྱུར།
སྐབས་དེར་མུ་སྟེགས་རྟ་དབྱངས་ཀྱིས་ནཱ་ལེདྲནའི་དགེ་འདུན་རྣམས་ལ། ང་མུ་སྟེགས་རྟ་དབྱངས་བྱ་བ་ཡིན། ང་རྒྱལ་ན་ཁྱེད་རྣམས་ངའི་གྲུབ་མཐའ་ལ་ཞུགས་ཏེ་གཙུག་ལག་ཁང་དང་ཆོས་རྣམས་བསྲེག་དགོས། དེའི་དཔང་པོ་རྒྱལ་པོ་བཅོལ་བ་ཡིན་པས་དུས་ཐོབས་ཤིག་ཅེས་བསྒྲགས་པ་ན། ནང་པའི་མཁས་པ་སུས་ཀྱང་ལན་ལྡོག་པར་མ་ནུས། སྐབས་དེར་པཌཎི་ཏ་ཞིག་གིས་རྨི་ལམ་དུ་མུ་སྟེགས་ཀྱི་རྩོད་པ་བཟློག་པའི་ཐབས་སུ་ཆོས་སྐྱོང་མགོན་པོ་ལ་འཕྲིན་ལས་བཅོལ་ན། ཆོས་སྐྱོང་གི་སྤྲུལ་པས་ལྷོ་ཕྱོགས་དཔལ་གྱི་རི་ནས་སློབ་དཔོན་ཀླུ་སྒྲུབ་ཡབ་སྲས་གདན་འདྲེན་པའི་ཕོ་ཉ་བྱེད་པར་འགྱུར་ཞེས་ལུང་བསྟན་བྱུང་བ་ལྟར། འཕྲིན་ཡིག་བྲིས་ཏེ་གཏོར་མའི་སྟེང་དུ་བཞག་ནས་མགོན་པོ་ལ་ཆོས་གཏོར་རྒྱ་ཆེན་པོ་ཕུལ་བ་ན། མགོན་པོའི་རྣམ་སྤྲུལ་བྱ་རོག་ཅིག་གིས་འཕྲིན་ཡིག་དེ་ཁྱེར་ནས་ལྷོ་ཕྱོགས་དཔལ་གྱི་རིར་སློབ་དཔོན་ཀླུ་སྒྲུབ་ལ་ཕུལ། ནཱ་ལེདྲནར་མུ་སྟེགས་རྟ་དབྱངས་གདུལ་བའི་དོན་དུ་སློབ་དཔོན་ཀླུ་སྒྲུབ་ཕེབས་པར་བརྩམས་པ་ན། སློབ་དཔོན་ཨཱརྱ་དེ་ཝས། སློབ་དཔོན་ཕེབས་མི་དགོས། རྟ་དབྱངས་བདག་གིས་འདུལ་ནུས་ཞེས་ཞུས་ཏེ་སློབ་དཔོན་ཨཱརྱ་དེ་ཝ་ནཱ་ལེདྲནར་ཕེབས། ལམ་དུ་མུ་སྟེགས་ཀྱི་རིགས་ཀྱི་བུད་མེད་ཅིག་དངོས་གྲུབ་ཀྱི་རྫས་ཀྱི་དོན་དུ་དགེ་སློང་མཁས་པའི་མིག་དགོས་པར་བྱུང་ནས་སྤྱན་ཡ་གཅིག་སློང་བ་དེ་ལ་བྱིན། རྐང་མགྱོགས་ཀྱི་རྫས་ལ་བརྟེན་ནས་ཐུན་ཚོད་གཅིག་གི་ཡུན་ཙམ་ལ་ནཱ་ལེདྲནར་ཕེབས། སྐབས་དེར་ཕྱི་ནང་གི་པཌཎི་ཏ་འབུམ་ཕྲག་དུ་མ་ནཱ་ལེདྲནར་འདུས། སློབ་དཔོན་གྱིས་ནཱ་ལེདྲནའི་ཆུ་ལེན་མཁན་ཞིག་ལ། ང་འོངས་སོ་གྱིས་གསུངས་པ་ལྟར། དེས་ཀྱང་དགེ་འདུན་རྣམས་ལ་ང་འོངས་སོ་ཟེར་མཁན་ཞིག་ཆུ་ཁར་འདུག་ཞུས་པས། འཕགས་པ་ཡབ་སྲས་གང་རུང་ཞིག་ཕེབས་པར་བསམས་ཏེ་མཆོད་པའི་བྱེ་བྲག་རྣམ་པ་མང་པོ་ཐོགས་ཏེ་ཕེབས་བསུ་རྒྱ་ཆེ་ཞུས།
དེ་ནས་སློབ་དཔོན་གྱིས་རྟ་དབྱངས་ཆུ་གཏོར་གཏོང་སར་བྱོན་ནས་ཅི་བྱེད་དྲིས་པར། སྔར་ཤི་བའི་ཕ་མེས་རྣམས་ལ་སྟེར་བ་ཡིན་ཟེར། སློབ་དཔོན་གྱིས་ངས་ཀྱང་ལྷོ་ཕྱོགས་དཔལ་གྱི་རིར་ཤིང་སྐམ་པོ་ཞིག་ཡོད་པ་དེ་ལ་གཏོར་བ་ཡིན་གསུངས་ནས་ཆུ་གཏོར་བས། རྟ་དབྱངས་ཀྱིས་དཔལ་གྱི་རི་ལ་འདི་ནས་ཆུ་གཏོར་བྱས་པས་ཅི་ལ་ཕན་ཟེར་བས། སློབ་དཔོན་གྱིས་འོ་ན་ཕ་མེས་སྔར་ཤི་བ་ལ་ད་ལྟར་ཆུ་གཏོར་བྱས་པས་ཅི་ལ་ཕན་གསུངས། ཡང་རྟ་དབྱངས་འབབ་སྟེགས་སུ་ཁྲུས་བྱེད་པའི་སྐབས་སློབ་དཔོན་གྱིས་ཅི་བྱེད་གསུངས་པས། སྡིག་པ་སྦྱོང་བ་ཡིན་ཟེར། སློབ་དཔོན་གྱིས་གསེར་བུམ་མི་གཙང་བས་བཀང་བ་ཞིག་གི་ཕྱི་བཀྲུས་པས་རྟ་དབྱངས་ཀྱིས། མི་གཙང་བ་ནང་ན་ཡོད་པ་ལ་ཕྱི་བཀྲུས་པས་ཅི་ལ་ཕན་ཟེར་བར། སློབ་དཔོན་གྱིས་འོ་ན་སྡིག་པ་སེམས་ལ་ཡོད་པར་ལུས་བཀྲུས་པས་ཅི་ལ་ཕན་ཞེས་གསུངས། དེ་ནས་སློབ་དཔོན་ཚོགས་སུ་དགེ་འདུན་གྱི་གྲལ་སྨད་དུ་བཞུགས་པའི་སྐབས་རྟ་དབྱངས་ཀྱིས་ཚོགས་སུ་སྔར་བཞིན་བགྲངས་པས་གྲངས་གཅིག་ལྷག་པ་ན༑ སྔོན་མེད་པའི་མགོ་ཟླུམ་གང་ན་ཡོད་ཟེར་བ་ལ་སློབ་དཔོན་གྱིས། མགོ་ཟླུམ་སྐེའི་སྟེང་ན་ཡོད་གསུངས་པས་རྩོད་པར་བྱེད་པ་ཤེས་ཏེ། རྟ་དབྱངས་ཀྱིས་བྱིའུ་ཞིག་སྦར་མོར་བཅུག་སྟེ་འདི་འཆིའམ་གསོན་ཟེར་བས། དེ་ཁྱོད་ཀྱི་སྙིང་རྗེ་ལ་རག་ལས་སོ་ཞེས་གསུངས། ཡང་སྒོ་ཐེམ་དུ་བསྡད་ནས་ང་ཕྱི་ནང་གང་དུ་འགྲོ་བ་འདུག་དྲིས་པར། སློབ་དཔོན་གྱིས་དེ་ཁྱོད་ཀྱི་འདོད་དོན་གང་ན་ཡོད་པ་དེར་རག་ལས་སོ་གསུངས།
དེ་བས་རྟ་དབྱངས་ཀྱིས། ད་རང་རེ་གཉིས་རྩོད་པ་བྱའོ་ཟེར་བ་ལ་སློབ་དཔོན་གྱིས་ཞལ་གྱིས་བཞེས། རྒྱལ་པོ་དཔང་དུ་བཞག་སྟེ་ཕམ་པ་དེ་གང་རྒྱལ་བའི་ཕྱོགས་ཀྱི་བསྟན་པ་ལ་འཇུག་དགོས་པ་བྱས། རྒྱལ་ཕམ་ཤན་འབྱེད་ཀྱི་ཕྱི་ནང་གི་པཌཎི་ཏ་རྩོད་པ་མཐར་དབྱུང་གི་དཔང་པོ་དུ་མའི་ཁྲི་ཡང་བཤམས། ནངས་པར་ཁྲི་སོ་སོར་འཁོར་དང་བཅས་པ་འཁོད་པའི་དབུས་སུ་རྟ་དབྱངས་ན་རེ། མིག་གཅིག་པ་འདི་ཅི་སྨྲ་ཟེར་བ་ལ་སློབ་དཔོན་གྱིས། བརྒྱ་བྱིན་མིག་སྟོང་ལྡན་ཡང་དེ་ཉིད་མཐོང་བ་མེད། །དྲག་པོར་མིག་གསུམ་ལྡན་ཡང་དེ་ཉིད་མཐོང་བ་མེད། །ཨཱརྱ་དེ་ཝ་མིག་གཅིག་པ་ནི་གང་ཡིན་པས། །སྲིད་པ་གསུམ་པོ་མ་ལུས་པ་ཡི་དེ་ཉིད་མཐོང༌། །ཞེས་གསུངས་པས། རྟ་དབྱངས་ན་རེ། ཁྱོད་ཀྱི་ངའི་རྩོད་ཟླ་མི་ཡོང་བས། ངའི་སྲིང་མོ་འདི་དང་རྩོད་ཅིག་ཟེར་བ་ལྟར། སྲིང་མོ་ལྷ་མོ་ཨུ་མས་རྩོད་དུ་བྱུང་བས། དགེ་བསྙེན་ངོ་ཚ་མེད་པས་ལུས་གཅེར་བུར་ཕྱུང་བ་མཚན་མ་གྱེན་དུ་བསྒྲེངས་པ་ཞིག་ཏུ་སྤྲུལ་བས་ལྷ་མོ་ཨུ་མ་ངོ་ཚ་ནས་བྲོས་སོ།།
དེ་ནས་རྟ་དབྱངས་ཀྱིས་ངའི་ནེ་ཙོ་འདི་དང་རྩོད་ཅིག་ཟེར་བ་ན། ཚངས་པའི་སྤྲུལ་པ་ནེ་ཙོ་རྩོད་དུ་བྱུང་བ་ལ། བྱི་ལ་བཏང་ནས་ནེ་ཙོའི་སྐེ་བཅད་པས། རྟ་དབྱངས་ན་རེ། ནང་པ་སངས་རྒྱས་པར་ཁས་འཆེ་བ་དང་སྲོག་གཅོད་པ་འགལ། ཁྱོད་ལ་སྡིག་པ་འོང་ཟེར་བ་ལ་སློབ་དཔོན་ཨཱརྱ་དེ་ཝས། དེས་སྡིག་སྦྱོང་བྱས་པས་ཁྱོད་ཀྱི་སྡིག་པ་བྱང་ངམ་ཟེར་བ་ལ། འོ་ན་བྱི་ལས་ནེ་ཙོ་བསད་པའི་སྡིག་པ་ང་ལ་འོང་ངམ་གསུངས། དེ་ནས་རྟ་དབྱངས་ཀྱིས། ངའི་ཐོད་ལེ་ཀོར་དང་རྩོད་ཅིག་ཟེར་ནས། ཁྱབ་འཇུག་གི་སྤྲུལ་པ་ཐོད་ལེ་ཀོར་སོ་ཕག་གི་སྟེང་དུ་བསྐྱུར་བྱུང་བས། སློབ་དཔོན་གྱིས་མར་ནག་བསྐུས་ནས་རི་མོ་མ་བྱུང་བས་རྟ་དབྱངས་ངོ་གནོང་ཞིང་སྐྱེངས་པར་གྱུར། འོན་ཀྱང་སྔར་དབང་ཕྱུག་གིས་མཆོག་བྱིན་པར་རློམ་སྟེ་སློབ་དཔོན་དང་ལྷན་ཅིག་རྩོད་པ་ལ་ཞུགས་པ་ན། རྟ་དབྱངས་ཀྱི་འདོད་ཚུལ་རྣམས་སློབ་དཔོན་གྱིས་དྲི་མ་མེད་པའི་རིགས་པ་སྟོང་ཕྲག་གིས་སུན་ཕྱུངས་ཏེ། རྟ་དབྱངས་རྣམ་པ་ཀུན་ཏུ་ཕམ་པར་མཛད།
དེ་ནས་རྟ་དབྱངས་ཀྱིས། ད་རྫུ་འཕྲུལ་འགྲན་ཟེར་བས་བརྒྱ་བྱིན་མིག་སྟོང་ཡོད་པ་ཞིག་ཏུ་སྤྲུལ་བར་སློབ་དཔོན་གྱིས་ཕྱག་སྟོང་སྤྱན་སྟོང་དུ་སྤྲུལ་ཏེ་ཟིལ་གྱིས་མནན། རྟ་དབྱངས་ཀྱི་ཁ་ནས་མེ་ཕྱུང་བ་སློབ་དཔོན་གྱི་ཞལ་ནས་ཆུ་ཕྱུང་སྟེ་བསད། རྟ་དབྱངས་ཀྱིས་ནམ་མཁར་དཀྱིལ་འཁོར་བྲིས་པ་སློབ་དཔོན་གྱིས་རྫུ་འཕྲུལ་གྱིས་རླུང་གིས་བསུབས་པས། རྩོད་པ་དང༌། ནུས་པ། རྫུ་འཕྲུལ་སོགས་སྒོ་དུ་མ་ནས་རྟ་དབྱངས་ཕམ་སྟེ། ཆུ་བོ་གངྒཱར་ལྕེབས་པར་བརྩམས་པ་ན། རྒྱལ་པོས་རྟ་དབྱངས་བཀའ་སྡེ་སྣོད་མང་པོ་བཞུགས་པའི་གཙུག་ལག་ཁང་ཞིག་ཏུ་བཅུག ཕྱོགས་འཛིན་གྱི་འཆིང་བ་གྲོལ་ཞིང༌། ལྷག་པར་འཇམ་དཔལ་རྩ་རྒྱུད་ཀྱི་གླེགས་བམ་བཀླགས་པས། སྔར་བསྟན་པ་ལ་བྱ་བ་མ་ཡིན་པར་བྱས་པ་ལ་འགྱོད་པ་སྐྱེས་ཏེ་ལྟུང་བཤགས་མཛད་པ་དང༌། ལྷག་པར་སློབ་དཔོན་ཀླུ་སྒྲུབ་ཡབ་སྲས་ལུང་གིས་ཟིན་ཚུལ་དང༌། རང་ཉིད་ཀྱང་ལུང་གིས་ཟིན་པའི་ཚུལ་རྣམས་མཐོང་བས། རྒྱལ་བའི་བཀའ་ལ་སྙིང་ཐག་པ་ནས་ཡིད་ཆེས་ཏེ། སངས་རྒྱས་བཅོམ་ལྡན་འདས་ལ་བསླུ་བ་མེད་པའི་ངེས་པ་རྙེད་ནས་སློབ་དཔོན་ལ་རབ་ཏུ་བྱུང་བར་ཞུས་པ་བཞིན། སློབ་དཔོན་ཨཱརྱ་དེ་ཝས་རྟ་དབྱངས་སློབ་དཔོན་ཀླུ་སྒྲུབ་ཀྱི་སྤྱན་སྔར་ཁྲིད་དེ། རབ་ཏུ་བྱུང་ནས་མདོ་རྒྱུད་ཀྱི་བསྟན་བཅོས་མཐའ་དག་ལ་མཁས་པའི་ཕུལ་དུ་གྱུར། དེ་ནས་སློབ་དཔོན་འཕགས་པ་ལྷ་དཔལ་ནཱ་ལེདྲནར་ཡུན་རིང་བཞུགས་ཤིང༌། མཐར་རྒྱ་གར་ལྷོ་ཕྱོགས་ཀྱི་རྒྱུད་དུ་གཤེགས་ནས་བསྟན་འགྲོར་སྨན་པའི་མཛད་བཟང་ནམ་མཁའ་དང་མཉམ་པ་བསྐྱངས་མཐར་ཡུལ་ཀཙཉི་དང་ཉེ་བའི་རཱ་ག་ནཱ་ཐ་ཞེས་བྱ་བར་སྒྲ་གཅན་བཟང་པོ་ལ། སྙིང་པོའི་དོན་གྱི་རྒྱལ་བའི་བསྟན་པ་གཏད་ནས་གདུལ་བྱ་རྟག་འཛིན་ཅན་རྣམས་དམ་པའི་ཆོས་ལ་བསྐུལ་ཕྱིར་སྐུ་མྱ་ངན་ལས་འདས་པའི་ཚུལ་གྱིས་མཐའ་མའི་མཛད་པ་བསྟན་པ་འདི་ལྟར་ལགས་སོ།།
སངས་རྒྱས་བསྐྱངས།
༈ དེ་ཡང་པཎ་གྲུབ་བསྟོད་ཆེན་ལས། འཕགས་པའི་དགོངས་པ་རྟེན་འབྱུང་མཐར་ཐུག་དོན། །བཏགས་ཡོད་མིང་རྐྱང་ཙམ་གྱི་ཟབ་མོའི་གནད། །གསལ་མཛད་གྲུབ་པ་མཆོག་གི་སར་གཤེགས་པ། །སངས་རྒྱས་བསྐྱངས་ཀྱི་ཞབས་ལ་གསོལ་བ་འདེབས། །ཞེས་གསུངས་པ་ལྟར་སློབ་དཔོན་སངས་རྒྱས་བསྐྱངས་ནི༑ རྒྱ་གར་ལྷོ་ཕྱོགས་ཏཔམ་ལའི་ཡུལ་གྱི་བྱེ་བྲག་ངང་པས་རྩེ་བ་ཞེས་བྱ་བར་སྐུ་འཁྲུངས། ཡུལ་དེ་ཉིད་དུ་བསྟན་པ་ལ་རབ་ཏུ་བྱུང་ཞིང་བསྙེན་པར་རྫོགས། མང་དུ་ཐོས་པར་མཛད་པར་བཞེད་ནས་སློབ་དཔོན་ཀླུའི་བཤེས་གཉེན་གྱི་དྲུང་དུ་ཀླུ་སྒྲུབ་ཀྱི་གཞུང་ལུགས་རྣམས་ཐོས་པར་བྱས་ནས། རྩེ་གཅིག་ཏུ་བསྒོམས་པས་ཡེ་ཤེས་མཆོག་བརྙེས། མདོ་སྔགས་ཀྱི་ཆོས་ལ་གསང་སྦྱངས་གནང་བས་རང་གཞན་གྱི་གྲུབ་མཐའི་རྒྱ་མཚོའི་ཕ་རོལ་ཏུ་སོན། འཕགས་པ་ཀླུ་སྒྲུབ་ཀྱི་ཞབས་ལ་བསྟེན་ཅིང༌། སྒྲུབ་པ་ལྷུར་མཛད་པས་རྗེ་བཙུན་འཇམ་དཔལ་དབྱངས་དངོས་སུ་ཞལ་གཟིགས། གྲུབ་པའི་གོ་འཕང་མཐོན་པོར་གཤེགས། ལྷོ་ཕྱོགས་ཀྱི་གཙུག་ལག་ཁང་དཌཎ་པུ་རི་ཞེས་བྱ་བར་བཞུགས་ནས་ཆོས་ཀྱང་མང་དུ་བསྟན། འཕགས་པ་ཡབ་སྲས་དང༌། སློབ་དཔོན་དཔའ་བོ་ལ་སོགས་པས་མཛད་པའི་བསྟན་བཅོས་མང་པོ་ལ་རྣམ་བཤད་མཛད། མཐར་རི་ལུའི་དངོས་གྲུབ་བསྒྲུབས་པས་འགྲུབ། དབུ་མ་རྩ་བ་ཤེས་རབ་ཀྱི་འགྲེལ་པ་བུདྡྷ་པཱ་ལི་ཏ་མཛད་ནས་རྩ་ཤེས་ལས་གསུངས་པའི་རིགས་པ་རྣམས་དབུ་མ་ཐལ་འགྱུར་བའི་ལུགས་སུ་བཀྲལ་བས། དབུ་མ་ཐལ་འགྱུར་བའི་སློབ་དཔོན་ཆེན་པོར་གྱུར། གཞན་ཡང་མདོ་རྒྱུད་ཀྱི་བསྟན་བཅོས་མང་དུ་མཛད་དེ་བསྟན་དང་འགྲོ་བའི་དོན་ལ་སྣ་མང་བྱས་བ་བྱས་ཤིང༌། གཞན་དོན་མཛད་བཟང་ཁོ་ནས་དུས་འདས་ཏེ་མཐར་སྐུ་མྱ་ངན་ལས་འདས་པའོ།།
སློབ་དཔོན་ལེགས་ལྡན་འབྱེད། ༈ དེ་ཡང་པཎ་གྲུབ་བསྟོད་ཆེན་ལས། བདེན་པའི་དངོས་པོ་སྐྱེ་སོགས་མཐའ་བཀག་ཅིང༌། །ཚད་མ་མཐུན་སྣང་ཕྱི་དོན་བཞེད་པ་ཡི། །གྲུབ་མཐའི་སྲོག་གཏོད་ཡོངས་རྫོགས་པཌཎི་ཏ། །སློབ་དཔོན་ལེགས་ལྡན་འབྱེད་ལ་གསོལ་བ་འདེབས།།
ཞེས་གསུངས་པ་ལྟར་སློབ་དཔོན་ལེགས་ལྡན་འབྱེད་ནི་ལྷོ་ཕྱོགས་མ་ལ་ཡར་རྒྱལ་རིགས་མཆོག་ཏུ་སྐྱེ་བ་བཞེས། ཡུལ་དེ་ཉིད་ཏུ་རབ་ཏུ་བྱུང་ཞིང་བསྙེན་པར་རྫོགས། ཡུལ་དབུས་སུ་བྱོན་ནས་སློབ་དཔོན་དགེ་འདུན་སྲུང་བ་ལས། ཐེག་པ་ཆེན་པོའི་མདོ་སྣོད་གསུམ་ལ་མཁས་པར་སྦྱངས། སླར་ཡང་ལྷོ་ཕྱོགས་ཀྱི་རྒྱུད་དུ་གཤེགས་ནས་ཕྱག་ན་རྡོ་རྗེའི་ཞལ་གཟིགས་ཀྱང་བྱུང་ཞིང༌། ཏིང་ངེ་འཛིན་ཁྱད་པར་ཅན་ཡང་འཁྲུངས། ལྷོ་ཕྱོགས་ཀྱི་གཙུག་ལག་ཁང་ལྔ་བཅུ་ཙམ་གྱི་བདག་པོ་མཛད་དེ་ཆོས་མང་དུ་བསྟན། སློབ་དཔོན་སངས་རྒྱས་བསྐྱངས་སྐུ་འདས་པའི་འོག་རོལ་ཏུ་དེས་མཛད་པའི་བསྟན་བཅོས་རྣམས་གཟིགས། དབུ་མ་རྩ་བའི་གཞུང་ལ་སློབ་དཔོན་སྔ་མའི་བཞེད་པ་སུན་ཕྱུངས་ནས་རང་རྒྱུད་དུ་འགྲེལ་བར་མཛད་ཅིང་ཀླུ་སྒྲུབ་ཀྱི་མན་ངག་ལ་བརྟེན་ནས་མདོ་སྡེ་འགའ་ཞིག་ལ་འགྲེལ་པ་མཛད། མཐར་འདིས་ཀྱང་རིལ་བུའི་དངོས་གྲུབ་བསྒྲུབས་པས་འགྲུབ་ལ། འོན་ཀྱང་སློབ་དཔོན་འདི་དང་སངས་རྒྱས་བསྐྱངས་གཉིས་ཅར་གྱི་རྣམ་པར་སྨིན་པའི་སྐུ་ལུས་བོར་ནས་རིགས་སྔགས་འཆང་གི་གནས་སུ་གཤེགས་སོ།།
དེ་ལ་སློབ་དཔོན་འདི་གཉིས་ཀྱིས་དབུ་མ་ངོ་བོ་ཉིད་མེད་པར་སྨྲ་བའི་གཞུང་བཙུགས་ཤིང༌། སངས་རྒྱས་བསྐྱངས་སློབ་མ་ཧ་ཅང་མང་བ་མ་ཡིན་ཀྱང༌། སློབ་དཔོན་ལེགས་ལྡན་འབྱེད་ནི་སློབ་མ་ཤིན་ཏུ་མང་བ་དགེ་སློང་སྟོང་ཕྲག་དུ་མ་རྗེས་སུ་འབྲང་བ་ཡིན་པས་ལུགས་དེ་ཤིན་ཏུ་དར་བར་གྱུར་ཏོ།།
སློབ་དཔོན་འདི་གཉིས་མ་བྱོན་པའི་སྔོན་དུ་ཐེག་ཆེན་པ་མཐའ་དག་བསྟན་པ་གཅིག་ཏུ་གནས་པ་ལས། སློབ་དཔོན་འདི་གཉིས་ཀྱི་འཕགས་པ་ལྷ་དང༌། འཕགས་པ་ཐོགས་མེད་ཀྱི་ལུགས་གཉིས་ནི་ཤིན་ཏུ་ཐ་དད་དེ། ཐོགས་མེད་ཀྱི་ལུགས་ནི་དབུ་མའི་ལམ་སྟོན་པ་མ་ཡིན་པར་སེམས་ཙམ་ཁོ་ན་ཡིན་ལ། འཕགས་པ་ཀླུ་སྒྲུབ་ཀྱི་བཞེད་པ་ནི་ཁོ་བོ་ཅག་གི་འདི་ལས་གཞན་དུ་མེད་དོ་ཞེས་པའི་མཐའ་གཞན་འགོག་པར་མཛད་དོ། །ལེགས་ལྡན་སྐུ་འདས་པའི་འོག་ཙམ་ནས་ཐེག་པ་ཆེན་པོའང་ནང་དུ་སྡེ་གཉིས་སུ་གྱེས་ནས་རྩོད་པ་བྱུང་ངོ༌།།
དེ་ཡང་སློབ་དཔོན་བློ་གྲོས་བརྟན་པས་དབུ་མ་རྩ་བའི་དགོངས་པ་རྣམ་རིག་ཏུ་འགྲེལ་བའི་རྣམ་བཤད་ཅིག་མཛད་ལ། དེའི་གླེགས་བམ་ལྷོ་ཕྱོགས་ཀྱི་རྒྱུད་དུ་བྱུང་ནས་ལེགས་ལྡན་འབྱེད་ཀྱི་སློབ་མ་རྣམས་ཀྱིས་མི་འཐད་པར་བྱས་སོ། །དེ་དག་ནཱ་ལེདྲནར་འོངས་ནས་བློ་གྲོས་བརྟན་པའི་སློབ་མ་རྣམས་དང་བརྩད་པས། ལེགས་ལྡན་འབྱེད་ཀྱི་སློབ་མ་རྒྱལ་ལོ་ཞེས་ངོ་བོ་ཉིད་མེད་པར་སྨྲ་བ་རྣམས་ཟེར་བ་དང༌། ཙདྲན་གོ་མིའ་དང༌། ཟླ་བ་གྲགས་པའི་རྩོད་པ་བྱུང་ཚུལ་ལས་རྟོགས་ནུས་པ་ལགས་སོ༑༑
སློབ་དཔོན་ཟླ་བ་གྲགས་པ། ༈ པཎ་གྲུབ་བསྟོད་ཆེན་ལས། རྟེན་འབྲེལ་རྐྱེན་ཉིད་འདི་པ་ཙམ་ཉིད་ཀྱིས། །མཐའ་གཉིས་སེལ་བའི་སྣང་སྟོང་དབུ་མའི་ལམ། །ཟབ་རྒྱས་འདོམས་མཁས་མདོ་སྔགས་ཡོངས་རྫོགས་ལམ། །རྒྱས་མཛད་ཟླ་བ་གྲགས་པར་གསོལ་བ་འདེབས། །ཞེས་གསུངས་པ་ལྟར་སློབ་དཔོན་ཟླ་བ་གྲགས་པ་ནི། རྒྱ་གར་ལྷོ་ཕྱོགས་ས་མནྟར་སྐུ་འཁྲུངས། ཆུང་དུས་ནས་རིག་གནས་མཐའ་དག་ལ་མཁས་པར་སྦྱངས། ལྷོ་ཕྱོགས་ཀྱི་རྒྱུད་དེ་ཉིད་དུ་རབ་ཏུ་བྱུང༌། སློབ་དཔོན་ཀླུ་སྒྲུབ་དང༌། སངས་རྒྱས་བསྐྱངས་དང༌། སློབ་དཔོན་ལེགས་ལྡན་འབྱེད་ཀྱི་སློབ་མ་མང་པོ་ལས་མདོ་སྔགས་ཀྱི་ཆོས་མང་དུ་གསན་ཅིང༌། ལྷག་པར་དབུ་མའི་གཞུང་དང༌། གསང་སྔགས་ཀྱི་གཞུང་ལ་སྦྱངས་པ་མཐར་ཕྱིན་པ་མཛད་ཅིང་མཁས་པའི་མཁས་པ་ཆེན་པོར་གྱུར་ནས་ནཱ་ལེདྲནའི་དགོན་པའི་མཁན་པོ་ཡུན་རིང་དུ་མཛད།
སློབ་དཔོན་འདིས་མཛད་པའི་བསྟན་བཅོས་ནི་དབུ་མ་རྩ་བ་ཤེས་རབ་ལ་འཇུག་པ་དང༌། དབུ་མ་རྩ་བ་ཤེས་རབ་ཀྱི་འགྲེལ་པ་ཚིག་གསལ། དབུ་མའི་བསྟན་བཅོས་ཆེན་པོ་རྩ་བ་ཤེས་རབ་ལ་འཇུག་པ་དང་དེའི་རང་འགྲེལ། བྱང་ཆུབ་སེམས་དཔའི་རྣལ་འབྱོར་སྤྱོད་པ་བཞི་བརྒྱ་པའི་འགྲེལ་པ། རིགས་པ་དྲུག་ཅུ་པའི་འགྲེལ་པ༑ དབུ་མ་ཕུང་པོ་ལྔ་སོགས་མཛད། འཕགས་པའི་དགོངས་པ་སངས་རྒྱས་བསྐྱངས་ཀྱིས་བཀྲལ་བའི་ལུགས་དེ་ཉིད་ཆེས་ཆེར་དར་རྒྱས་སུ་མཛད། འདི་དག་ཕལ་མོ་ཆེ་ནི་སྤྱི་ལོའི་དུས་རབས་བཅུ་གཅིག་པའི་ནང་དུ་ནག་ཚོ་ལོ་ཙཱ་བ་དང༌། པ་ཚབ་ལོ་ཙཱ་བ་སོགས་ཀྱིས་བསྒྱུར་བ་ཡིན་ལ། གསང་སྔགས་ཀྱི་སྐོར་ལ་གསང་བ་འདུས་པའི་རྩ་རྒྱུད་ཀྱི་འགྲེལ་པ་སྒྲོན་གསལ་དང༌། གསང་བ་འདུས་པའི་སྦྱོར་བ་ཡན་ལག་དྲུག་པའི་འགྲེལ་པ། འདི་གཉིས་སྤྱི་ལོའི་དུས་རབས་བཅུ་པའི་མཇུག་ཏུ་མངའ་རིས་ལོ་ཙཱ་བ་རིན་ཆེན་བཟང་པོས་བོད་སྐད་དུ་བསྒྱུར་བ་ཡིན།
གཞན་ཡང་རི་མོར་བྲིས་པའི་བ་གྲུས་མ་ལས་འོ་མ་བཞོས་ནས་དགེ་འདུན་ཐམས་ཅད་ལ་འོ་ཐུག་གིས་འཚིམ་པར་མཛད་པ་དང༌། རྡོའི་ཀ་བ་ལ་ཕྱག་ཐོགས་མེད་དུ་སོང་ཞིང༌། རྩིག་པ་ལ་ཐོགས་མེད་དུ་བཞུད་པ། རྡོ་ཡི་ཡི་གེས་ཏུ་རུཀྵའི་དམག་བཟློག་པར་མཛད་པ་སོགས་ངོ་མཚར་བའི་རྫུ་འཕྲུལ་དུ་མ་བསྟན་ཅིང༌། དྲི་མ་མེད་མུ་སྟེགས་ཀྱི་རྒོལ་བ་མང་པོ་བཟློག་པར་མཛད། མཐར་སྐུ་ཚེའི་སྨད་དུ་རང་ཉིད་ཀྱི་འཁྲུངས་ཡུལ་གྱྀི་རྒྱུད་དུ་བྱོན་ནས་ལྷ་ཁང་དང་དགོན་པ་མང་པོ་བཏབ། ལྷོ་ཕྱོགས་ཀོངྐུ་ནའི་ཡུལ་དུ་མུ་སྟེགས་ཀྱི་རྒོལ་བ་མང་པོ་རིགས་པ་བརྒྱ་ཕྲག་གིས་ཚར་བཅད། བྲམ་ཟེ་དང་ཁྱིམ་བདག་ཕལ་ཆེར་རྒྱལ་བའི་བསྟན་པ་ལ་བཅུག་ནས་ཆོས་གཞི་ཆེན་པོ་མང་དུ་བཏབ་བོ། །སླད་ཀྱིས་མ་ནུ་བྷཾ་ག་ཞེས་བྱ་བའི་རི་ལ་སྔགས་ཀྱི་ལམ་ལ་བརྟེན་ནས་དངོས་གྲུབ་མཆོག་ཐོབ་པར་བཞེད་པས་སྒྲུབ་པ་ཡུན་རིང་དུ་མཛད་ནས་སྐུ་འཇའ་ལུས་སུ་སོང་བར་སྔགས་ཀྱི་སློབ་དཔོན་རྣམས་འདོད་དེ། བོད་ཀྱི་ལོ་རྒྱུས་ལྟར་ན་དགུང་ལོ་སུམ་བརྒྱ་ཙམ་བཞུགས་པ་དང༌། རྡོའི་སེང་གེ་ལ་ཆིབས་ནས་ཏུ་རུཀྵའི་དམག་བཟློག་པར་མཛད་པ་ཁྱད་པར་ཅན་བསྟན་པར་འདོད་པ་དག་བདེན་མིན་ཇི་ལྟར་ཡང་སྐུ་ཚེ་རིང་པོར་བཞུགས་པ་མངོན་ནོ། །ཕྱི་མ་ནི་དེ་ལྟར་བྱུང་བར་རུང་ཞིང༌། སྔ་མ་ནི་འཇའ་ལུས་སུ་གྱུར་ན་འཆི་བ་མེད་པ་ཡིན་པས་ལོ་སུམ་བརྒྱ་ཆར་ཡང་མི་བཟོད། རྣམ་སྨིན་རགས་པའི་སྐུ་ལུས་ཀྱིས་མིའི་ཡུལ་དུ་དེ་ལྟར་བཞུགས་པར་འདོད་ན་ནི་མི་འཐད་པར་མངོན་ནོ།།
རྒྱལ་སྲས་ཞི་བ་ལྷ།
༈ དེ་ཡང་པཎ་གྲུབ་བསྟོད་ཆེན་ལས། ངོ་མཚར་རྨད་བྱུང་སྙིང་རྗེ་ཆེན་པོའི་ལམ། །ཟབ་དང་རྒྱ་ཆེའི་རིགས་ཚུལ་སྣ་མང་གིས། །སྐལ་བཟང་གདུལ་བྱའི་ཚོགས་ལ་སྟོན་མཁས་པ། །རྒྱལ་སྲས་ཞི་བ་ལྷ་ལ་གསོལ་བ་འདེབས། །ཞེས་གསུངས་པ་ལྟར་རྒྱལ་སྲས་ཞི་བ་ལྷ་ནི། སྤྱི་ལོའི་དུས་རབས་བདུན་པའམ་བརྒྱད་པ་ཙམ་ལ་རྒྱ་གར་རྡོ་རྗེ་གདན་གྱི་ནུབ་ཕྱོགས་ཡུལ་འཁོར་མོ་བཟང་ཞེས་བྱ་བར་རྒྱལ་པོ་དགེ་བའི་གོ་ཆ་ཞེས་བའི་སྲས་སུ་སྐུ་འཁྲུངས། མཚན་ཞི་བའི་གོ་ཆ་ཞེས་བཏགས། སྐུ་ན་ཕྲ་མོ་ནས་རིག་གནས་ཐམས་ཅད་ལ་མཁས་པའི་ཕུལ་དུ་ཕྱིན། རྗེ་བཙུན་འཇམ་དཔལ་དབྱངས་ཀྱིས་མངོན་སུམ་དུ་རྗེས་སུ་བཟུང་ཞིང་ཞལ་གཟིགས། ཡབ་འདས་ཏེ་སང་ཉིན་རྒྱལ་སྲིད་ལ་དབང་བསྐུར་རྒྱུའི་དོ་ནུབ་བྲོས་ནས་ནཱ་ལེདྲནར་ཕེབས་ཏེ་པཌཎི་ཏ་ལྔ་བརྒྱའི་ཁྱུ་མཆོག་རྒྱལ་བའི་ལྷ་ལས་རབ་ཏུ་བྱུང་ནས་མཚན་ཞི་བ་ལྷ་ཞེས་བཏགས། མཁན་པོ་ལས་སྡེ་སྣོད་གསུམ་ལ་སྦྱངས་པས་མཁས་པའི་ཕུལ་དུ་ཕྱིན་པར་གྱུར།
རྗེ་བཙུན་འཇམ་དཔལ་དབྱངས་ལས་དངོས་སུ་ཆོས་གསན་ཏེ་མདོ་སྔགས་ཀྱི་བཀའ་དང་གདམས་པ་མ་ལུས་པ་ཐུགས་སུ་ཆུད་ཀྱང༌། ཕྱི་རོལ་དམ་པ་མ་ཡིན་པའི་སྐྱེ་བོ་རྣམས་ཀྱི་ངོར་སྤྱོད་ལམ་ཟ་ཉལ་བཤང་གཅི་འདོར་བ་མ་གཏོགས་གླེགས་བམ་ཀློག་པ་ལ་སོགས་གཞན་གང་ཡང་མ་མཐོང་བས་འདུ་ཤེས་གསུམ་པ་ཞེས་གྲགས། ནམ་ཞིག་ཆོ་འཕྲུལ་ཟླ་བ་ལ་གསུང་རབ་འདོན་པའི་རེས་མོས་ཡོད་པ་ལས། དགེ་འདུན་ཕལ་མོ་ཆེས་ནན་ཞུས་བྱས་པ་ཇི་བཞིན་དཔལ་ནཱ་ལེདྲནའི་དགེ་འདུན་ཐམས་ཅད་འདུས་པའི་དབུས་སུ་ཁྲི་ལ་བཞུགས་ཏེ། མདོ་སྔོན་ཆད་གྲགས་པ་ཞིག་འདོན་ནམ། མ་གྲགས་པ་ཞིག་འདོན་ཞེས་བཀའ་སྩལ་བས་སྔོན་མ་གྲགས་པ་ཞིག་གསུང་བར་ཞུས་པས། བྱང་ཆུབ་སེམས་དཔའི་སྤྱོད་པ་ལ་འཇུག་པའི་བསྟན་བཅོས་ཆེན་པོ་གསུངས་ཏེ། གང་ཚེ་དངོས་དང་དངོས་མེད་དག །ཅེས་པའི་བར་གསུངས་ནས། དེ་ཕྱིན་གསུང་བཞིན་ནམ་མཁའ་ལ་ཇེ་མཐོ་ཇེ་མཐོར་སོང་ནས་མཐར་སྐུ་མི་སྣང་བར་གསུང་གྲགས་པའི་སྒོ་ནས་གཞུང་མ་རྫོགས་ཀྱི་བར་རྒྱུན་མ་ཆད་པར་བཏོན་ཏེ་གཤེགས། དེ་རྣམས་གཟུང་ཐོབ་པ་རྣམས་ཀྱིས་ཇི་ལྟར་ཟིན་པ་རྣམས་བསྡུས་པས་ཤོ་ལོ་ཀ་བདུན་བརྒྱ་དང༌། སྟོང་དང༌། སྟོང་ཕྲག་ཙམ་སྟེ་གསུུམ་བྱུང་བས་ཐེ་ཚོམ་དུ་གྱུར། ཕྱིས་སྤྱོད་འཇུག་ཤོ་ལོ་ཀ་སྟོང་ཚང་བ་དེ་ཡིན་ཞེས་ལུང་བསྟན་ཏོ། །སློབ་དཔོན་འདིས་མཛད་པའི་བསྟན་བཅོས་གོང་དུ་བརྗོད་པའི་སྤྱོད་འཇུག་དང༌། བསླབ་བཏུས་ལ་སོགས་པ་བཞུགས་སོ།།
མཁན་ཆེན་ཞི་བ་འཚོ། ༼བོདྷི་སཏྭ།༽
༈ དེ་ཡང་པཎ་གྲུབ་བསྟོད་ཆེན་ལས། གདུལ་བྱའི་ཁམས་བཞིན་གཉིས་སྟོང་དབུ་མའི་ལམ། །སྲོལ་གཏོད་དབུ་ཚད་རིགས་ཚུལ་འབྱེད་མཁས་ཤིང༌། །ཁ་བའི་ལྗོངས་སུ་རྒྱལ་བསྟན་སྤེལ་མཛད་པ། །མཁན་ཆེན་ཞི་བ་འཚོ་ལ་གསོལ་བ་འདེབས། །ཞེས་གསུངས་པ་ལྟར་མཁན་ཆེན་ཞི་བ་འཚོ་ནི། བོད་དུ་རབ་བྱུང་གི་སྡེ་ཐོག་མར་འཛུགས་སྐབས་ཀྱི་སྡོམ་པ་གནང་མཁན་ཡིན་པས་མཁན་པོ་ཞེས་དང༌། བྱང་ཆུབ་ཀྱི་སེམས་ཐུགས་རྒྱུད་ལ་མངའ་བས་བོདྷི་སཏྭ་སྟེ་བྱང་ཆུབ་སེམས་དཔའ་ཞེས་ཞུ་སྲོལ་ཡོད། མཚན་དངོས་ནི་རྒྱ་གར་སྐད་དུ་ཤནྟ་རཀྵི་ཏ་སྟེ་བོད་སྐད་དུ་བསྒྱུར་ན་ཞི་བ་འཚོ་ཞེས་ཞུ།
དམ་པ་འདི་ཉིད་ནི་རྒྱ་གར་ཤར་ཕྱོགས་ཀྱི་ཡུལ་བྷངྒ་ལའམ་ཟ་ཧོར་གྱི་གྲོང་ཁྱེར་དུ་ཡབ་རྒྱལ་པོ་གཙུག་ལག་འཛིན་ལ་སྲས་ལྕམ་སྲིང་གསུམ་ཡོད་པའི་འབྲིང་པོ་ཡིན། མཁན་པོ་འདི་ཉིད་སྐུ་འཁྲུངས་པའི་དུས་སྐབས་སྐོར། བོད་ཀྱི་ལོ་རྒྱུས་ཡིག་ཆ་མང་པོར་དགུང་ལོ་དགུ་བརྒྱ་ལྷག་ཙམ་བཞུགས་པར་བཞེད་པ་དང༌། བོད་ཀྱི་བཙན་པོ་ལྷ་ཐོ་ཐོ་རི་གཉན་བཙན་སྐབས་མདོ་སྡེ་ཟ་མ་ཏོག་དང༌། དཔང་སྐོང་ཕྱག་རྒྱ་པ་སོགས་བསྣམས་ནས་བོད་དུ་ཕེབས་སྐབས་འདིའི་མཚན་ལ་ལི་ཐེ་སི་སྟེ་བློ་སེམས་འཚོ་ཟེར་བ་དང༌། རྒྱལ་པོ་ཁྲི་སྲོང་ལྡེའུ་བཙན་སྐབས་གཞི་ནས་བོད་དུ་གདན་དྲངས་པར་བཞེད་པས་བོད་དུ་བྱོན། མཁན་ཆེན་འདི་སྐུ་ཚེ་ཧ་ཅང་རིང་པོ་བཞུགས་པར་བརྟེན་སྐུ་སྟོད་དང༌། བར། སྨད་བཅས་ཀྱི་སློབ་མ་མང་པོ་ཡོད་ཅེས་གསུང་སྲོལ་འདུག བོད་ཀྱི་ལོ་རྒྱུས་འགའ་ཞིག་ནང་བོད་ཀྱི་རྒྱལ་པོ་དགུ་མཁན་པོ་འདིའི་སྐུ་ཚེའི་རིང་ལ་འདས་ཟེར་བར་སྣང་བས་དེ་ལྟར་ན། སློབ་དཔོན་འཕགས་པ་ཐོགས་མེད་སྐུ་མཆེད་གཉིས་ཀྱི་ཞབས་ཟིན་པ་ཙམ་དུ་བྱེད་དགོས་ཏེ་ཇི་བཞིན་ཡིན་པར་དཀའ། དེས་ན་མཁན་པོ་འདི་རྒྱལ་པོ་ཁྲི་སྲོང་ལྡེའུ་བཙན་གྱི་སྐབས་སུ་བོད་དུ་ཐེངས་གཉིས་གདན་དྲངས་པའི་ཐེངས་དང་པོ་ཟླ་ཤས་ཙམ་ལས་མ་བཞུགས་ཤིང༌། བསམ་ཡས་གཙུག་ལག་ཁང་གི་ས་འདུལ་དང་རྨང་བཏིང་བ་ཙམ་ལས་མཛད་ལོང་མ་བྱུང་བར་བོད་ནས་བལ་ཡུལ་དུ་ཕྱིར་ཕེབས་གནང་དགོས་བྱུང༌། འཆད་རྩོད་རྩོམ་གསུམ་ལ་མཁས་པའི་པཌཎི་ཏ་ཆེན་པོར་གྱུར་ཅིང་བསྟན་བཅོས་དབུ་མ་རྒྱན་སོགས་ཀྱང་མཛད། དེ་རྗེས་སླར་ཡང་སློབ་དཔོན་ཆེན་པོ་པདྨ་འབྱུང་གནས་དང་ལྷན་དུ་གདན་དྲངས་ཏེ་བསམ་ཡས་གཙུག་ལག་ཁང་གི་ས་འདུལ་དང༌། རྩིག་རྨང་འདིང་བ། གཙུག་ལག་ཁང་དངོས་སུ་བཞེངས་ནས་རབ་གནས་མཛད། དེ་རྗེས་སད་མི་བདུན་རབ་ཏུ་བྱུང་ནས་དགེ་འདུན་གྱི་སྡེ་བཙུགས་པར་མཛད་པ་སོགས་མདོར་ན་སློབ་དཔོན་འདི་ཉིད་ནི་ནང་བསྟན་སྤྱི་དང་ལྷག་པར་བོད་ཁ་བ་ཅན་པ་རྣམས་ལ་བཀའ་དྲིན་ལྕི་བའི་ཞིག་ཡིན། འདུལ་བ་དང་དབུ་མ་སྤེལ། མཐར་རྟས་ཕྲ་བ་བརྒྱབ་ནས་སྐུ་མྱ་ངན་ལས་འདས་ཚུལ་བསྟན། འདི་ཉིད་ཀྱི་སྐུ་རུས་ད་ལྟའང་བོད་དུ་དད་པའི་རྟེན་དུ་བཞུགས་པ་བཅས་སོ།།
པདྨའི་ངང་ཚུལ། ༼ཀརྨ་ལ་ཤིའ་ལ།༽
༈ པཎ་གྲུབ་བསྟོད་ཆེན་ལས་ཇི་སྐད་དུ། མཐའ་བྲལ་དབུ་མའི་ལྟ་དང་ཞི་ལྷག་ཟུང༌། །སྒོམ་རིམ་མདོ་རྒྱུད་བཞིན་དུ་ལེགས་བཀྲལ་ནས། །གངས་ལྗོངས་རྒྱལ་བསྟན་འཁྲུལ་མེད་གསལ་མཛད་པ། །པདྨའི་ངང་ཚུལ་ཞབས་ལ་གསོལ་བ་འདེབས། །ཞེས་གསུངས་པ་ལྟར། སློབ་དཔོན་ཀ་མ་ལ་ཤིའ་ལའམ་པདྨའི་ངང་ཚུལ་ཞབས་ནི། དགེ་ལྡན་ཆོས་འབྱུང་ལས། མཁན་ཆེན་བོདྷི་སཏྭས་ལུང་བསྟན་པ་བཞིན་ཧྭ་ཤང་མ་ཧཱ་ཡ་ན་བོད་དུ་སླེབས་ནས། ལུས་ངག་གི་ཆོས་སྤྱོད་མི་དགོས། ལུས་ངག་གི་དགེ་བས་འཚང་མི་རྒྱ། དྲན་པ་མེད་ཅིང་ཡིད་ལ་བྱར་མེད་པ་བསྒོམས་པས་འཚང་རྒྱ་ཟེར་ནས་སྒོམ་བསླབས་པས། བོད་ཀྱི་བནྡེ་མཐའ་དག་ཁོང་གི་རྗེས་སུ་ཞུགས་ཏེ། བསམ་ཡས་གཙུག་ལག་ཁང་གི་མཆོད་པ་འཕྲོ་ཆད། དེའི་ཚེ་རྒྱལ་པོས་སློབ་དཔོན་གྱི་ལུང་བསྟན་བཞིན་སློབ་དཔོན་ཀ་མ་ལ་ཤིའ་ལ་གདན་འདྲེན་པ་མངགས། ཀ་མ་ལ་ཤིའ་ལ་ཕཻབས་ནས་ཧྭ་ཤང་དང་བརྩད་པས་ཧྭ་ཤང་ཕམ་ཞིང་བོད་ནས་བསྐྲད། ཧྭ་ཤང་བོད་ནས་ཐེགས་ཁར་རང་གི་རྩམ་ཆོས་བསམ་གཏན་ཉལ་བའི་འཁོར་ལོ་སོགས་བསྟན་བཅོས་ལྔ་གཏེར་དུ་སྦས་ཚུལ་སོགས་བྱུང༌།
དེ་ནས་ཀ་མ་ལ་ཤིའ་ལས་ཆོས་རྒྱལ་གྱིས་བསྐུལ་བ་བཞིན་ཐོས་བསམ་སྒོམ་གསུམ་གྱིས་ཆོས་ཐམས་ཅད་བདག་མེད་པར་གཏན་ལ་ཕབ་པའི་ཚུལ་ལས་བརྩམས་པའི་སྒོམ་རིམ་དང་པོ་མཛད་ནས་ཕུལ། རྒྱལ་པོས་གཞུང་འདིའི་དོན་སྟན་ཐོག་གཅིག་ཏུ་སྒོམ་ན་ཇི་ལྟར་སྒོམ་ཞུས་པས། སྒོམ་རིམ་བར་པ་བརྩམས་ནས་ཕུལ། དེ་ལ་འབྲས་བུ་ཇི་ལྟར་མཆིས་ཞེས་ཞུས་པས་སྒོམ་རིམ་ཐ་མ་མཛད་ནས་ཕུལ། དེ་དག་གི་རྒྱབ་རྟེན་དུ་ལུང་རིགས་ཀྱིས་ཟབ་དོན་གཏན་ལ་ཕབ་པ་དབུ་མ་སྣང་བ་ཞེས་བྱ་བའི་གཞུང་མཛད་ཚུལ་སོགས་གྲགས་ཆེ་བ་བཞིན་ནོ། །ཞེས་གསུངས་པ་ལྟར་སློབ་དཔོན་ཆེན་པོ་པདྨའི་ངང་ཚུལ་མཆོག་ནི་བོད་ལྗོངས་སུ་རྒྱལ་བསྟན་འཛིན་སྐྱོང་སྤེལ་བའི་མཛད་རྗེས་མཁན་ཆེན་ཞི་བ་འཚོ་དང་སློབ་དཔོན་པདྨ་འབྱུང་གནས་སོགས་དང་མཉམ་པར་བྱུང་ཡོད་པས་བོད་རིགས་སྐྱེ་འགྲོ་ཡོངས་ཀྱིས་བཀའ་དྲིན་ནམ་ཡང་བརྗེད་ཐབས་མེད། ཐེག་པ་གསུམ་དང་རྒྱུད་སྡེ་བཞིས་བསྡུས་པའི་རྒྱལ་བའི་བསྟན་པ་ཚང་ལ་མ་ནོར་བ་འཁྲུལ་པའི་དྲི་མ་དང་ཡུལ་ཆོས་ཀྱི་བསྲེ་ལྷད་མ་ཞུགས་པར་བོད་ལྗོངས་སུ་ཁྱབ་སྤེལ་ཐུབ་པ་ནི་ཞི་འཚོ་ཡབ་སྲས་ཀྱི་ཐབས་མཁས་ཀྱི་འཕྲིན་ལས་ཉག་ཅིག་ལས་བྱུང་བ་སྨོས་མ་དགོས། མཁན་ཆེན་ཞི་བ་འཚོ་སྐུ་ཚེའི་མཇུག་བོད་དུ་གཏན་བཞུགས་མཛད་རུང༌། དེའི་རིང་བསྟན་བཅོས་བརྩམས་པའི་ལོ་རྒྱུས་མ་མཇལ་ལ། པདྨའི་ངང་ཚུལ་མཆོག་གི་གསུང་རྩོམ་རྣམས་ཀྱི་ནང་ནས་ཁྱད་དུ་འཕགས་པ་སྒོམ་རིམ་གསུམ་ནི་བོད་ཡུལ་རང་དུ་བོད་ཀྱི་བཙན་པོས་གསོལ་བ་བཏབ་པ་བཞིན་སྐབས་དེའི་ལོག་པར་སྨྲ་བ་རྣམས་ཀྱི་ལོག་རྟོག་བསལ་ཞིང༌། བོད་ཀྱི་གདུལ་བྱའི་ཁམས་མོས་དབང་པོ་དང་འཚམས་པར་ལྗགས་རྩོམ་གནང་བས་རྒྱ་གཞུང་གཞན་དང་མི་འདྲ་བར་ཚིག་སྦྱོར་གོ་བདེ་ཞིང༌། ལས་དང་པོ་བ་རྣམས་ལ་ཤིན་ཏུ་འཚམས་པ་མ་ཟད་རྒྱ་གར་གྱི་མཁས་པས་བོད་དུ་བརྩམས་པའི་བསྟན་བཅོས་ཀྱི་ཐོག་མའང་ཡིན། མཉམ་མེད་ཇོ་བོ་ཆེན་པོས་བོད་དུ་ལམ་སྒྲོན་ལྗགས་རྩོམ་མཛད་དེ་རྒྱ་གར་དུ་བསྐུར་སྐབས་རྒྱ་གར་གྱི་མཁས་པ་རྣམས་ཀྱིས་ཨ་ཏི་ཤ་བོད་དུ་མ་བྱོན་ན་རྒྱལ་བའི་གསུང་རབ་ཐམས་ཅད་ཀྱི་གནད་བསྡུས་པའི་ཚིག་ཉུང་གོ་བདེའི་བསྟན་བཅོས་འདི་འདྲ་རྒྱ་གར་དུ་བརྩམ་རྒྱུ་དཀའ་ཞེས་གསུངས་པར་གྲགས་པའི་ལོ་རྒྱུས་ལྟར་པདྨའི་ངང་ཚུལ་ཡང་བོད་དུ་མ་བྱོན་ན་སྒོམ་རིམ་ལྟ་བུའི་བསྟན་བཅོས་བརྩམ་རྒྱུའི་ཐུགས་འདུན་འཁྲུངས་དཀའ་བར་སྙམ། སློབ་དཔོན་པདྨའི་ངང་ཚུལ་ལམ་ཀརྨ་ལ་ཤིའ་ལ་འདི་ཉིད་ཡུལ་གང་དུ་ཕྱི་ལོ་གང་ལ་འཁྲུངས་མིན་སོགས་ཀྱི་མཛད་རྣམ་རྒྱས་པ་ད་བར་ཁོ་བོས་མ་མཇལ་བས་འདི་ཙམ་མོ།།
འཕགས་པ་ཐོགས་མེད། ༼ཨ་སཾག༔༽
༈ དེ་ཡང་མཁའ་མཉམ་མ་ལས། མཁྱེན་པའི་དཀྱིལ་འཁོར་ལེགས་བཤད་འོད་སྟོང་ཅན། །རབ་འབྱམས་ཤེས་བྱའི་མཁའ་ལ་རབ་འཕགས་ཤིང༌། །བདེ་གཤེགས་གསུང་རབ་ཉི་མོར་འབྱེད་པའི་དཔལ། །འཕགས་པ་ཐོགས་མེད་ཞབས་ལ་གསོལ་བ་འདེབས། །ཞེས་དང༌། པཎ་གྲུབ་བསྟོད་ཆེན་ལས། བྱམས་པས་རྗེས་བཟུང་ཐེག་ཆེན་སྡེ་སྣོད་ཀུན། །ལེགས་པར་སྤེལ་མཁས་རྒྱ་ཆེན་ལམ་སྟོན་ཞིང༌། །རྒྱལ་བའི་ལུང་བཞིན་རྣམ་རིག་ཤིང་རྟའི་སྲོལ། །འབྱེད་མཛད་ཐོགས་མེད་ཞབས་ལ་གསོལ་བ་འདེབས། །ཞེས་གསུངས་པ་ལྟར་ཤིང་རྟ་ཆེན་པོ་འཕགས་པ་ཐོགས་མེད་ནི། འཇམ་དཔལ་རྩ་རྒྱུད་ལས་ལུང་བསྟན་པ་བཞིན་རྒྱལ་བ་མྱ་ངན་ལས་འདས་ནས་ལོ་དགུ་བརྒྱ་འདས་པ་ན་ཡུམ་བྲམ་ཟེ་མོ་གསལ་བའི་ཚུལ་ཁྲིམས་ཞེས་བར་རྒྱལ་པོའི་རིགས་སུ་སྐུ་འཁྲུངས། ཡུམ་གྱིས་ཁོང་ལ་རིག་པ་རྣོ་བའི་ཆོ་ག་དང༌། ཅུང་ཟད་ཆེར་སྐྱེས་པ་ན་ཡི་གེ་དང་རྩིས། བརྟག་པ་བརྒྱད་དང༌། བརྡ་སྤྲོད་པ་དང༌། རྟོག་གེ་དང༌། སྨན་དཔྱད་དང༌། བཟོའི་གནས་རྣམས་དང༌། རིག་པའི་གནས་བཅོ་བརྒྱད་ལ་སོགས་པ་མ་ཉིད་ཀྱིས་ལེགས་པར་བསླབས་ཏེ་ཤིན་ཏུ་བྱང་ཞིང་གསལ་བར་གྱུར། ཁོང་གིས་ཡུམ་ལ། བདག་གི་རིགས་དང་ཕའི་ལས་གང་ཡིན་ཞུས་པས། ཡུམ་གྱིས་ཁྱོད་རིགས་དང་ཁྱིམ་སྐྱོང་བའི་ཕྱིར་བསྐྱེད་པ་མ་ཡིན་གྱི། རྒྱལ་བའི་བསྟན་པ་ཉམས་པར་མ་བཟོད་ནས་བསྐྱེད་པ་ཡིན་པས། ད་ཁྱོད་རབ་ཏུ་བྱུང་ལ་རྒྱལ་བའི་བསྟན་པ་དར་བར་གྱིས་ཤིག ཅེས་བསྐུལ་བ་ལྟར་རབ་ཏུ་བྱུང་ནས་བསྙེན་པར་རྫོགས། སྡེ་སྣོད་གསུམ་ལ་སྦྱངས་པས་ལོ་ལྔ་རིང་ལོ་རེར་ཚིགས་བཅད་འབུམ་ཕྲག་རེ་རེའི་ཚིག་དོན་མཐའ་དག་བྱང་ཆུབ་པར་མཛད།
འོན་ཀྱང་ཤེར་ཕྱིན་གྱི་སྦས་དོན་མངོན་རྟོགས་ཀྱི་རིམ་པ་ཤིན་ཏུ་རྟོགས་དཀའ་བར་བརྟེན། རི་བོ་བྱ་རྐང་ཅན་གྱི་བྲག་ཕུག་ཏུ་ལྷག་པའི་ལྷ་རྗེ་བཙུན་བྱམས་པ་མགོན་པོ་ལོ་གསུམ་རིང་བསྒྲུབས་ཀྱང་འགྲུབ་པའི་རྟགས་མཚན་ཅི་ཡང་མ་བྱུང་སྟབས་ཕྱིར་ཐོན་པས། ལམ་དུ་མི་རྒན་ཞིག་གིས་རས་བལ་འཇམ་པོས་ལྕགས་ཀྱི་སྡོང་པོ་བརྡར་བཞིན་སྔར་ཡང་ཁབ་འདི་ཙམ་བཟོས་ཟིན། ད་དུང་འདིས་བཟོ་བ་ཡིན་བྱས་པས། བྱ་བ་ཕལ་པར་བརྩོན་འགྲུས་འདི་ཙམ་དགོས་ན། དོན་ཆེན་པོ་ལ་བརྩོན་འགྲུས་ཅིས་མི་བྱེད་དགོངས་ཏེ། སླར་བྲག་ཕུག་ཏུ་བཞུགས་ནས་ལོ་གསུམ་བསྒྲུབས། དེས་ཀྱང་ལྟས་བཟང་བ་ཙམ་ཡང་མ་བྱུང་སྟབས་ཕྱིར་ཐོན་པ་ན། ཕུག་པའི་སྒོར་ཆུ་ཐིགས་ཀྱིས་བྲག་ཀོང་ཀོང་བཟོས་པར་གཟིགས་ནས་ད་དུང་བརྩོན་འགྲུས་དགོས་པར་དགོངས་ནས་སླར་ཡང་ལོ་གསུམ་བསྒྲུབས། ད་དུང་ལྟས་གང་ཡང་མ་བྱུང་སྟབས་བྲག་ཕུག་ནས་ཕྱིར་ཐོན་པས། བྲག་ངོས་སུ་བྱ་སྒྲོས་བྲག་ཟད་པར་གཟིགས་ཏེ་བརྩོན་འགྲུས་དགོས་པར་དགོངས་ནས་སླར་ཡང་བྲག་ཕུག་ཏུ་ལོ་གསུམ་བཅས་ཁྱོན་མི་ལོ་བཅུ་གཉིས་བར་བསྒྲུབས་ཀྱང་རྟགས་མཚན་བཟང་བ་ཙམ་ཡང་མ་བྱུང་སྟབས། ཐུགས་ཤིན་ཏུ་སྐྱོ་ཞིང་སྒྲུབ་ཕུག་གི་ཕྱིར་ཐོན་པའི་ལམ་དུ་ཁྱི་མོ་ལུས་སྨད་འབུས་འཇོམས་པ་ཞིག་གཟིགས་པར་སྙིང་རྗེ་ལྷག་པར་སྐྱེས་ནས་རང་གི་ལུས་ཀྱི་ཤ་བཀོག་སྟེ་རང་གི་ལྗགས་ཀྱིས་འབུ་རྣམས་བླངས་པར་བརྩམས་པས་ལས་སྒྲིབ་དག་ནས་རྗེ་བཙུན་བྱམས་པ་མགོན་པོ་དངོས་སུ་ཞལ་གཟིགས། སློབ་དཔོན་གྱིས་བདག་གིས་དེ་ཙམ་སྒྲུབ་ཀྱང་རྟགས་ཙམ་མ་བྱུང་བ་རྗེ་བཙུན་ཐུགས་རྗེ་ཆུང་ཞེས་འཕངས་པས་དེ་ཞི་བའི་སླད་དུ་རྗེ་བཙུན་གྱིས་ང་ཕྲག་པར་འཁུར་ལ་གྲོང་ཁྱེར་གྱི་སྐྱེ་བོ་རྣམས་ལ་སྟོན་ཅིག་གསུངས། བསྟན་པས་གཞན་སུས་ཀྱང་ཅི་ཡང་མ་མཐོང༌། ཆང་འཚོང་མ་ཞིག་གིས་ཁྱི་གུ་ཞིག་ཁུར་བར་མཐོང་བ་ན་ཕྱིས་ལོངས་སྤྱོད་ཟད་མི་ཤེས་པར་བྱུང་བ་དང༌། དབུལ་པོ་ཁུར་བསྐྱེད་པས་འཚོ་བ་ཞིག་གིས་ཞབས་མགོ་ཙམ་མཐོང་བས་ཀྱང་ཏིང་ངེ་འཛིན་བརྙེས་ཤིང༌། ཐུན་མོང་གི་དངོས་གྲུབ་ཐོབ་བོ།།
དུས་དེ་ཉིད་དུ་སློབ་དཔོན་གྱིས་ཆོས་རྒྱུན་གྱི་ཏིང་ངེ་འཛིན་ཐོབ། ཁྱོད་ཅི་འདོད་གསུང་པ་ལ། ཐེག་ཆེན་དར་བར་འཚལ་ལོ་ཞེས་ཞུས་པས། ངའི་ཆོས་གོས་ཀྱི་མཐའ་ལ་འཇུས་ཤིག་གསུངས། འཇུས་པས་དེ་མ་ཐག་དགའ་ལྡན་དུ་སླེབས། རྗེ་བཙུན་གྱིས་རྗེས་སུ་བཟུང་སྟེ་དགའ་ལྡན་ཡིད་དགའ་ཆོས་འཛིན་དུ་ཁྲིད་ནས་ལོ་མི་ལོ་ལྔ་བཅུའི་རིང་ཐེག་པ་ཆེན་པོའི་ཆོས་གསུངས་པ་གསན་པས། ཤེར་ཕྱིན་གྱི་མདོ་སྡེ་རིན་པོ་ཆེའི་དོན་དངོས་བསྟན་དང༌། སྦས་དོན་ལམ་གྱི་རིམ་པ་ཆ་ཚང་བར་རྟོགས་ནས་འཕགས་པའི་ས་ཐོབ། རྗེ་བཙུན་ལས་མངོན་རྟོགས་རྒྱན་དང༌། མདོ་སྡེ་རྒྱན། དབུས་མཐའ་རྣམ་འབྱེད། ཆོས་ཉིད་རྣམ་འབྱེད། རྒྱུད་བླ་མ་སྟེ་བྱམས་ཆོས་སྡེ་ལྔ་གསན་སྐབས་དོན་ཚན་རེ་རེ་གསན་པ་ཙམ་གྱིས་ཏིང་ངེ་འཛིན་གྱི་སྒོ་མི་འདྲ་བ་རེ་རེ་ཐོབ། སླར་ཡང་མི་ཡུལ་དུ་ཕེབས་ནས་འགྲོ་བའི་དོན་མཛད་པ་ན་གཞན་གྱི་སེམས་ཤེས་པའི་མངོན་ཤེས་ཐོགས་པ་མེད་པར་གྱུར།
མ་གྷ་དྷའི་ཡུལ་པི་ཡུལ་པི་ལུ་ནར་ཆོས་ཀྱི་མྱུ་གུ་དགོན་ཞེས་པའི་གཙུག་ལག་ཁང་བཞེངས། བྱམས་ཆོས་དང་ས་སྡེ་ལ་སོགས་པའི་ཆོས་གསུངས་པས་གནས་དེར་མངོན་ཤེས་དང་རྫུ་འཕྲུལ་མངའ་བརྙེས་ཤིང་མདོ་སྡེའི་དོན་ལ་མཁས་པའི་སློབ་མ་མང་པོ་བྱུང༌། དེར་བྱམས་ཆོས་སྡེ་ལྔ་ཡང་ཡི་གེར་བཀོད་ཅིང༌། སློབ་དཔོན་འདིས་མངོན་པ་ཀུན་བཏུས་དང༌། ཐེག་བསྡུས་ཏེ་སྡོམ་རྣམ་གཉིས་དང༌། ས་སྡེ་ལྔ་སོགས་མཛད་དེ་སྦས་དོན་མངོན་རྟོགས་ཀྱི་རིམ་པ་སེམས་ཙམ་པའི་ལྟ་བའི་སྲོལ་ཕྱེས་པས་ཤིང་རྟའི་སྲོལ་འབྱེད་ཅེས་ཞུ་བ་ཡིན། དེ་ནས་ནུབ་ཕྱོགས་དང་ཉེ་བའི་གྲོང་ཁྱེར་ས་ག་རིར་ཕེབས། དེར་ཕྱོགས་བཞི་ནས་ཕེབས་པའི་དགེ་སློང་ཐམས་ཅད་འདུས་པར་ཆོས་མང་དུ་བསྟན་པས་དེ་དག་ཐེག་པ་ཆེན་པོའི་རིགས་སད་ཅིང་ ཤེར་ཕྱིན་གྱི་དོན་ལ་མཁས་པ་སྟོང་ཕྲག་བརྒལ་བ་བྱུང༌། རྒྱལ་པོ་ཟབ་མོའི་ཕྱོགས་ཀྱིས་སློབ་དཔོན་ལ་མངོན་ཤེས་ཡོད་མེད་བརྟག་ཕྱིར། མ་ཧེ་ནག་པོ་ས་དཀར་བྱུག་པ་ཞིག་ཁྱིམ་དུ་སྦས། གསེར་བུམ་དུ་མི་གཙང་བ་བླུགས་ནས་ཁ་སྦྲང་རྩིས་བཀང་སྟེ་རས་ཀྱིས་བཏུམས་པ་ཞིག་ལག་ཏུ་བཟུང་སྟེ། ཁྱིམ་འདི་ན་ཅི་ཡོད། ལག་ཏུ་བཟུང་བ་འདི་གང་ཡིན་ཞུས་པར་ལན་མ་ནོར་བར་གསུངས། ད་དུང་ཤེར་ཕྱིན་གྱི་ཚིག་གི་དྲི་བ་གསུམ་དང༌། དོན་གྱི་དྲི་བ་གསུམ་ཡིད་ཀྱིས་དྲིས་པར་ལན་མ་ནོར་གསུངས་པས། རྒྱལ་པོ་དང་སྐྱེ་བོའི་ཚོགས་ཐམས་ཅད་ཧ་ལས་ཤིང་དད་གུས་ལྷག་པར་འཕེལ་ཏེ། ཐེག་པ་ཆེན་པོའི་ཆོས་གཞི་ཉེར་ལྔ་བསྐྲུན་པར་མཛད། གནས་དེར་རང་གི་གཅུང་དབྱིག་གཉེན་ཐེག་པ་ཆེན་པོའི་བསྟན་པའི་སྒོར་བཅུག
ལྷོ་ཕྱོགས་ཀྲིཎཥ་ར་ཛར་ཟླ་བ་གསུམ་གྱི་ལམ་དུ་རྫུ་འཕྲུལ་གྱིས་དྲོ་ཡུན་ཙམ་ལ་སླེབས་པར་མཛད། གནས་དེར་བྲམ་ཟེ་བཱ་སུ་ནཱ་འཁོར་ལྔ་བརྒྱས་མཆོད། གནས་དེ་དང་ནུབ་ཕྱོགས་ཨོ་རྒྱན་གྱི་ཡུལ་གཉིས་སུ་མཆོད་རྟེན་བརྒྱ་ཕྲག་རེ་དང༌། ལྷ་ཁང་ཉི་ཤུ་རྩ་ལྔ་རེ་བཞེངས། མ་གྷ་དྷར་མཆོད་རྟེན་དང་ཆོས་གཞི་ཉེར་ལྔ་བཙུགས། གྲོང་ཁྱེར་ཨ་ཡོ་ཧྱད་དང་ཉེ་བར་ཆོས་སྟོན་ཅིང་བཞུགས་སྐབས། གར་ལོག་པའི་དམག་བྱུང་བར། སློབ་དཔོན་དང་སློབ་མའི་ཚོགས་ཀྱིས་བྱམས་པའི་ཏིང་ངེ་འཛིན་བསྒོམས་པས་མདའ་དང༌། རལ་གྲི་སོགས་མཚོན་ཆ་ཇི་ཙམ་འཕངས་ཀྱང་གནོད་མ་ཐུབ། སྐུ་ཚེའི་མཇུག་ཏུ་ནཱ་ལེདྲནའི་མཁན་པོ་ལོ་བཅུ་གཉིས་མཛད་དེ་བསྟན་པའི་བདག་པོར་གྱུར། མུ་སྟེགས་ཀྱི་རྒོལ་བ་དུ་མ་རིགས་པས་སུན་ཕྱུངས་སྟེ་ཆོས་བསྟན་པས་མུ་སྟེགས་སྟོང་དུ་ཉེ་བ་རབ་ཏུ་བྱུང༌། དགེ་འདུན་རྣམས་ཤིན་ཏུ་དག་པར་མཛད། མཐར་རྒྱལ་པོའི་ཁབ་ཏུ་སྐུ་ཡི་བཀོད་པ་བསྡུས་ནས་དགའ་ལྡན་དུ་གཤེགས་སོ།།
སློབ་དཔོན་དབྱིག་གཉེན། ༼བསུབནདྷུ༽ ༈ དེ་ཡང༌། མཁའ་མཉམ་མ་ལས། ཇི་སྐད་དུ། དགུ་བཅུ་གོ་དགུའི་འབུམ་སྡེའི་གཞུང་རྣམས་ཀྱིས། །གང་གི་བློ་གྲོས་མགུལ་བར་རབ་བརྒྱན་ཅིང༌།།
འཛམ་གླིང་འདི་ན་ཀུན་མཁྱེན་གཉིས་པར་གྲགས། །མཁས་མཆོག་དབྱིག་གཉེན་ཞབས་ལ་འཕྱག་འཚལ་ལོ། །ཞེས་དང༌། པཎ་གྲུབ་བསྟོད་ཆེན་ལས། ཆོས་མངོན་སྡེ་བདུན་གཉིས་སྟོང་སྲོལ་བཟུང་ནས། །བྱེ་མདོ་རྣམ་རིག་གྲུབ་མཐའ་གསལ་མཛད་པ། །ཀུན་མཁྱེན་གཉིས་པར་གྲགས་པའི་མཁས་པའི་མཆོག །སློབ་དཔོན་དབྱིག་གཉེན་ཞབས་ལ་གསོལ་བ་འདེབས། །ཞེས་གསུངས་པ་ལྟར་སློབ་དཔོན་དབྱིག་གཉེན་ནི། འཕགས་པ་ཐོགས་མེད་དང་ཡུམ་གཅིག་པ་བྲམ་ཟེའི་རིགས་སུ་སྐུ་འཁྲུངས། ནར་སོན་པ་ན་ཡུམ་གྱིས་བསྐུལ་ཏེ་ནཱ་ལེདྲནར་ཕེབས་ནས་རབ་ཏུ་བྱུང༌། བློ་རྣོ་བའི་ཆོ་ག་བྱས་པ་ནས་མང་དུ་ཐོས་པ་དང་ཏིང་ངེ་འཛིན་ཐོབ་པའི་བར་གཅེན་ཐོགས་མེད་ཀྱི་སྐབས་དང་མཚུངས་ཞིང༌། སྡེ་སྣོད་གསུམ་སོགས་བསྟན་བཅོས་དུ་མ་ལ་མཁས་པར་སྦྱངས། ད་དུང་ཆོས་མངོན་པའི་སྡེ་སྣོད་ཀྱི་དགོངས་དོན་ངེས་པའི་ཕྱིར་དུ། ཁ་ཆེའི་ཡུལ་དུ་བྱོན་ནས་ཁ་ཆེའི་མཁས་པ་ཆེན་པོ་དགེ་འདུན་བཟང་པོ་ལས་བསྟན་བཅོས་བྱེ་བྲག་བཤད་མཛོད་ཆེན་མོ་དང༌། སྡེ་པ་བཅོ་བརྒྱད་ཀྱི་བསྟན་བཅོས་སོ་སོ་དང༌། སྡེ་པ་སོ་སོའི་མདོ་སྡེ་དང་འདུལ་བ་མི་འདྲ་བའི་ཁྱད་པར་རྣམས་དང༌། མུ་སྟེགས་ཅན་ལྟ་བ་དྲུག་པོ་རྣམས་ཀྱི་གཞུང་ལུགས་མཐའ་དག་དང༌། རྟོག་གེའི་ཚུལ་མཐའ་དག་ལེགས་པར་གསན་ཏེ་དོན་གྱི་གནད་མཐའ་དག་ཐུགས་སུ་ཆུད་པར་མཛད་དེ་མཁས་པའི་གོ་འཕང་བརྙེས། ཁ་ཆེའི་ཡུལ་དུ་གདུལ་བྱ་གྲངས་ལས་འདས་པར་ཆོས་མང་དུ་སྟོན་པར་མཛད། དེ་ནས་ནཱ་ལེདྲནར་བྱོན་ཏེ་སྡེ་སྣོད་འཛིན་པ་མང་པོ་ལ་ཆོས་རྒྱ་ཆེར་སྟོན་ཅིང་བཞུགས་པ་ན། གཅེན་ཐོགས་མེད་ཀྱིས་ས་སྡེ་ལྔ་སོགས་ཐེག་པ་ཆེན་པོའི་བསྟན་བཅོས་མང་དུ་བརྩམས་པ་གསན་ཅིང་གླེགས་བམ་གཟིགས་པས་ཐེག་ཆེན་ཐུགས་སུ་མ་ཆུད་ཅིང༌། ལྷག་པའི་ལྷ་ལ་གསན་པ་ཐུགས་ཡིད་མ་ཆེས་ནས། ཀྱེ་མ་ཐོགས་མེད་ནགས་སུ་ལོ། །བཅུ་གཉིས་བར་དུ་ཏིང་འཛིན་བསྒྲུབས། །ཏིང་འཛིན་མ་འགྲུབ་གླང་ཆེན་གྱི། །རྒྱབ་ཁལ་ལོངས་པའི་གྲུབ་མཐའ་བརྩམས། །ཞེས་སོགས་ཐེག་ཆེན་གྱི་ཆོས་དང་གང་ཟག་ལ་སྐུར་བ་བཏབ་པས། འཕགས་པ་ཐོགས་མེད་ཀྱིས་གསན་པ་ན། གཅུང་དབྱིག་གཉེན་ཐེག་ཆེན་གྱི་ཆོས་ལ་མ་དད་པ་བཟློག་པའི་ཕྱིར། སློབ་མ་གཉིས་ལ་མདོ་སྡེ་ས་བཅུ་པ་དང༌། བློ་གྲོས་མི་ཟད་པའི་མདོ་གཉིས་འཛིན་དུ་བཅུག་སྟེ། ཁྱོད་གཉིས་དབྱིག་གཉེན་གྱི་སར་སོང་ལ་སྲོད་དང་ཐོ་རངས་ལ་ཐོན་ཅིག་ཅེས་གསུངས་པ་ལྟར། དེ་གཉིས་ཀྱིས་མདོ་བཏོན་པ་དབྱིག་གཉེན་གྱིས་གསན་པ་དང༌། སྲོད་ལ་ཐེག་ཆེན་འདི་རྒྱུ་བཟང་ཡང་འབྲས་བུ་ཁ་གཡེར་བ་འདྲ་སྙམ། ཐོ་རངས་སུ་རྒྱུ་འབྲས་གཉིས་ཀ་བཟང་བ་འདུག་པ་ལ། ངས་སྐུར་བ་བཏབ་པ་ལྕེ་འདིས་ལན་པས་གཅོད་སྙམ་ནས་སྤུ་གྲི་འཚོལ་བའི་ཚེ། ཁོང་གཉིས་ཀྱིས་ལྗགས་བཅད་པར་མི་འཚལ། སྐུར་བ་བཏབ་པའི་སྒྲིབ་པ་སྦྱོང་ཐབས་གཅེན་ལ་མངའ་བས་དེར་གཤེགས་པར་ཞུ་ཞུས་པ་ལྟར། གཅེན་ཐོགས་མེད་ཀྱི་དྲུང་དུ་ཕྱིན་ཏེ་སྔོན་གྱི་ཉེས་པ་རྣམས་བཤགས་ཤིང༌། ཐེག་པ་ཆེན་པོའི་ཆོས་རྣམས་རིམ་གྱིས་གསན་ཏོ། །སྐབས་འདིར་འཕགས་པ་ཐོགས་མེད་ཀྱིས་བྱ་བ་ཐམས་ཅད་རྗེ་བཙུན་ལ་ཞུའོ་གསུངས་ནས་ཞུས་བར་མཛད་པ་དེ། གཅུང་གིས་མཁྱེན་ནས་ལྷག་པའི་ལྷ་དེ་བདག་ལ་བསྟན་པར་ཞུ་ཞེས་ཞུས་པ་ན། ངས་རྗེ་བཙུན་ལ་ཞུའོ་གསུངས་ནས་ཞུས་པ་ན། རྗེ་བཙུན་གྱིས་ཁོང་སོ་སོའི་སྐྱེ་བོ་ཡིན་ཞིང༌། དང་པོར་ཐེག་ཆེན་ལ་སྐུར་བ་བཏབ་པས། ཚེ་འདིར་ང་མཐོང་བའི་སྐལ་བ་མེད། ལས་ཀྱི་སྒྲིབ་པ་སྦྱང་བའི་ཕྱིར་དུ་ཐེག་ཆེན་གྱི་མདོའི་འགྲེལ་པ་མང་དུ་རྩོམས། གཙུག་གཏོར་རྣམ་རྒྱལ་མའི་གཟུངས་ཟློས། སྐྱེ་བ་ཕྱི་མར་མཇལ་ཞེས་གསུངས། དེ་ལྟ་བུའི་ཚུལ་གསན་ནས་སློབ་དཔོན་དབྱིག་གཉེན་ལྷག་པར་དད་དེ། ང་ཡི་ཕུ་བོ་ཀླུ་དང་འདྲ།།
ང་ནི་ཆར་འདོད་བྱ་དང་འདྲ། །ཀླུ་ཡིས་རྒྱལ་པོས་ཆར་ཕབ་ཀྱང༌། །བྱ་ཡི་གྲེ་བར་སོང་བ་མེད། །ཅེས་གསུངས་པར་གྲགས། སློབ་དཔོན་འདིས་རྒྱལ་བའི་བཀའ་འཛམ་གླིང་ནང་བཞུགས་པ་མཐའ་དག་ཐུགས་སུ་ཆུད་ཅིང༌། ལོ་རེའི་ནང་དུ་ལྕགས་ཀྱི་གཞོང་རིང་ཏིལ་མར་གྱིས་བཀང་བའི་ནང་དུ་བཞུགས་ནས་ཉིན་མཚན་སྦྲེལ་མ་བཅོ་ལྔའི་རིང་ལ་འབུམ་སྡེ་དགུ་བཅུ་གོ་དགུ་ལན་རེ་ཞལ་འདོན་དུ་མཛད། རྒྱལ་བ་མྱ་ངན་ལས་འདས་པའི་འོག་ཏུ་སློབ་དཔོན་འདི་ལས་ཐོས་པ་རྒྱ་ཆེ་བ་མ་བྱུང་བས་ཀུན་མཁྱེན་གཉིས་པ་ཞེས་འཕགས་ཡུལ་མཁས་པ་ལ་ཡོངས་སུ་གྲགས། སློབ་དཔོན་འདི་ཐེག་པ་ཆེན་པོ་ལ་ཞུགས་པའི་ཚེ་ཉན་ཐོས་ཀྱི་སྡེ་སྣོད་འཛིན་པ་སོགས་མཁས་པ་ལྔ་བརྒྱ་ཙམ་ཡང་ཐེག་ཆེན་ལ་ཞུགས་ཤིང༌། སྔ་ཕྱིར་མུ་སྟེགས་ཀྱི་རྒོལ་བ་ལྔ་བརྒྱ་ཙམ་སུན་ཕྱུང༌། སྤྱིར་བྲམ་ཟེ་དང་མུ་སྟེགས་ཅན་སྟོང་ཕྲག་ལྔ་བརྒྱ་ཙམ་སངས་རྒྱས་ཀྱི་བསྟན་པ་ལ་བཅུག ཐོགས་མེད་འདས་པའི་རྗེས་ནཱ་ལེདྲནའི་མཁན་པོ་མཛད་དེ་ཉིན་རེར་ཆོས་ཐུན་ཉི་ཤུ་རེ་ཆགས་མེད་གནང༌། ཆོས་མངོན་པ་མཛོད་སོགས་གསུང་རབ་ཀྱང་མང་དུ་བརྩམས། སྣོད་ལྡན་གྱི་སློབ་མ་དྲུག་ཁྲི་ལོངས་པ་བྱུང་ཞིང༌། དེ་དག་གི་ནང་ནས་མཆོག་ཏུ་གྱུར་པ་བཞི་སྟེ། འདུལ་བ་ལ་མཁས་པ་སློབ་དཔོན་ཡོན་ཏན་འོད། མངོན་པ་ལ་མཁས་པ་སློབ་དཔོན་བློ་གྲོས་བརྟན་པ། ཚད་མ་ལ་མཁས་པ་སློབ་དཔོན་ཕྱོགས་ཀྱི་གླང་པོ། ཕར་ཕྱིན་ལ་མཁས་པ་འཕགས་པ་གྲོལ་སྡེ་བཅས་སྐྱེས་ཆེན་དམ་པ་མང་དུ་བསྐྱངས། དེ་ལྟར་དགུང་ལོ་བརྒྱ་ལ་ཉེ་བའི་བར་དུ་བསྟན་པ་ལ་བྱ་བ་རྒྱ་ཆེར་མཛད། མཐར་དགོས་པ་མང་པོ་ཞིག་ལ་གཟིགས་ནས་སློབ་མ་སྟོང་གི་བསྐོར་ནས་བལ་ཡུུལ་དུ་བྱོན་ཏེ། དེར་ཆོས་གཞི་བཙུགས་ཏེ་དགེ་འདུན་མང་པོ་ཐུག་མེད་དུ་འཕེལ་བར་མཛད་ཅིང་དགེ་འདུན་ཐམས་ཅད་ལ་ཐེག་པ་ཆེན་པོའི་ཆོས་རྒྱ་ཆེར་བསྟན། ཁྱིམ་བཙུན་ཆོས་གོས་གྱོན་ཏེ་ཞིང་རྨོ་བ་གཟིགས་ནས། སྟོན་པའི་བསྟན་པ་ཉམས་སོ་ཞེས་ཐུགས་འབྱུང་ནས། དགེ་འདུན་གྱི་དབུས་སུ་ཆོས་བསྟན་ཏེ། གཙུག་གཏོར་རྣམ་རྒྱལ་གྱི་གཟུངས་མགོ་ཞབས་བཟློག་པ་ལན་གསུམ་ཟློས་པས་དེ་ཉིད་དུ་མྱང་ངན་ལས་འདས་ཏེ་རེ་ཞིག་ཆོས་ཀྱི་ཉི་མ་ནུབ་བོ་ཞེས་གྲགས། དེར་སློབ་མ་རྣམས་ཀྱི་མཆོད་རྟེན་ཡང་བྱས་སོ།།
སློབ་དཔོན་ཕྱོགས་གླང༌། ༼དིགྣག༔༽ ༈ དེ་ཡང་མཁའ་མཉམ་མ་ལས། ཕུལ་དུ་བྱུང་བའི་བློ་གྲོས་སྟོབས་ཀྱིས་བཙུན། །རྨད་དུ་བྱུང་བའི་ཡོན་ཏན་ཁུར་གྱིས་བརྗིད། །ལོག་སྨྲ་འདམ་བུའི་ཚལ་རབ་འཇོམས་མཛད་པའི། །ཕྱོགས་ཀྱི་གླང་པོའི་ཞབས་ལ་ཕྱག་འཚལ་ལོ། །ཞེས་དང༌། པཎ་གྲུབ་བསྟོད་ཆེན་ལས། ཐུབ་པའི་གཞུང་ལུགས་དངོས་སྟོབས་རིགས་པ་ཡིས། །སྟོན་ཕྱིར་ཚད་མའི་སྒོ་བརྒྱ་ལེགས་ཕྱེ་ནས། །རྣམ་དཔྱོད་བློ་མིག་འབྱིན་མཛད་ཚད་མ་པ། །ཕྱོགས་ཀྱི་གླང་པོའི་ཞབས་ལ་གསོལ་བ་འདེབས། །ཞེས་གསུངས་པ་ལྟར་མཁས་མཆོག་དབྱིག་གཉེན་ལ་སློབ་མ་རང་ལས་མཁས་པ་བཞི་བྱུང་བའི་ནང་ནས་ཚད་མ་རང་ལས་མཁས་པ་སློབ་དཔོན་ཕྱོགས་ཀྱི་གླང་པོ་ནི༑ རྒྱ་གར་ལྷོ་ཕྱོགས་ཀྱི་གྲོང་ཁྱེར་སིངྒ་བཀྟ་ཞེས་བྱ་བ་ཀཙཉའི་ཡུལ་དང་ཉེ་བར་བྲམ་ཟེའི་རིགས་སུ་སྐུ་འཁྲུངས། ཆུང་ངུའི་དུས་ནས་མུ་སྟེགས་པའི་རིག་བྱེད་ཀྱི་གཞུང་དང༌། གྲུབ་མཐའི་གནད་ཐམས་ཅད་ལ་མཆོག་ཏུ་མཁས་ཤིང༌། མང་བཀུར་སྡེ་ལྔའི་ནང་ཚན་གནས་མ་བུ་བའི་སྡེ་པའི་གྲུབ་མཐའ་འཛིན་པ་མཁན་པོ་གླང་པོ་བྱིན་པ་ལས་རབ་ཏུ་བྱུང་བས་མཁན་པོའི་མཚན་ཟུར་ལས་ཕྱོགས་ཀྱི་གླང་པོ་ཞེས་གྲགས། མཁན་པོ་དེ་ཉིད་ལས་གནས་མ་བུ་བའི་ལུགས་ཀྱི་སྡེ་སྣོད་གསུམ་ལ་མཁས་པར་སྦྱངས། མཐར་སློབ་དཔོན་དབྱིག་གཉེན་གྱི་དྲུང་དུ་བྱོན་ནས་ཐེག་པ་ཆེན་ཆུང་གི་སྡེ་སྣོད་མཐའ་དག་བུམ་པ་གང་བྱོའི་ཚུལ་དུ་གསན། ཐེག་པ་ཆེན་པོའི་མདོ་སྡེ་ལྔ་བརྒྱ་ཙམ་བཟུང་ཞིང་ཞལ་འདོན་དུ་མཛད་པར་གྲགས། སྔགས་ཀྱི་སློབ་དཔོན་ཞིག་གི་དྲུང་ནས་འཇམ་དབྱངས་ཀྱི་ཆོས་བསྐོར་གསན་ཏེ་སྒྲུབ་པ་ཉམས་ལེན་མཛད་པས་འཇམ་དབྱངས་ཀྱི་ཞལ་དངོས་སུ་གཟིགས་ཤིང༌། དེ་ནས་བཟུང་སྐུ་དང་གསུང་གི་སྣང་བ་ནམ་འདོད་དུ་སྕོལ་བ་ཞིག་བྱུང༌།
ཨོ་ཌི་བི་ཤའི་ནགས་ཚལ་དུ་དབེན་པའི་བྲག་ཕུག་ཏུ་བཞུགས་ནས་བསམ་གཏན་ལ་བརྩོན་པར་མཛད་མུར་ལོ་འགའ་འདས་པ་ན། ཤྲིའ་ནཱ་ལེདྲནར་མུ་སྟེགས་ཀྱི་རྩོད་པ་ཆེར་བྱུང་བས་དེར་བྱོན་ཏེ་རྟོག་གེའི་རིགས་པ་ཤིན་ཏུ་བྱང་ཞིང་ཐུབ་པར་དཀའ་བ་བྲམ་ཟེ་སུ་དུར་ཛ་ཡ་ཞེས་པ་དེས་གཙོས་མུ་སྟེགས་ཀྱི་རྒོལ་བ་ངན་པ་ཐམས་ཅད་དྲི་མ་མེད་པའི་རིགས་པ་བརྒྱ་ཕྲག་གིས་ཚར་བཅད་དེ་སངས་རྒྱས་ཀྱི་བསྟན་པ་ལ་བཀོད། དེར་དགེ་འདུན་རྣམས་ལ་མདོ་སྡེ་དུ་མ་གསུངས་ཤིང༌། དམིགས་བརྟག་སོགས་ཚད་མའི་བསྟན་བཅོས་བརྒྱ་རྩ་གཅིག་མཛད་པར་གྲགས། སླར་ཡང་ཨོ་ཌི་བི་ཤའི་ཚལ་དུ་ཕེབས་ནས་སྤོང་བ་བསམ་གཏན་ལ་རྩེ་གཅིག་ཏུ་གཞོལ་བར་མཛད་པའི་སྐབས་ཤིག་ཏུ་སྔར་རང་ཉིད་ཀྱིས་བརྩམས་པའི་ཚད་མའི་བསྟན་བཅོས་རྣམས་འཐོར་བ་བཞིན་དུ་གྱུར་པས། འཐོར་བ་བསྡེབས་པའི་བསྟན་བཅོས་ཚད་མ་ཀུན་ལས་བཏུས་པ་བརྩམ་པར་དགོངས་ཏེ་མཆོད་བརྗོད་དང་རྩོམ་པར་དམ་བཅའི་ཚིགས་བཅད་དུ། ཚད་མར་གྱུར་པ་འགྲོ་ལ་ཕན་བཞེད་པ། །སྟོན་པ་བདེ་གཤེགས་སྐྱོབ་ལ་ཕྱག་འཚལ་ནས། །ཚད་མ་བསྒྲུབ་ཕྱིར་རང་གི་གཞུང་ཀུན་ལས། །བཏུས་ཏེ་སྣ་ཚོགས་འཐོར་རྣམས་འདིར་གཅིག་བྱ། །ཞེས་ཐོད་ལེ་ཀོར་ལ་བྲིས་པ་ཙམ་གྱིས་ས་གཡོས་ཤིང༌། སྒྲ་གྲགས་པ་དང༌། འོད་ཀྱི་སྣང་བས་ཕྱོགས་ཀུན་ཏུ་ཁྱབ་པར་གྱུར་པས་མུ་སྟེགས་ཐུབ་རྒྱལ་ནག་པོས་དེ་གང་གི་ལྟས་ཡིན་སྙམ་དུ་ཟག་བཅས་མངོན་ཤེས་ཀྱིས་བརྟགས་པས་ཤེས་ཏེ། ཕྲག་དོག་གིས་སློབ་དཔོན་བསོད་སྙོམས་ལ་ཕེབས་ཤུལ་དུ་འོངས་ནས་ལན་གཉིས་བསུབས་པ་དང༌། སློབ་དཔོན་གྱིས་ཐེངས་གསུམ་པ་བྲིས་ཏེ། འདི་ཀུ་རེ་དང་ཀྱལ་ཀའི་ཕྱིར་བསུབ་པ་ཡིན་ན་དགོས་པ་ཆེན་པོས་ཡོད་པས་མ་བསུབ་ཅིག ཕྲག་དོག་གིས་ཡིན་ན་ནི་བློ་ལ་ཡོད་པས་བསུབ་པའི་ངལ་བ་འབྲས་མེད་ཡིན། གལ་ཏེ་ཚིག་དོན་ནོར་ཏེ་རྩོད་པར་འདོད་ན་ལུས་སྣང་བར་གྱིས་དང༌། བརྩད་པར་བྱའོ་ཞེས་བྲིས་ཏེ་བཞག བསོད་སྙོམས་ལ་གཤེགས་ཤུལ་དུ་མུ་སྟེགས་པས་སླར་བསུབ་ཏུ་འོངས་པས་ཡི་གེ་དེ་མཐོང་ནས་བསྡད་དོ། །སློབ་དཔོན་ཕྱིར་བྱོན་པ་དང་བསྟན་པ་རྒྱན་དུ་བཙུགས་ཏེ་དངོས་སུ་བརྩད་པས་ཁོ་པ་ལན་མང་ཕམ་པས། ད་ཁྱོད་སངས་རྒྱས་ཀྱི་བསྟན་པ་ལ་ཞུགས་ཤིག་ཅེས་གསུངས་པར་ཁོས་ད་དུང་རྫུ་འཕྲུལ་འགྲན་དགོས་ཞེས་ཁ་ནས་མེ་སྤར་ཏེ་སློབ་དཔོན་གྱི་ན་བཟའ་དང༌། ཡོ་བྱད་བསྲེགས་ཤིང་སློབ་དཔོན་ཡང་ཚིག་ལ་ཁད་བྱུང་སྟེ། སློབ་དཔོན་ཐུགས་ཤིན་ཏུ་སྐྱོ་ནས་སེམས་ཅན་ཐམས་ཅད་ཀྱི་དོན་ལྟ་ཅི། འདི་གཅིག་པུའི་དོན་ཡང་མི་ནུས་ན། འདི་འདྲའི་སེམས་ཅན་མ་རུང་པ་མཐའ་ཡས་པའི་ཕྱིར་གཞན་དོན་བྱ་ནུས་པ་མི་འདུག་སྙམ་པ་དང་བཅས་བྱང་ཆུབ་ཀྱི་སེམས་འདོར་བར་བརྩམས་ཏེ་ཐོད་ལོ་ཀོར་ནམ་མཁར་འཕངས་པས་མར་མ་བབས་པས་ཅི་ཡིན་སྙམ་ནས་ནམ་མཁར་གཟིགས་པས་རྗེ་བཙུན་འཇམ་དཔལ་དབྱངས་དངོས་སུ་བྱོན་ནས། བུ་མ་བྱེད་མ་བྱེད་ཐེག་པ་དམན་པ་དང་ཕྲད་པ་ལས་བློ་གྲོས་ངན་པ་སྐྱེས་ཏེ། ཁྱོད་ཀྱི་བསྟན་བཅོས་འདི་ལ་མུ་སྟེགས་ཚོགས་ཀྱི་གནོད་མི་ནུས་པར་ཤེས། ཁྱོད་ཀྱི་སངས་རྒྱས་མ་ཐོབ་ཀྱི་བར་དུ་དགེ་བའི་བཤེས་སུ་ང་འགྱུར་གྱི། ཕྱི་མའི་དུས་ན་བསྟན་བཅོས་ཀུན་གྱི་མིག་ཏུ་འདི་འགྱུར་རོ། །ཞེས་གསུང་སྟེ་གནང་བ་སྩལ་བ་ལྟར་ཚད་མ་ཀུན་ལས་བཏུས་པ་གཞུང་རྫོགས་པར་བརྩམས་སོ།།
དེ་ནས་བསམ་གཏན་ལ་རྩེ་གཅིག་ཏུ་གཞོལ་བས་སངས་རྒྱས་མང་པོའི་ཞལ་གཟིགས་ཤིང་ཏིང་ངེ་འཛིན་གྱི་སྒོ་མང་པོ་ཐོབ། ཕྱི་རོལ་དུ་ལྷ་རྣམས་ཀྱིས་མེ་ཏོག་གི་ཆར་ཕབ། ནགས་ཚལ་འདིའི་ལྗོན་ཤིང་དང་མེ་ཏོག་རྣམས་ཀྱང་ངང་གིས་སློབ་དཔོན་གྱི་ཕྱོགས་སུ་མགོ་དུད་པར་གྱུར། གླང་པོ་ཆེ་སོགས་རི་དྭགས་རྣམས་ཀྱང་སློབ་དཔོན་གྱི་ཞབས་ལ་འདུད་པའི་ཚུལ་བྱེད་པ་ཡུལ་དེའི་རྒྱལ་པོ་འཁོར་བཅས་ཀྱི་མཐོང་ནས་ངོ་མཚར་སྐྱེས་ཏེ་ཞབས་ལ་ཕྱག་བྱས་སོ།།
དེ་རྗེས་ལྷོ་ཕྱོགས་ཀྱི་རྒྱུད་ཡུལ་ཐ་དད་པའི་མུ་སྟེགས་པའི་རྒོལ་ངན་ཚད་བཅད་ཅིང༌། སྔར་གྱི་སློབ་དཔོན་རྣམས་ཀྱིས་བཙུགས་པའི་ཆོས་གཞི་ཉམས་པ་ཕལ་ཆེར་སོར་ཆུད་པར་མཛད། སླང་ཡང་ཨོ་ཌི་བི་ཤའི་ཡུལ་དུ་ཕེབས་ནས་བློན་པོ་བྷ་དྲ་པཱ་ལི་ར་སོགས་རྒྱལ་བའི་བསྟན་པ་ལ་བཙུད། བྲམ་ཟེ་དེས་གཙུག་ལག་ཁང་བཅུ་དྲུག་བཞེངས་ཤིང༌། དེ་རེ་རེར་དགེ་འདུན་གྱི་སྡེ་ཆེན་པོ་རེ་བཙུགས། གཙུག་ལག་ཁང་རེ་རེར་ཡང་ཆོས་གཞི་དུ་མ་ཡོད་པ་བྱས། སྐྱེ་བོ་རྣམས་སངས་རྒྱས་ཀྱི་ཆོས་ལ་ཡིད་ཆེས་པའི་སླད་དུ་ཨ་རུ་རའི་སྡོང་པོ་སྐམ་པོ་ཞིག་ལ་བདེན་ཚིག་བརྗོད་དེ་སོར་ཆུད་པར་མཛད། དེ་ལྟར་སློབ་དཔོན་འདིས་མུ་སྟེགས་ཀྱི་རྒོལ་ངན་ཐམས་ཅད་ཡང་དག་རིགས་པས་ཚར་བཅད་པར་བརྟེན། རྩོད་པའི་ཁྱུ་མཆོག་ཏུ་གྲགས་ཤིང༌། ཆོས་ཀྱིས་སྦྲེལ་བའི་སློབ་མས་ནི་ཕྱོགས་ཐམས་ཅད་དུ་ཁྱབ་པར་ཡོད། ཕྱི་བཞིན་འབྲང་བའི་དགེ་སློང་ནི་གཅིག་ཀྱང་ཡོངས་སུ་མ་བཟུང༌། འདོད་པ་ཆུང་ཞིང་ཆོག་ཤེས་པས་ཇི་སྲིད་འཚོ་བའི་བར་སྦྱངས་པའི་ཡོན་ཏན་བཅུ་གཉིས་ལ་གནས་པའི་ངང་རྒྱལ་བསྟན་སྤེལ་བའི་མཛད་པ་རྒྱ་ཆེར་བསྐྱངས་ཏེ་མཐར་ཨོ་ཌི་བི་ཤའི་ནགས་ཚལ་དབེན་པ་ཞིག་ཏུ་དམ་པའི་རང་རྟགས་ངོམ་བཞིན་པར་སྐུ་མྱ་ངན་ལས་འདས་སོ།།
དཔལ་ལྡན་ཆོས་གྲགས། ༼དྷརྨ་ཀིརྟི༽ ༈ དེ་ཡང་མཁའ་མཉམ་མ་ལས། ཆོས་ཀྱི་རིགས་པས་ཆོས་མིན་ཕམ་མཛད་ཅིང༌། །གྲགས་པའི་སྒྲ་ཆེན་འཇིག་རྟེན་གསུམ་ན་གྲགས། །སྨྲ་ངན་མུན་འཇོམས་སྨྲ་བའི་ཉི་མ་མཆོག །ཆོས་ཀྱི་གྲགས་པའི་ཞབས་ལ་ཕྱག་འཚལ་ལོ། །ཞེས་དང༌། པཎ་གྲུབ་བསྟོད་ཆེན་ལས། ཕྱི་ནང་ཚད་མའི་གནད་ཀུན་ལེགས་དགོངས་ཤིང༌། །མདོ་སེམས་ཟབ་རྒྱས་ལམ་ཀུན་རིགས་ལན་ནས། །ངེས་སྟེར་རྨད་བྱུང་ཆོས་ཚུལ་འདོམས་མཁས་པའི། །ཆོས་ཀྱི་གྲགས་པའི་ཞབས་ལ་གསོལ་བ་འདེབས། །ཞེས་གསུངས་པ་ལྟར་དཔལ་ཆོས་ཀྱི་གྲགས་པ་ནི༑ རྒྱ་གར་ལྷོ་ཕྱོགས་ཀྱི་ཡུལ་ཏྲི་མ་ལ་ཡར་བྲམ་ཟེའི་རིགས་སུ་སྐུ་འཁྲུངས། ཆུང་ངུའི་དུས་ནས་བློ་གྲོས་ཤིན་ཏུ་སྒྲིན་པས་བཟོའི་གནས་དང༌། རིག་བྱེད་ཡན་ལག་དང་བཅས་པ། སྨན་དཔྱད་དང༌། བརྡ་སྤྲོད་པ་དང༌། མུ་སྟེགས་ཀྱི་གྲུབ་མཐའ་མ་ལུས་པ་ལ་ཤིན་ཏུ་སྦྱངས་པས་དགུང་ལོ་བཅོ་བརྒྱད་ལ་མུ་སྟེགས་ཀྱི་གྲུབ་མཐའ་ལ་ཤིན་ཏུ་མཁས་པར་གྱུར། སྐབས་ཤིག་ན་ནང་པའི་གསུང་རབ་རེ་གཟིགས་པས། ཤིན་ཏུ་དད་དེ་རང་གི་སྟོན་པ་སྐྱོན་དང་བཅས་ཤིང༌། བསྟན་བཅོས་རྣམས་ཤིན་ཏུ་མི་འཐད་པར་གཟིགས་ཏེ་དགེ་བསྙེན་གྱི་ཆས་སུ་བསྒྱུར་བས། བྲམ་ཟེ་རྣམས་ཀྱིས་གནས་ནས་བསྐྲད། དེ་ནས་ཡུལ་དབུས་སུ་བྱོན་ཏེ་སློབ་དཔོན་ཆོས་སྐྱོང་ལས་རབ་ཏུ་བྱུང༌། སྡེ་སྣོད་གསུམ་སོགས་བསྟན་བཅོས་དུ་མར་མཁས་པར་སྦྱངས། མདོ་སྡེ་དང་གཟུངས་སྔགས་བསྡོམས་པ་ཡང་ལྔ་བརྒྱ་ཐུགས་ནས་འདོན་ནོ། །རྟོག་གེའི་བསྟན་བཅོས་གཞན་མང་པོ་ཉན་ཡང་བློ་གྲོས་མ་ཁེངས་ཏེ། དཔལ་ཕྱོགས་ཀྱི་གླང་པོའི་སློབ་མ་སློབ་དཔོན་དབང་ཕྱུག་སྡེ་ལས་ཚད་མ་ཀུན་བཏུས་ལན་གསུམ་གསན་པ་ལས། དང་པོའི་སྐབས་དབང་ཕྱུག་སྡེ་དེ་ཉིད་དང་མཉམ་པར་གྱུར། གཉིས་པའི་སྐབས་སུ་ཕྱོགས་གླང་དང་མཉམ་པར་གྱུར། གསུམ་པའི་སྐབས་སུ་དབང་ཕྱུག་སྡེས་ཀྱང་ཕྱོགས་གླང་གི་དགོངས་པ་ཇི་བཞིན་མ་ལོན་པར་མཁྱེན་ནས་སློབ་དཔོན་དབང་ཕྱུག་སྡེ་ལ་ཞུས་པས་ཤིན་ཏུ་དགྱེས་ཏེ། ཁྱོད་ནི་ཕྱོགས་གླང་དང་མཉམ་སྟེ༑ ངའི་ནོར་བ་ཐམས་ཅད་སུན་ཕྱུངས་ལ། ཚད་མ་ཀུན་བཏུས་ཀྱི་འགྲེལ་པ་ཡང་རྩོམས་ཤིག་ཅེས་སློབ་དཔོན་ལས་གནང་བ་ཐོབ། དེ་ནས་སྔགས་ཀྱི་རྡོ་རྗེ་སློབ་དཔོན་གྱི་དྲུང་དུ་དབང་མནོས་ཏེ་ལྷག་པའི་ལྷ་བསྒྲུབས་པས་ཧེ་རུ་ཀས་ཞལ་མངོན་སུམ་དུ་བསྟན་ཏེ་ཅི་འདོད་གསུངས་པ་ལ། ཕྱོགས་ཐམས་ཅད་ལས་རྣམ་པར་རྒྱལ་བར་འཚལ་ལོ། །ཞེས་ཞུས་པས་ཧ་ཧ་ཧཱུཾ། ཞེས་གསུངས་ནས་དེ་ཉིད་དུ་མི་སྣང་བར་གྱུར། དེར་བསྟོད་པ་རྒྱུན་ཆགས་ཀྱང་མཛད།
དེ་ནས་མུ་སྟེགས་པའི་གྲུབ་མཐའ་ལ་མཁས་པ་འགྲན་གྱི་དོ་ཟླ་མེད་པ་བྲམ་ཟེ་གཞོན་ནུ་རོལ་པའི་དྲུང་དུ་གཡོག་པོར་བརྫུས་ཏེ་ཐབས་མཁས་ཀྱིས་ཕྱི་རོལ་པའི་གསང་ཚིག་ཐམས་ཅད་མཁྱེན་པར་མཛད་དེ་བྲོས་སོ། །རྗེས་སུ་གཞོན་ནུ་རོལ་པ་སོགས་ཕྱི་རོལ་པ་གྲགས་ཅན་ལྔ་བརྒྱ་ཙམ་དང་བསྟན་པ་རྒྱན་དུ་བཙུགས་ནས་བརྩད་པས་ལན་དུ་མ་ཕམ་པའི་སྒོ་ནས་སུན་ཕྱུངས་ཏེ་ཚར་བཅད། མཐར་གཞོན་ནུ་རོལ་པས་ཀྱང་ནང་པ་མཆོད་པར་བྱས་ཤིང༌། བྲམ་ཟེ་ལྔ་བརྒྱ་པོ་དེ་རྣམས་ཀྱང་སངས་རྒྱས་ཀྱི་བསྟན་ལ་རབ་ཏུ་བྱུང་ངོ༌། །བར་སྐབས་ཤིག་ལ་ཝཱ་རཱ་ཎ་སིའར་ཕེབས་ཏེ༑ ཡུལ་དེའི་རྒྱལ་པོས་གཙོས་དཔང་པོའི་ཚོགས་དུ་མ་དང་བཅས་པའི་དབུས་སུ་མུ་སྟེགས་པ་ཤཾ་ཀ་རཱཙརྱ་ཞེས་བྱ་བ་དང་བརྩད་པས་དེ་ཉིད་ཕམ། དེའི་སློབ་མ་བྷ་ཊཱ་ཙརྱ་ཡང་རིགས་པས་སུན་ཕྱུང་སྟེ་བྲམ་ཟེ་བློ་ཅན་སྟོང་ཕྲག་ཙམ་ནང་པའི་བསྟན་པ་ལ་བཅུག གཞན་ཡང་བྲམ་ཟེ་བཟང་པོ་ཞེས་བྱ་བ་ལ་སོགས་པའི་རྟོག་གེ་ལ་ཤིན་ཏུ་མཁས་པ་ཚར་བཅད་པའི་སྙན་གྲགས་ཀྱིས་ས་སྟེང་ཡོངས་ལ་ཁྱབ། དེ་ནས་རི་བོ་འབིགས་བྱེད་ཀྱི་ཁོངས་ན་གནས་པའི་རྒོལ་བ་ངན་པ་ཐམས་ཅད་ཀྱང་སུན་ཕྱུང་ཞིང༌། སླར་ཡང་དྲ་བ་ལའི་ཡུལ་དུ་བྱོན་ནས། ཡུལ་འདི་ན་རྩོད་པར་ནུས་པ་སུ་ཞིག་ཡོད་དྲིལ་བསྒྲགས་པས། མུ་སྟེགས་པ་ཕལ་ཆེར་བྲོས་སོ། །འགའ་ཞིག་གིས་རྩོད་པར་མ་ནུས་པར་ཁས་བླངས་ཏེ། ཡུལ་དེར་སྔོན་གྱི་ཆོས་གཞི་ཉམས་པ་ཐམས་ཅད་གསོས་ནས། ནགས་ཚལ་དབེན་པ་རྣམས་སུ་བསམ་གཏན་མཛད་ཅིང་བཞུགས། འབིགས་བྱེད་ཀྱི་རི་བོའི་ཁོངས་ན་རྒྱལ་པོ་མེ་ཏོག་ཀུན་ཏུ་རྒྱས་པ་ཞེས་བྱ་བ་ལོངས་སྤྱོད་ཤིན་ཏུ་ཆེ་བ་ཞིག་ཡོད་པ་དེའི་ཕོ་བྲང་དུ་བྱོན་པ་ན། རྒྱལ་པོས་སུ་ཡིན་ཞེས་དྲིས་པས། ཤེས་རབ་ཅན་གྱི་ཕྱོགས་ཀྱི་གླང་པོ་སྟེ། །ཙདྲན་གོ་མིའ་བརྗོད་པ་རྣམ་པར་དག །སྙན་དངགས་དཔའ་བོ་ལས་བྱུང་སྡེབ་སྦྱོར་མཁས། །མེ་ཏོག་ཀུན་ཏུ་རྒྱས་པ་ལོངས་སྤྱོད་ལྡན། །ཕྱོགས་ལས་རྣམ་པར་རྒྱལ་བ་ངུ་མིན་སུ། །ཞེས་གསུངས་པ་ན། ཆོས་ཀྱི་གྲགས་པ་ཡྀན་ནམ་ཞེས་ཞུས་པས། འཇིག་རྟེན་ན་དེ་ལྟར་གྲགས་སོ་ཞེས་གསུངས་སོ། །རྒྱལ་པོ་དེས་ཇི་ལྟར་གསོལ་བ་བཏབ་པ་བཞིན། སློབ་དཔོན་དེར་བཞུགས་ནས་ཚད་མ་སྡེ་བདུན་གྱི་བསྟན་བཅོས་ཀྱང་མཛད༌། གལ་ཏེ་ཆོས་ཀྱི་གྲགས་པ་ཡི། །སྨྲ་བའི་ཉི་མ་ནུབ་པ་ན། །ཆོས་རྣམས་གཉིད་ལོག་ཡང་ན་ཤི།
ཆོས་མ་ཡིན་རྣམས་ད་གཟོད་ལོངས། །ཞེས་པའི་ཡི་གེ་ཞིག་རྒྱལ་པོའི་སྒོ་ཁང་དུ་བྲིས་པར་མཛད་དེ། ཕྱོགས་ཐམས་ཅད་ལས་རྣམ་པར་རྒྱལ་བའི་རྔ་ཆེན་ཀུན་ཏུ་བསྒྲགས་པས་ཡུལ་དེར་སངས་རྒྱས་ཀྱི་བསྟན་པ་ཆེས་ཆེར་དར་བར་གྲགས་སོ།།
མུ་སྟེགས་ཀྱི་རྒོལ་བ་ངན་པ་མཐའ་དག་རིམ་བཞིན་དྲི་མེད་རིགས་པ་བརྒྱ་ཕྲག་གིས་སུན་ཕྱུང་ཚར་བཅད་དེ་རྣམ་པ་ཀུན་ཏུ་ཕམ་པར་མཛད་ལ། སངས་རྒྱས་ཀྱི་བསྟན་པ་ལ་བཅུག་ཅིང་རབ་ཏུ་བྱུང་བ་ཡང་གྲངས་ཀྱིས་མི་ལངས། ཆོས་གཞི་ཕལ་མོ་ཆེ་ཉམས་པ་གསོར་ཆུད་ཅིང་སྔར་མེད་གསར་དུ་བཙུགས་པར་མཛད། སློབ་དཔོན་ཉིད་ཀྱིས་བཞེངས་པའི་ལྷ་ཁང་བརྒྱ་ཙམ་ཡོད་ཅིང༌། གཞན་ལ་བསྐུལ་ཏེ་བཞེངས་པ་ནི་གྲངས་ལས་འདས་སོ།།
མདོར་ན་སློབ་དཔོན་འདིས་སྐུ་ཚེ་གང་པོར་བསྟན་པའི་བྱ་བ་ཁོ་ན་རྒྱ་ཆེར་མཛད་དེ། སངས་རྒྱས་ཀྱི་བསྟན་པར་བཅུག་པའི་གདུལ་བྱ་འབུམ་དུ་ཉེ་བ་ཙམ་བྱུང༌། ཆོས་ཀྱིས་འབྲེལ་བའི་སློམ་མ་ནི་ས་སྟེང་ཐམས་ཅད་ལ་ཁྱབ་ཀྱང༌། ཕྱི་བཞིན་དུ་འབྲང་བ་ནི་ལྔ་ལས་ལྷག་པ་ཡོངས་སུ་མ་བཟུང་ངོ༌། །ཞེས་གྲགས་སོ།།
དེ་ནས་དུས་ཀྱི་མཐར་ཡུུལ་ཀ་ལིངྐ་གཙུག་ལག་ཁང་བཞེངས་ཤིང་སྐྱེ་བོའི་ཚོགས་ལ་མཐའ་མའི་ཆོས་མང་དུ་གསུངས་ཏེ་སྐུ་མྱ་ངན་ལས་འདས། །ཚངས་པ་མཚུངས་པར་སྤྱོད་པ་རྣམས་ཀྱིས་གདུང་དུར་ཁྲོད་དུ་ཞུགས་ལ་བཞེས་པས་མེ་ཏོག་གི་ཆར་ཆེན་པོ་བབས་ཤིང༌། ཕྱོགས་ཐམས་ཅད་དུ་དྲི་བཟང་དང་རོལ་མོའི་སྒྲས་ཁྱབ་པ་ཞག་བདུན་གྱི་བར་དུ་བྱུང་ངོ༌། །གདུང་ཐམས་ཅད་འཆིང་བུ་འདྲ་བའི་རྡོའི་གོང་བུ་གཅིག་ཏུ་འདྲིལ་བ་ལས་རུས་པའི་རྣམ་པ་ཡེ་མེད་དེ། ད་ལྟ་ཡང་དུས་སྟོན་གྱི་མཆོད་པ་བྱེད་དོ། །སློབ་དཔོན་འདི་བོད་ཀྱི་ཆོས་རྒྱལ་སྲོང་བཙན་སྒམ་པོ་དང་དུས་མཉམ་དུ་བྱོན་པར་གྲགས་པ་བཞིན་དོན་ལ་གནས་པར་མངོན་ནོ།།
དེ་ལྟར་རྒྱན་དྲུག་པོ་དེ་དག་ལས། སློབ་དཔོན་ཀླུ་སྒྲུབ་དང༌། སློབ་དཔོན་ཐོགས་མེད། སློབ་དཔོན་ཕྱོགས་གླང་གསུམ་ནི་གཞུང་བྱེད་པ་པོ་ཡིན་ལ། སློབ་དཔོན་འཕགས་པ་ལྷ་དང༌། སློབ་དཔོན་དབྱིག་གཉེན། དཔལ་ཆོས་ཀྱི་གྲགས་པ་གསུམ་ནི་གཞུང་འགྲེལ་བྱེད་ཡིན་ནོ། །དེ་རྣམས་སོ་སོའི་དུས་སྐབས་ལ་བལྟོས་ཏེ༑ རྒྱལ་བའི་བསྟན་པ་རིན་པོ་ཆེ་ཉི་མོ་ལྟར་གསལ་བར་མཛད་པ་མཉམ་པས་འཛམ་གླིང་མཛེས་པར་བྱེད་པའི་རྒྱན་དྲུག་ཅེས་གངས་ཅན་ལྗོངས་ཀྱི་དྲན་དབང་རྣམས་ལ་ཡོངས་སུ་གྲགས་སོ།།
འཕགས་པ་གྲོལ་སྡེ། ༈ དེ་ཡང་པཎ་གྲུབ་བསྟོད་ཆེན་ལས། ཐོགས་མེད་སྐུ་མཆེད་ལས་འོང་ཤེར་ཕྱིན་དོན། །ཡོད་མེད་མཐའ་བྲལ་དབུ་མའི་སྲོལ་བཞིན་དུ། །རྒྱན་གྱི་གཞུང་དོན་སྣང་བའི་སྒྲོན་མེ་སྤར། །འཕགས་པ་གྲོལ་སྡེའི་ཞབས་ལ་གསོལ་བ་འདེབས།།
ཞེས་གསུངས་པ་ལྟར་སློབ་དཔོན་དབྱིག་གཉེན་གྱི་སློབ་མ་མཆོག་ཏུ་གྱུར་པ་བཞིའི་ནང་ཚན། ཕར་ཕྱིར་རང་ལས་མཁས་པ་འཕགས་པ་རྣམ་གྲོལ་སྡེ་ནི། རྒྱ་གར་ཡུལ་དབུས་དང་ལྷོ་ཕྱོགས་ཀྱི་མཚམས་འབར་བའི་ཕུག་དང་ཉེ་བར་སློབ་དཔོན་སངས་རྒྱས་འབངས་ཀྱི་དབོན་སྲས་སུ་སྐུ་འཁྲུངས། གཞོན་ནུའི་དུས་ནས་འཕགས་པ་ཀུ་རུ་ཀུལ་ལེའི་སྡེ་པ་ལས་རྒྱལ་བའི་བསྟན་པ་ལ་རབ་ཏུ་བྱུང་ཞིང་བསྙེན་རྫོགས་ཀྱི་སྡོམ་པ་བཞེས། སྡེ་པ་དེའི་གྲུབ་མཐའ་ལ་མཁས་པར་སྦྱངས་ཤིང་ཐེག་པ་ཆེན་པོ་ལ་མོས་ནས་སློབ་དཔོན་དབྱིག་གཉེན་གྱི་དྲུང་དུ་ཕེབས་ཏེ་གུས་པས་བསྙེན་ཅིང་རིག་པའི་གཙུག་ལག་མང་པོ་ཐུགས་སུ་ཆུད། ཁྱད་པར་དུ་ཤེར་ཕྱིན་མདོ་སྡེ་རིན་པོ་ཆེ་རྣམས་རྫོགས་པར་གསན་ནས་ཚིག་དོན་གཉིས་ཀ་ཐུགས་སུ་ཆུད་དེ་ཤིན་ཏུ་མཁས་པར་གྱུར། དབྱིག་གཉེན་གྱི་སློབ་མ་ཐ་མ་ལྟ་བུ་ཡིན་ཞིང༌། དེ་ལ་སློབ་དཔོན་འདི་ཉིད་ཀྱིས་རྗེས་འབྲངས་རྣམས་ལ་འདི་སྐད་ཅེས་གྲགས་ཏེ། དེ་ཡང་སློབ་དཔོན་འདི་ཉིད་གཞུང་ལུགས་སྣ་ཚོགས་ཀྱིས་དུབ་པ་ངལ་བསོ་བའི་ཕྱིར་ཤེས་རབ་ཀྱི་ཕ་རོལ་ཏུ་ཕྱིན་པ་ལ་བསམ་སྒོམ་མཛད་པའི་ཚེ་ཉམས་མྱོང་ཁྱད་པར་ཅན་ཐུགས་ལ་འཁྲུངས། དོན་ལ་ཐེ་ཚོམ་མེད་ཀྱང་མདོ་གཅིག་དང་མངོན་རྟོགས་རྒྱན་གྱི་ཚིག་ལ་མི་འབྱོར་བ་འགའ་རེ་བྱུང་སྟེ་ཐུགས་མི་བདེ་བའི་ཚེ། མནལ་ལམ་དུ་འཕགས་པ་བྱམས་པས་ལུང་བསྟན་ཏེ། ཁྱོད་ཝཱ་རཱ་ཎ་སིའའི་གཙུག་ལག་ཁང་དུ་སོང་ཞིག དོན་ཆེན་པོ་རྙེད་པར་འགྱུར་རོ་གསུངས། ནང་པར་དེར་བྱོན་པས་དགེ་བསྙེན་ཞི་བའི་གོ་ཆ་ལྕགས་ཀྱི་བྱིན་པ་ཅན་དུ་གྲགས་པ་དེས་ལྷོ་ཕྱོགས་པོ་ཏཱ་ལ་ནས་ཉི་ཁྲི་ལེའུ་བརྒྱད་མའི་དཔེ་སྤྱན་དྲངས་ཏེ་བྱོན་པ་དང་འཛོམ། མདོ་ཚིག་རྒྱན་དང་མཐུན་པ་བྱུང་བས་དབུགས་དབྱུངས་ཐོབ་བོ། །དེ་ལ་མདོ་ལེའུ་བརྒྱད་མ་དང༌། མངོན་རྟོགས་རྒྱན་ངོ་བོ་ཉིད་མེད་པར་སྨྲ་བའི་དབུ་མའི་དོན་དུ་བཀྲལ་བ་དང༌། མདོ་དང་རྒྱན་སྦྱར་བའི་བསྟན་བཅོས་ཐོག་མར་མཛད་པ་པོ་ཡིན་ཞིང་སློབ་དཔོན་འདི་མ་བྱུང་བའི་སྔ་རོལ་ཏུ་དེ་ལྟར་མེད་པས། རྗེ་བཙུན་བྱམས་པའི་མངོན་རྟོགས་རྒྱན་དང་ཉི་ཁྲི་སྦྱར་བའི་བསྟན་བཅོས་ཆེན་པོ་ཉི་ཁྲི་སྣང་བ་ཞེས་བྱ་བ་མཛད། ཉི་ཁྲི་སྣང་བར་སྔོན་ཆད་གཞན་གྱིས་མ་མྱངས་གསུང་བའི་རྒྱུ་མཚན་ཡང་དེ་ལྟར་ཡིན་ནོ་ཞེས་ཟེར་རོ།།
མཐར་ཤར་ཕྱོགས་སུ་རྒྱལ་ཕྲན་ཞིག་གི་བླ་མར་གྱུར། གཙུག་ལག་ཁང་ཉི་ཤུ་རྩ་བཞི་ཙམ་གྱི་བདག་པོ་མཛད་དེ་ཤེས་རབ་ཀྱི་ཕ་རོལ་ཏུ་ཕྱིན་པ་རྩལ་དུ་བཏོན་ནས་གསུངས་པས། ཤེར་མདོ་ཉན་པའི་དགེ་སློང་རང་ཡང་ཉུང་དུས་སུ་སྟོང་ཕྲག་རེ་འཚོགས་པ་ལོ་སུམ་ཅུ་ཙམ་གྱི་བར་དུ་བྱུང་ངོ༌། །སློབ་དཔོན་འདི་རྒྱ་བོད་གཉིས་སུ་ས་དང་པོ་བ་ཡིན་ཟེར་བ་དང༌། སྦྱོར་ལམ་པ་ཡིན་པས་འཕགས་པ་དངོས་མིན་ཡང༌། འཕགས་པ་དང་ཉེ་བས་དེའི་ཁོངས་སུ་གཏོགས་ཟེར་བ་དང༌། སོ་སོ་སྐྱེ་བོ་ཡིན་མོད་འཕགས་པ་གྲོལ་སྡེ་ཟེར་བའི་འཕགས་པ་ནི་མིང་གི་ཟུར་ཏེ་རྒྱལ་པོ་སངས་རྒྱས་ཕྱོགས་ཞེས་པས་སངས་རྒྱས་ཡིན་པར་མི་འགྱུར་བ་བཞིན་ཟེར་བ་དང༌། དམན་ལམ་སྔོན་སོང་གི་བྱང་སེམས་ཡིན་ཟེར་བ་སོགས་མང་ཡང༌། སྐྱེས་མཆོག་དམ་པ་ངོ་མཚར་ཅན་ཡིན་པར་རྩོད་པར་མི་སྣང་ལ། དེའི་ཐུགས་རྒྱུད་སྐྱེ་འཕགས་ཇི་ལྟར་ཡིན་སུས་ཤེས། ཚུལ་སྟོན་སོ་སོ་སྐྱེ་བོ་མོས་སྤྱོད་པ་ཅིག་ཏུ་མངོན་པའི་མཛད་རྣམས་མདོར་བསྡུས་ལགས་སོ།།
སློབ་དཔོན་སེངྒེ་བཟང་པོ། ༈ པཎ་གྲུབ་བསྟོད་ཆེན་ལས་ཇི་སྐད་དུ། ཡུམ་དོན་འབྱེད་ལ་རྒྱལ་བའི་ལུང་བསྟན་ཐོབ། །མི་ཕམ་མགོན་པོའི་མན་ངག་ཇི་བཞིན་དུ། །ཡུམ་གསུམ་ཤེར་ཕྱིན་གཞུང་མཆོག་གསལ་མཛད་པའི། །སློབ་དཔོན་སེངྒེ་བཟང་པོར་གསོལ་བ་འདེབས། །ཞེས་གསུངས་པ་ལྟར་སློབ་དཔོན་སེངྒེ་བཟང་པོ་ནི་རྒྱལ་རིགས་སུ་སྐུ་འཁྲུངས་ཤིང༌། སྔར་རྒྱ་གར་གྱི་སེམས་ཙམ་རྣམ་རྫུན་པ་དང་མཐུན་པའི་རྣལ་འབྱོར་སྤྱོད་པའི་དབུ་མ་རང་རྒྱུད་པའི་སློབ་དཔོན་ཞིག་སྟེ། ཆོས་འབྱུང་འགའ་ཞིག་ཏུ་སློབ་དཔོན་འདི་མའི་ལྟོ་ན་གནས་པའི་ཚེ་མ་ལ་སེངྒེའི་གནོད་པ་བྱུང་སྟེ་མའི་ལུས་སེངྒེས་ཟོས་ཀྱང་ལྟོ་ན་གནས་པའི་ཁྱིའུ་སེང་གེས་མ་ཟོས་པར་བདེ་བར་སྐྱེས་པས་སེངྒེ་བཟང་པོ་ཞེས་བཏགས་པར་གསུངས་པའང་ཡོད། དེ་ནས་ནར་སོན་པ་ན་རྒྱལ་བའི་བསྟན་པ་ལ་རབ་ཏུ་བྱུང་སྟེ་བསླབ་གཞི་ཡོངས་སུ་རྫོགས་པ་དགེ་སློང་གི་སྡོམ་པ་བཞེས། ཕྱི་ནང་གི་གྲུབ་མཐའ་ཐམས་ཅད་ལ་མཁས་པར་གྱུར། ཁྱད་པར་དུ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་སྡེ་རིན་པོ་ཆེའི་དོན་ལ་ངེས་པ་གཏིང་ཚུགས་པ་ཞིག་ཡོང་བའི་སླད། མཁན་ཆེན་ཞི་བ་འཚོ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ། རྗེ་བཙུན་བྱམས་པ་ནས་བརྒྱུད་པའི་ཤེར་ཕྱིན་གྱི་མན་ངག་འཕགས་པ་ཐོགས་མེད་སྐུ་མཆེད་གཉིས་དང༌། འཕགས་པ་གྲོལ་སྡེའི་གཞུང་རྣམས་དང༌། འཕགས་པ་ཀླུ་སྒྲུབ་ཀྱིས་བཀྲལ་བའི་དབུ་མའི་གཞུང་རྣམས་ལ་ཞིབ་ཏུ་སྦྱངས་ཏེ་རྒྱལ་བའི་བསྟན་པའི་སྙིང་པོ་ཐེག་པ་གསུམ་གའི་ལམ་གྱི་རིམ་པའི་ལུས་ཡོངས་སུ་རྫོགས་པ་ལ་མྱོང་བ་ཁྱད་པར་ཅན་འཁྲུངས། དེ་ནས་ཤར་ཕྱོགས་སུ་ཁ་སརྤ་ཎིའི་ནགས་སུ་རྒྱལ་བ་མི་ཕམ་པ་བསྒྲུབས་པས་མནལ་ལམ་དུ་རྗེ་བཙུན་བྱམས་པ་མགོན་པོས་ཞལ་བསྟན་ནས། ད་ལྟར་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་ལ་འགྲེལ་པ་བྱེད་པའི་བསྟན་བཅོས་གྲུབ་མཐའ་མི་གཅིག་པ་མང་ན་སུའི་རྗེས་སུ་འབྲང་ཞུས་པས། འཐད་པའི་ཆ་བསྡུས་ཤིག་ཅེས་བཀའ་ཡི་གནང་བ་ཐོབ་སྟེ་བསྟན་བཅོས་རྩོམ་པར་བསྐུལ་མ་མཛད་པ་ཇི་བཞིན་དེ་ནས་མི་རིང་བར་རྒྱལ་པོ་དྷརྨ་པཱ་ལས་སྤྱན་དྲངས་ཏེ། ཏྲི་ཀ་ཊུ་ཀ་ཚ་བ་གསུམ་གྱི་གཙུག་ལག་ཁང་དུ་བཞུགས་ནས་ཤེར་ཕྱིན་ཉན་པ་སྟོང་ཕྲག་མང་པོ་ལ་ཆོས་སྟོན་ཅིང༌། མངོན་རྟོགས་རྒྱན་གྱི་འགྲེལ་པ་དོན་གསལ་དང༌། མངོན་རྟོགས་རྒྱན་དང་བརྒྱད་སྟོང་པ་སྦྱར་བའི་མན་ངག་བརྒྱད་སྟོང་འགྲེལ་ཆེན་དང༌། འཕགས་པ་གྲོལ་སྡེས་མཛད་པའི་ཉི་ཁྲི་སྣང་བ་དང་མཐུན་པར་ཉི་ཁྲིའི་བསྡུས་དོན་ལེའུ་བརྒྱད་མ་དང༌། ཡོན་ཏན་རིན་པོ་ཆེ་སྡུད་པའི་འགྲེལ་པ་རྟོགས་པར་སླ་བ་སོགས་རྨད་དུ་བྱུང་བའི་ལེགས་བཤད་མང་དུ་མཛད། སློབ་དཔོན་ཆེན་པོ་སངས་རྒྱས་ཡེ་ཤེས་ཞབས་སོགས་སློབ་མ་མཁས་གྲུབ་ཀྱི་སྐྱེས་བུ་དམ་པ་མང་དུ་བསྐྱངས་ཏེ་མཐར་སྐུ་མྱ་ངན་ལས་འདས་པའི་ཚུལ་བསྟན་ཏོ།།
སློབ་དཔོན་ཡོན་ཏན་འོད། ༼གུཎ་པྲ་བྷ༽ ༈ དེ་ཡང་མཁའ་མཉམ་མ་ལས། ཚུལ་ཁྲིམས་རྒྱ་མཚོའི་དབུས་ན་གནས་བཅས་ཤིང༌། །འབུམ་ཕྲག་འདུལ་བའི་གཞུང་གིས་གདེངས་ཀས་བརྗིད། །རྣམ་གྲོལ་ཐར་པའི་ནོར་བུས་གཙུག་ན་མཛེས། །མཆོག་གཉིས་ཀླུ་ཡི་དབང་པོ་ལ་ཕྱག་འཚལ། །ཞེས་དང༌། པཎ་གྲུབ་བསྟོད་ཆེན་ལས་ཀྱང་ཇི་སྐད་དུ། འདུལ་བ་འབུམ་སྡེའི་དགོངས་དོན་ལེགས་བསྡུས་ནས། །ཐམས་ཅད་ཡོད་སྨྲའི་ལུགས་བཞིན་སོ་སོར་ཐར། །མ་ནོར་ལེགས་འདོམས་བསྟན་མཁས་མཆོག་གྱུར་པ༑ ༑ཡོན་ཏན་འོད་ཀྱི་ཞབས་ལ་ཕྱག་འཚལ་ལོ། །ཞེས་གསུངས་པ་ལྟར་སློབ་དཔོན་དབྱིག་གཉེན་གྱི་སློབ་མ་འདུལ་བ་རང་ལས་མཁས་པ་སློབ་དཔོན་ཡོན་ཏན་འོད་ནི། ཡུལ་བཅོམ་བརླག་ཏུ་བྲམ་ཟེའི་རིགས་སུ་སྐུ་འཁྲུངས། ཆུང་དུས་མུ་སྟེགས་ཀྱི་གྲུབ་མཐའ་དང༌། རིག་བྱེད་དང་བསྟན་བཅོས་མཐའ་དག་ལེགས་པར་སྦྱངས། ཕྱིས་དེ་ཉིད་ཀྱིས་གཙུག་ལག་ཁང་ཞིག་ཏུ་རབ་ཏུ་བྱུང་ཞིང་བསྙེན་པར་རྫོགས་ནས། སློབ་དཔོན་ཆེན་པོ་དབྱིག་གཉེན་གྱི་དྲུང་ནས་ཉན་ཐོས་ཀྱི་སྡེ་སྣོད་གསུམ་དང༌། ཐེག་པ་ཆེན་པོའི་མདོ་སྡེ་དུ་མ་ལ་མཁས་པར་སྦྱངས། ཉན་ཐོས་ཀྱི་སྡེ་པ་བཅོ་བརྒྱད་ཀྱི་གྲུབ་མཐའ་ཐམས་ཅད་མཁས་པར་མཁྱེན་ནས། འདུལ་བ་འབུམ་སྡེ་རྟག་ཏུ་ཐུགས་ནས་འདོན་པར་མཛད། ཡུལ་བཅོམ་བརླག་གི་གཙུག་ལག་ཁང་ཨ་གྲ་པུ་རི་ཞེས་པར་བཞུགས། ལྷན་ཅིག་ཏུ་གནས་པའི་སློབ་མ་དགེ་སློང་སྟོང་ཕྲག་ལྔ་རེ་ཡོད་ཅིང༌། དེའི་ནང་སྡེ་སྣོད་སྣ་རེ་གཉིས་ལ་མཁས་པ་ལྔ་བརྒྱ་ཙམ་ཡོད། ཐམས་ཅད་ཀྱང་བསྡམ་བྱའི་ཉེས་བྱས་ཕྲ་མོ་ཚུན་ཆོད་སོ་སོའི་ཕྱིར་བཅོས་ཀྱིས་འཕྲལ་འཕྲལ་དུ་བཅོས་པས་ཚུལ་ཁྲིམས་རྣམ་པར་དག་པ་ནི་སྔོན་དགྲ་བཅོམ་པ་རྣམས་ཀྱིས་བསྟན་པ་སྐྱོང་བའི་དུས་བཞིན་དུ་ཡོད་ལ། མདོ་སྡེ་འཛིན་པ་དང༌། མ་མོ་འཛིན་པའང་མང་དུ་ཡོད་ཅིང༌། འདུལ་བ་འབུམ་སྡེ་ཐོན་པའང་ལྔ་བརྒྱ་ཙམ་མོ༑ ༑ཚུལ་ཁྲིམས་རྣམ་པར་དག་པའི་སྟོབས་ཀྱིས་རྒྱལ་པོ་ཤྲི་ཧཤརའི་བློན་པོ་མ་ཏངྒར་ཛ་ཞེས་བྱ་བ་ལན་ཅིག་རྒྱལ་པོའི་ཆད་པས་མིག་ཕྱུང་བ་ཡང་སློབ་དཔོན་འདིས་སྨོན་ལམ་གྱི་སྟོབས་ཀྱིས་སོར་ཆུད། རྒྱལ་པོའི་བླ་མར་གྱུར་པས་ཉིན་རེ་བཞིན་ཡོ་བྱད་དཔག་ཏུ་མེད་པའི་འདུ་བ་བྱུང་ཡང་དེ་མ་ཐག་ཐམས་ཅད་དགེ་བའི་རྒྱུར་བསྔོས་ཏེ༑ རང་ཉིད་སྦྱངས་པའི་ཡོན་ཏན་ལས་ཉམས་པ་མི་མངའ་ཞིང༌། དགུང་ལོ་བཞི་བརྒྱ་ཙམ་བཞུགས་ཟེར་བ་བདེན་མིན་དོགས་པ་ཡོད་ཀྱང་སྐུ་ཚེ་རིང་པོར་བཞུགས་པ་ཡིན་ཚོད་འདུག མཐར་རང་ཉིད་ཀྱི་འཁྲུངས་ཡུལ་དུ་སྐུ་མྱ་ངན་ལས་འདས། སློབ་དཔོན་འདིས་མཛད་པའི་བསྟན་བཅོས་མང་དུ་ཡོད་ཀྱང་བོད་དུ་བསྒྱུར་བའི་ནང་ནས་གྲགས་ཆེ་བའི་གྲས་བྱང་སའི་སྦྱིན་པའི་རིམ་པར་ཕྱེ་བ་དགུ་པ་ཡན་གྱི་འགྲེལ་པ་དང༌། བྱང་སའི་ཚུལ་ཁྲིམས་ལེའུའི་འགྲེལ་པ། འདུལ་བ་མདོ་རྩ་བ༑ འདུལ་བ་ལས་བརྒྱ་པ། ཀརྨ་ཤཏཀམ་སོགས་མཛད་པ་ལགས་སོ།།
སློབ་དཔོན་ཤཱཀྱ་འོད། ༼ཤཱཀྱ་པྲ་བྷ༽ ༈ པཎ་གྲུབ་བསྟོད་ཆེན་ལས། བསླབ་གསུམ་ཡོན་ཏན་ནོར་བུའི་མཛོད་ལ་དབང༌། །འདུལ་བསྟན་དྲི་མེད་རིང་དུ་སྤེལ་བའི་སླད། །རྒྱ་ཆེན་གཞུང་དོན་ལེགས་བཀྲལ་འདུལ་འཛིན་མཆོག །ཤཱཀྱ་འོད་ཀྱི་ཞབས་ལ་གསོལ་བ་འདེབས། །ཞེས་གསུངས་པ་ལྟར་སློབ་དཔོན་ཤཱཀྱ་འོད་ནི། རྒྱ་གར་འཕགས་པའི་ཡུལ་གྱི་ནུབ་ཕྱོགས་སུ་སྐུ་འཁྲུངས། ཁ་ཆེའི་ ༼དེང་སང་རྒྱ་གར་གྱི་ཀ་ཤི་མིར།༽ ཡུལ་དུ་འགྲོ་དོན་རྒྱ་ཆེན་པོ་མཛད་ཅིང་འདུལ་བ་ཤིན་ཏུ་མཁས་པར་གྲགས། དུས་སྐབས་གང་དུ་བྱུང་མིན་གཞུང་གཞན་དུ་མི་གསལ་ཞིང༌། ལོ་རྒྱུས་གསལ་བར་འཁོད་པ་ཞིག་དེ་སྔ་མ་མཐོང༌། ཇོ་ནང་རྗེ་བཙུན་ཏཱ་ར་ནཱ་ཐས་མཛད་པའི་རྒྱ་གར་ཆོས་འབྱུང་ནང༌། རྒྱལ་པོ་གཽ་པཱ་ལས་རྒྱལ་སྲིད་ལོ་བཞི་བཅུ་ཞེ་ལྔ་བྱས་ཤིང༌། རྒྱལ་པོ་འདིའི་སྐུ་ཚེའི་རིང་ལ་ཞི་བ་འོད་དང༌། བསོད་ནམས་གྲགས་ཀྱི་སློབ་མ། སློབ་དཔོན་ཤཱཀྱ་འོད་ནུབ་ཕྱོགས་སུ་འཁྲུངས་ནས་ཁ་ཆེའི་ཡུལ་དུ་འགྲོ་དོན་མཛད་ཅེས་གསལ། བུ་སྟོན་ཆོས་འབྱུང་ལས། ཡོན་ཏན་འོད་ཀྱི་སློབ་མ་ཤཱཀྱ་འོད་ཡིན་ཟེར་ཏེ་མི་བདེན་ཏེ། འོད་ལྡན་ལས། བདག་གི་མཁན་པོ་མ་གྷ་དྷར་གནས་རྒྱན་དུ་གྱུར་པ་གྲགས་ཐོབ་པ། །བསོད་ནམས་གྲགས་པ་ལས་ནི་བདག་གིས་ཉན་ནས་རང་གི་འདུལ་བའི་ཆོ་ག་ཡི། །རྣམ་པར་བཤད་འདི་གསུམ་རིག་རྣམས་ཀྱིས་བཤད་པའི་ཕྱོགས་ཀྱི་གཞི་མཛད་བསྟན་པ་ཡིན། ཞེས་པ་དང༌། གཞན་ཡང༌། བླ་མ་དག་ནི་རིང་ན་བཞུགས་པ་གྲགས་པས་རྣམ་པར་བྱང་བ་ཞི་བའི་འོད་ཀྱིས་བདག །དྲན་པས་དགོངས་པ་མཛད་པར་གྱུར་ཅིག་སྙམ་ནས་བདག་གིས་འགྲེལ་པ་དོན་གསལ་བྱས་པ་ཡིན། །ཞེས་བསོད་ནམས་གྲགས་དང་ཞི་བ་འོད་ཀྱི་སློབ་མར་བཤད་དོ། །དེའི་སློབ་མར་ཤཱཀྱ་བཤེས་གཉེན་ཡིན་པ་སུམ་བརྒྱ་པར་བཤད་དོ། །ཤཱཀྱ་འོད་ཀྱིས་སུམ་བརྒྱ་པ་དང་དེའི་འགྲེལ་པ་འོད་ལྡན་མཛད་དོ། །འདུལ་བའི་མདོ་ལ་ཆོས་ཀྱི་བཤེས་གཉེན་གྱིས་རྒྱ་ཆེར་འགྲེལ་ཅིང༌། དེ་ཡོན་ཏན་འོད་ཀྱི་སློབ་མར་ཁ་ཅིག་འདོད་དོ། །ཤཱཀྱ་འོད་ཀྱི་སློབ་མ་སེང་གེའི་གདོང་ཅན། དེའི་སློབ་མ་ཛི་ན་མི་ཏྲ་ཡིན་ཟེར་བའང་བརྟག་པར་བྱ་དགོས་པར་སྣང༌། སློབ་དཔོན་ཤཱཀྱ་འོད་རང་ཉིད་ཀྱིས་མཛད་པའི་འདུལ་བ་འོད་ལྡན་ལས་ཀྱང་སློབ་དཔོན་བསོད་ནམས་གྲགས་པ་དང༌། ཞི་བ་འོད་གཉིས་ཀྱི་སློབ་མ་ཡིན་པར་གསུངས། སློབ་དཔོན་འདིས་མཛད་པའི་བསྟན་བཅོས་ལས་བོད་དུ་བསྒྱུར་ཞིང་གྲགས་ཆེ་བ་ནི། འདུལ་བ་སུམ་བརྒྱ་དང༌། དེའི་རང་འགྲེལ་འོད་ལྡན་གཉིས་དུས་རབས་བརྒྱད་པའི་མཇུག་ཏུ་རྒྱལ་པོ་ཁྲི་སྲོང་ལྡེའུ་བཙན་གྱི་དུས་སུ་ལོ་ཙཱ་བ་རྩངས་དེ་ཝདྲན་ར་ཀྵི་ཏས་བོད་སྐད་དུ་བསྒྱུར་བ། བསྟན་འགྱུར་མདོ་ཕྱོགས་པོད་ ༼ཧུ་པ།༽ ར་ཡོད་པ་སོགས་ཡིན་ཞེས་གྲགས་སོ།།
ཇོ་བོ་རྗེ་དཔལ་ལྡན་ཨ་ཏི་ཤ ༼དིའ་པཾ་ཀ་ར་ཤྲིའ་ཉཱཛ་ན།༽་ ༈ པཎ་གྲུབ་བསྟོད་ཆེན་ལས། ཐུབ་གསུང་ཟབ་རྒྱས་བཀའ་སྲོལ་མ་ལུས་པ༑ ༑སྐྱེས་བུ་གསུམ་གྱི་ལམ་དུ་འདོམས་མཛད་དེ། །གངས་ལྗོངས་ཐུབ་བསྟན་སྤེལ་བའི་དྲིན་ཅན་རྗེ། །ཇོ་བོ་ཨ་ཏི་ཤ་ལ་གསོལ་བ་འདེབས། །ཞེས་པ་ལྟར་ཇོ་བོ་རྗེ་དཔལ་ལྡན་ཨ་རི་ཤའམ། རབ་བྱུང་གི་མཚན་དངོས་དཔལ་མར་མེ་མཛད་ཡེ་ཤེས་ནི། རྒྱ་གར་ཤར་ཕྱོགས་བྷང་གྷ་ལར་སྐུ་འཁྲུངས། མཁན་ཆེན་ཞི་འཚོ་དང་གདུང་རྒྱུད་གཅིག་པའི་ཟ་ཧོར་གྱི་རྒྱལ་པོ་དགེ་བ་དཔལ་དང་ཡུམ་དཔལ་མོ་འོད་ཟེར་ཅན་གཉིས་ཀྱི་སྲས་འབྲིང་པོ་ཡིན། དགུང་ལོ་ལྔ་ལོན་པ་ནས་ཆོས་གསུངས་མཁྱེན་པ་དང༌། ནང་དོན་ཕུན་སུམ་ཚོགས་པའི་ཚིགས་བཅད་ཀྱང་ཞལ་ནས་ཐོགས་མེད་དུ་གསུང་ཐུབ་པ་ཞིག་ཡིན། དགུང་ལོ་བཅུའི་བར་སྒྱུ་རྩལ་སྣ་ཚོགས་ལ་སྦྱངས་ཤིང༌། དེ་ནས་དགུང་ལོ་བཅུའི་རིང་མུ་སྟེགས་པ་དང༌། སངས་རྒྱས་ཆོས་ལུགས་ཀྱི་སྒྲ་རིག་པ་དང༌། ཚད་མ་རིག་པ་ལ་སློབ་གཉེར་གནང༌། དགུང་ལོ་ཉི་ཤུ་ཙམ་ལོན་དུས་ཡབ་ཡུམ་གཉིས་ཀྱིས་རྒྱལ་སྲིད་བཟུང་བའི་རེ་བ་གནང་སྟེ་རྒྱལ་རིགས་ཀྱི་བུ་མོ་མཛེས་མ་ཧ་ཅང་མང་པོ་བདམ་ནས་གཉེན་སྒྲིག་གནང་བར་ཞུས་ཀྱང་གཏན་ནས་ཞལ་བཞེས་མ་གནང་བར་མཐར་དགུང་ལོ་ཉེར་དགུར་རྒྱ་གར་རྡོ་རྗེ་གདན་གྱི་མཧཱ་བོ་དྷིའི་གཙུག་ལག་ཁང་དུ་རབ་བྱུང་མཛད། སླར་ཡང་སྒྲ་རིག་པའི་གཞུང་ཆེན་བརྒྱད་དང༌། ཕྱི་ནང་གཉིས་ཀྱི་ཚད་མ་རིག་པ། གསོ་བ་རིག་པ། སྐར་རྩིས། མཚན་ཉིད་རིག་པ། མདོ་སྔགས་ཀྱི་གཞུང་སོགས་ལ་སྦྱངས་པ་མཐར་ཕྱིན་པ་མཛད། པཌཎི་ཏ་ཆེན་པོའི་མཚན་ཐོགས། གསེར་གླིང་པ་ལ་སོགས་པའི་བླ་མ་སོ་བཞི་ཙམ་བསྟེན་ནས་རྒྱ་གར་དུ་མཁས་པའི་གྲགས་ཆེ་བ་མ་ཟད། ཐུགས་རྒྱུདབྱང་སེམས་ཀྱིས་ཕྱུག་ཅིང་རྒྱལ་བའི་བསྟན་པ་འཛིན་སྐྱོང་སྤེལ་བར་ནུས་པའི་མཁས་གྲུབ་ཆེན་པོ་ཞིག་ཡིན་པས། མངའ་རིས་གུ་གེ་རྒྱལ་པོ་ལྷ་བླ་མ་ཡེ་ཤེས་འོད་ཀྱིས་གསེར་བཟང་པོའི་འབུལ་བ་དང་བཅས་ཐོག་མར་ལོ་ཙཱ་བ་རྒྱ་བརྩོན་འགྲུས་སེངྒེ་མངགས་ཏེ་བོད་དུ་གདན་འདྲེན་པར་བཏང་ཡང་གདན་དྲངས་མ་ཐུབ། ད་དུང་ལྷ་བླ་མ་ཡིད་ཐང་མ་ཆད་པར་གསེར་འཚོལ་དུ་ཕེབས་པས་མུ་སྟེགས་མཐའ་འཁོབ་ཀྱི་གར་ལོག་རྒྱལ་པོས་འཛིན་བཟུང་བྱས་ཏེ་བཙོན་དུ་བཅུག་ནས་སྐྱབས་འགྲོ་བློས་གཏོང་བ་དང༌། པཌཎི་ཏ་གདན་འདྲེན་པ་གཤོལ་བ། གསེར་མི་ཚད་ཙམ་འབུལ་བ་གང་ཞིག་བྱས་ན། ཁྱོད་བཙོན་ལས་བཏང་གི་ཟེར་བ་མ་གསན་པར་ཆོས་ཕྱིར་སྐུ་སྲོག་ཀྱང་གཏོང་བའི་ཐུགས་བསྐྱེད་མཛད་པས། གར་ལོག་རྒྱལ་པོས་སྐུ་ལུས་ཀྱི་རྩ་སྒོ་ཐམས་ཅད་མེར་བསྲེགས་པ་སོགས་མནར་གཅོད་ཚད་མེད་པའི་འོག་ཏུ་སྐུ་གཤེགས། ཁོང་གི་ཞལ་ཆེམས་ལྟར་ཚ་བོ་ལྷ་བླ་མ་བྱང་ཆུབ་འོད་ཀྱིས་སླར་ཡང་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བ་མངགས་ནས་ཇོ་བོ་རྗེ་བོད་དུ་གདན་ཞུ་གནང་བར་རྒྱ་གར་གྱི་རྒྱལ་པོ་དང་བྲི་ཀཱ་མ་ལ་ཤིའ་ལའི་དགོན་པའི་མཁན་པོ་དགེ་འདུན་དང་བཅས་པས་བོད་དུ་ལོ་གསུམ་བཞུགས་ཆོག་པའི་གནང་བ་ཐོབ་ནས་དགུང་ལོ་ང་དགུ་པ་རབ་བྱུང་དང་པོའི་ལྕགས་འབྲུག ༡༠༤༠ ལོར་བལ་ཡུལ་བརྒྱུད་ནས་མངའ་རིས་སུ་ཕེབས་ཏེ་ལོ་གསུམ་རིང་བཞུགས། བྱང་ཆུབ་ལམ་སྒྲོན་སོགས་མཛད། རབ་བྱུང་དང་པོའི་ཆུ་རྟ་ ༡༠༤༢ ལོར་རྒྱ་གར་དུ་ཕྱིར་ཕེབས་རྩིས་ལ་སྐབས་དེར་བལ་ཡུལ་མཐའ་མཚམས་སུ་འཁྲུགས་པ་ལངས་ནས་ཕེབས་མ་ཐུབ་པར་གནས་སྐབས་ཕྱིར་འགྱངས་གནང་སྟེ་བཞུགས་མུས་ལ་འབྲོམ་སྟོན་པས་སླར་ཞུ་བ་ཕུལ་ཏེ་བོད་དབུས་གཙང་དུ་གདན་ཞུ་གནང་བ་ལྟར་ཐོག་མར་བསམ་ཡས། ཡར་ལུང་སོགས་སུ་ཟླ་ཤས་བཞུགས་ནས་འབྲོམ་སྟོན་པས་སྙེ་ཐང་དུ་གདན་དྲངས། དེར་ལོ་དགུ་དང༌། འཕན་པོ་དང༌། ཡེར་པ། ལྷ་ས་སོགས་སུ་ལོ་ལྔ་བཅས་ལོ་བཅུ་བདུན་གྱི་རིང་ཆོས་གསུངས་པ་དང༌། བསྒྱུར་པ། སྒྱུར་བཅོས་སོགས་མཛད།
བོད་དུ་བཞུགས་པའི་རིང་ཐུགས་སྲས་གཙོ་བོ་དགེ་བཤེས་འབྲོམ་སྟོན་པ་རྒྱལ་བའི་འབྱུང་གནས་དང༌། ཁུ་སྟོན་བརྩོན་འགྲུས་གཡུང་དྲུང་དང༌། རྔོག་ལོ་ཙཱ་བ་ལེགས་པའི་ཤེས་རབ། འགོས་ལོ་ཙཱ་བ་ཁུག་པ་ལྷས་བཙས་སོགས་སློབ་མ་མཁས་པ་མང་དུ་བྱུང་ཞིང༌། མཐར་དགུང་ལོ་ ༧༣ ལ་ཕེབས་པ་ཤིང་རྟ་ ༡༠༥༤ ལོའི་ཟླ་བ་ ༩ ཚེས་ ༡༨ ལ་སྙེ་ཐང་དུ་སྐུ་གཤེགས། སྐུ་གདུང་རྣམས་སྙེ་ཐང་ན་མོ་ཆེར་ཞུགས་ལ་ཕུལ། སྙེ་ཐང་འོར་དུ་སྐུ་གདུང་རིང་བསྲེལ་སོགས་བཞུགས་པའི་གཙུག་ལག་ཁང་བཞེངས། ཁོང་ནི་མདོ་སྔགས་ལམ་རིམ་གང་གི་ཐད་ནས་བོད་ཁ་བ་ཅན་ཙམ་དུ་མ་ཟད་རྒྱ་བོད་གཉིས་ཀར་རྣམ་དཀར་འཕྲིན་ལས་ཀྱི་མཛད་རྗེས་ཤིན་ཏུ་ཆེ་བ་ལགས་སོ།།
མཁྱེྃན་རབ་འོད་ཀྱིས་རྨོངས་མུན་སེལ་བས་མཁྃས། །
བརྩེྃ་བའི་ཐུགས་ཀྱིས་བྱང་ཆེན་བསྐྲུན་པས་བཙུྃན། །
ནུསྃ་པའི་དཔལ་གྱིས་ཆོས་མིན་འཇོམས་པས་བཟྃང༌། །
འཕགས་བོད་ཆོས་ཀྱི་རྒྱལ་པོ་འདི་ཀུན་མཚར། །
བར་གྱི་ངལ་གསོའི་ཚིགས་བཅད་དུའོ།།

robotstxt: allowed

filter: keep


text:
ཚེ་ཏན་ཞབས་དྲུང་གིས་ནང་པའི་གྲུབ་མཐའ་སོ་སོའི་མིང་འདོགས་ཀྱི་དཔྱད་པ།
བོད་དང་ཧོར་ཡུལ་དུ་དར་བའི་སངས་རྒྱས་བསྟན་པ་ལ་བླ་མའི་ཆོས་ལུགས་བླ་མ་ཀྱོ་ཞེས་འབོད་པ་མི་འཐད་པའི་ཚུལ།
དེ་ཡང་བོད་རྒྱལ་ལྷ་ཐོ་ཐོ་རི་སྙན་བཙན་གྱི་སྐུ་རིང་ལ།ཡར་ཀླུང་ཁོག་གི་ཕོ་བྲང་ཡམ་བུ་བླ་སྒང་ངམ་ཡུམ་བུ་བླ་མཁར་དུ་མདོ་སྡེ་ཟ་མ་ཏོག་དང་། དཔང་སྐོང་ཕྱག་རྒྱ། མ་ཎི་ཡི་གེ་དྲུག་མ་སོགས་ཀྱི་གླེགས་བམ་ཕྱག་ཏུ་འབྱོར་བ་དེ་ལ་བརྟེན་ནས་བོད་རྒྱལ་དེའི་རིང་ལ་སངས་རྒྱས་ཀྱི་བསྟན་པའི་དབུ་བརྙེས་ཞེས་པའི་ཐ་སྙད་ཆགས།
བོད་རྒྱལ་སྲོང་བཙན་སྒམ་པོའི་སྐུ་རིང་ལ་ཆོས་བློན་ཐོན་མི་སམྦྷོ་ཊས་ལྷ་སའི་ཕོ་བྲང་ཕ་བོང་ཁའི་སྐུ་མཁར་མ་རུ་ཞེས་བྱ་བར་བོད་ཡིག་གསར་དུ་བཟོས་ཏེ་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་སོགས་བོད་སྐད་དུ་བསྒྱུར་བ་དེ་ལ་བརྟེན་ནས་བོད་རྒྱལ་དེའི་རིང་ལ་སངས་རྒྱས་བསྟན་པའི་སྲོལ་གཏོད་ཅེས་པའི་ཐ་སྙད་ཆགས།
བོད་རྒྱལ་ཁྲི་སྲོང་ལྡེའུ་བཙན་གྱི་སྐུ་རིང་ལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་དུ་མཁན་ཆེན་བོ་ངྷི་ས་ཏྭ་སྤྱན་དྲངས་ནས་སད་མི་མི་བདུན་རབ་ཏུ་བྱུང་ཞིང་སོ་ཐར་འདུལ་བའི་བསྟན་པ་སྤེལ། སློབ་དཔོན་པདྨ་འབྱུང་གནས་སྤྱན་དྲངས་ཏེ་རྗེ་འབངས་ཉེར་ལྔ་སོགས་ལ་གསང་སྔགས་ཟབ་མོའི་ཆོས་ཀྱི་འཁོར་ལོ་བསྐོར། ཀ་ཅོག་ཞང་གསུམ་སོགས་ལོ་ཙྰ་པ་ཆེན་པོ་རྣམས་ཀྱིས་རྒྱལ་བའི་བཀའ་དང་དགོངས་འགྲེལ་གྱི་བསྟན་བཅོས་མང་པོ་བོད་སྐད་དུ་བསྒྱུར་ནས་རྒྱལ་བའི་བསྟན་པ་རིན་པོ་ཆེ་ཉིན་མོ་ལྟར་གསལ་བར་མཛད་པ་དེ་ལ་བརྟེན་ནས་བོད་རྒྱལ་དེའི་རིང་ལ་སངས་རྒྱས་ཀྱི་བསྟན་པ་དར་ཞིང་རྒྱས་པར་མཛད་ཅེས་པའི་ཐ་སྙད་ཆགས་སོ།
དེའི་རྗེས་སུ་མགོ་ལ་གླང་རྭ་སྐྱེས་ཤིང་ལྕེའི་ཁ་དོག་ནག་པོ་ཡིན་པར་བོད་ཀྱི་སྐྱེ་བོ་དམངས་ལ་སྒྲུང་གཏམ་དུ་གྲགས་པ་བོད་རྒྱལ་གླང་དར་མ་ཨུ་དུམ་བཙན་གྱིས་རང་གི་གཅུང་མངའ་བདག་ཁྲི་རལ་བ་ཅན་དགྲོངས་པའི་རྗེས་སུ་བོད་ཀྱི་འདུལ་བའི་བསྟན་པ་བསྣུབས་ནས་མི་ལོ་བདུན་ཅུ་ལྷག་ལོན་པ་དང་བཅས་དེའི་ཡན་ཆད་ལ་བསྟན་པ་སྔ་དར་ཞེས་པ་དང་། དེ་ནས་བསམ་ཡས་བཙད་པོ་མཚན་ལ་ཡེ་ཤེས་རྒྱལ་མཚན་ཡབ་སྲས་ཀྱི་རིང་ལ་དབུས་གཙང་གི་མི་བཅུ་མདོ་སྨད་དན་ཏིག་ཏུ་མངགས་ནས་བླ་ཆེན་པོ་དགོངས་པ་རབ་གསལ་གྱི་དྲུང་ནས་སོ་ཐར་གྱི་སྡོམ་རྒྱུན་བླངས་ཏེ་སླར་ཡང་དབུས་གཙང་དུ་བྱོན་འཕྲལ། བསྟན་པའི་མེ་རོ་མདོ་ཁམས་སྨད་ནས་བསོས་ཞེས་པའི་དོན་དང་ལྡན་པའི་ཆེ་བརྗོད་ལྟར་ཡང་བསྐྱར་འདུལ་བའི་བསྟན་པ་སྤེལ་བ་ནས་བཟུང་བསྟན་པ་ཕྱི་དར་ཞེས་པའི་ཐ་སྙད་ཆགས་པ་ཡིན།
དེ་ནས་སད་མི་མི་བདུན་རབ་ཏུ་བྱུང་བའི་དུས་ནས་བཟུང་ད་ལྟ་ལ་ཐུག་གི་བར་བོད་ཀྱི་དགེ་ཚུལ་སློང་གི་སྡོམ་ལྡན་ཚང་མས་སྟོན་པ་ཤྰཀྱ་ཐུབ་པའི་ན་བཟའ་དང་མཐུན་པར་ལུས་ཀྱི་སྟོད་ལ་སྣམ་ཕྲན་དང་གླེགས་བུ་དུ་མ་སྦྱར་བའི་སྣམ་སྦྱར་དང་། བླ་གོས། སྨད་ལ་མཐང་གོས་ཏེ་ཆོས་གོས་རྣམ་གསུམ་གསོལ་ཞིང་དེ་དག་གི་ཁ་དོག་ནི་དམར་པོ་དང་སེར་བོ་ངུར་སེར་སྨུག་པོ་བཙོད་མདོག་རྣམས་མ་གཏོགས་དཀར་པོ་དང་ནག་པོ་སྔོན་པོ་ལྗང་ཁུ་ཁྲ་བོ་སོགས་གྱོན་མི་རུང་བར་འདུལ་བའི་སྡེ་སྣོད་ལས་བཀས་བཅད་པ་ལྟར་ལག་ལེན་དུ་བཏབ།
རབ་ཏུ་མ་བྱུང་བའི་ཁྱིམ་པ་ཆོས་ལ་དད་པ་བྱེད་མཁན་རིགས་གཉིས་ཏེ་དགེ་བསྙེན་གྱི་སྡོམ་པ་དྲུག་པོ་གང་ཡང་རུང་བ་བླངས་པའི་ཁྱིམ་པ་དང་། དེ་མ་བླངས་པའི་ཁྱིམ་པ་ཆོས་ལ་དད་པ་བྱེད་མཁན་ཏེ་རིགས་གཉིས་ཡོད།གྲངས་ཀའི་དབང་དུ་བཏང་ན་སྔ་མ་ནི་ཉུང་ཙམ་དང་། ཕྱི་མ་ནི་བོད་རིགས་ཀྱི་ཁྱིམ་པ་ཕོ་མོ་ཕལ་ཆེ་བ་ཡིན། དེའི་སྒྲུབ་བྱེད་ནི། བོད་ཀྱི་ན་གཞོན་ཕོ་མོ་སུ་ཡིན་ཡང་བསམ་ཤེས་པ་ནས་བཟུང་སྐྱབས་འགྲོ་དང་མ་ཎི་སྒྲོལ་མ་ཏྰ་རེ་རྣམས་མི་འདོན་མཁན་གཅིག་ཀྱང་མེད་པ་ལྟ་བུ་དང་། དེའི་ནང་ནས་ཀྱང་མ་ཎི་ཡི་གེ་དྲུག་མ་བྱིས་པ་ཚོ་ལའང་སློབ་མི་དགོས་པར་རང་ཤུགས་ཀྱིས་ལོབ་འགྲོ་བ་དང་། དད་པ་ལ་ཤུགས་ཆེ་ཆུང་ཡོད་པ་ཙམ་མ་གཏོགས་བོད་རིགས་ཀྱི་སྐྱེ་བ་བླངས་ཕན་ཆད་ངང་ངམ་ཤུགས་ཀྱིས་དཀོན་མཆོག་གསུམ་ལ་དད་པ་བྱེད་མཁན་ཞིག་ཡིན་ཙ་ན། བདེན་རྫུན་གྱི་མནའ་སྐྱེལ་བའི་སྐབས་སུ་དཀོན་མཆོག་གསུམ་ཞེས་པ་དང་། མཆོག་གསུམ་དཔང་། ཞེས་པ་དང་། ཡུམ་དུམ་པ་བཅུ་གཉིས།ཞེས་དང་།ཡུམ་དཔང་ཞེས་པ་སོགས་སྐྱེ་བོ་བྱིངས་ཀྱི་ཁ་ན་ལྷན་སྐྱེས་སུ་ཡོད་པ་ཡིན། ཁ་དཔེ་ལ། བོད་ཡུལ་ཐུགས་རྗེ་ཆེན་པོའི་གདུལ་ཞིང་། ཞེས་པ་དང་སྤྱན་རས་གཟིགས་ཀྱི་ཞིང་ཁམས་བོད་ཁ་བ་ཅན། ཞེས་པ་དང་། བོད་མ་ཎི་ཕྲེང་བཟུང་གི་ལུང་བ་ཞེས་པ་ལྟ་བུ་སྟེ་དེ་དག་གི་ཐད་ནས་དཔྱད་པ་བཏང་ན་བདེ་བླག་ཏུ་རྟོགས་ཐུབ་པས་མང་དུ་ལབ་ཅི་དགོས།དགེ་བསྙེན་གྱི་སྡོམ་པ་བླངས་པའི་ཁྱིམ་པ་ལ་ཡང་རིགས་གཉིས་ཏེ། གསང་སྔགས་རྙིང་མའི་ཆོས་ལུགས་ལ་ཞུགས་པའི་དགེ་བསྙེན་རྟེན་ཅན་གྱི་ཁྱིམ་སྔགས་པ་དང་། རྙིང་མ་མ་ཡིན་པའི་དགེ་བསྙེན་རྟེན་ཅན་གྱི་ཁྱིམ་པ་དཀྱུས་མའི་རིགས་གཉིས་ཡོད། དེའི་དང་པོ་ཨ་མདོ་ས་ཁུལ་ལ་མཚོན་ན། ཁྱིམ་ན་གནས་ཏེ་བཟའ་ཚང་གསོ་བ་དང་། ཞིང་ལས་དང་ཚོང་ལས་བྱེད་ཞོར་སྔགས་པའི་ཆ་བྱད་མགོ་ལ་སྔགས་རལ་འཇོག་པ་དང་། གོས་ཀྱི་ཁ་མདོག་དམར་པོ་དང་སྨུག་པོ་བྱེད་པ་དང་། ཁ་ཏོན་གྱི་གཙོ་བོ་སློབ་དཔོན་པདྨའི་མཚན་སྔགས་གུ་རུ་སིདྔྷི་དང་བཀའ་ཐང་རྒྱས་བསྡུས། བསམ་པ་ལྷུན་འགྲུབ་མ་དང་མྱུར་འགྲུབ་མ། དྲི་མེད་བཤགས་རྒྱུན་སོགས་འདོན་ན་ཡང་། མ་ཎི་དང་སྒྲོལ་མ་སོགས་ཀྱང་མི་འདོན་པ་ག་ལ་ཡིན།དབུས་ཀྱི་བསམ་ཡས་ཉེ་ འཁོར་ན་ཡོད་པའི་གོང་དཀར་རྫོང་གི་ཐུབ་བསྟན་རྡོ་རྗེ་བྲག་དང་། གྲྭ་ནང་རྫོང་གི་ཨོ་རྒྱན་སྨིན་གྲོལ་གླིང་དང་། ཁམས་ཀྱི་ཀ་ཐོག་དགོན་དང་། རྫོགས་ཆེན་དགོན། མགོ་ལོག་གི་དཔལ་ཡུལ་དགོན་སོགས་ཀྱིས་གཙོས་དབུས་དང་ཁམས་ཀྱི་རྙིང་མའི་དགོན་པ་ཕལ་ཆེལ་བ་ན་ཡོད་པའི་གསང་སྔགས་རྙིང་མ་རྣམས་ཀྱིས་ཁྱིམ་སྤངས་ཏེ་རབ་ཏུ་བྱུང་ཞིང་། དགེ་ཚུལ་སློང་གི་སྡོམ་ཁྲིམས་རྣམ་དག་མནོས་ཏེ་ཆོས་གོས་རྣམ་གསུམ་ལུས་དང་མི་འབྲལ་བར་འདུལ་བའི་བཅས་ཁྲིམས་ཚུལ་བཞིན་སྲུང་མཁན་ཡང་བགྲང་གིས་མི་ལང་བ་སྔ་ཕྱིར་མང་བོ་བྱོན་པ་ཡིན། མཐོང་ཐོས་ཀྱི་གོ་མྱོང་དང་བྲལ་བ་དག་གིས་སོ་ཐར་རབ་བྱུང་སྡོམ་ལྡན་གྱི་རྙིང་མའི་བཙུན་པ་མཐོང་ན་མཚན་དུ་བརྩི་ཡང་དེ་ལ་ཡ་མཚན་རྒྱུ་ཅི་ཡང་མེད་དེ། ད་དུང་ལྟ་རྒྱ་དང་མཐོང་རྒྱའི་བང་མཛོད་དུ་རིག་པའི་ནོར་བུ་གསོག་པ་ལ་བརྩོན་པ་སྟེན་ཅིག དེ་མ་ཟད་ཁྱིམ་སྔགས་པ་སྔགས་ རལ་ཅན་གྱི་ནང་ན་སྨད་ལ་ཤམ་ཐབས་དང་སྟོད་ལ་གཟན་དཀར་པོ་གྱོན་ པའི་སྲོལ་ཡང་ཡོད། དེ་ལ་གོས་དཀར་ལྕང་ལོ་ཅན་ཞེས་པའི་མཚན་ཉིད་ཚང་བ་ཡིན་ནོ།།
བོད་རང་ལ་མཚོན་ན་གོང་བཤད་འདི་དག་སངས་རྒྱས་དྲུང་ལ་ཀ་ཁ་ཞུས་པའི་དཔེ་ཡིན་ནའང་། མི་རིགས་གཞན་པས་འདི་དག་གི་རྣམ་བཞག་གསལ་རྟོགས་འབྱུང་མི་ཐུབ་པའི་རྐྱེན་གྱིས་ཆུང་མ་བླངས་ཆོག་མི་ཆོག་གི་སྒོ་ནས་རྙིང་མ་དང་གསར་མའི་ཁྱད་པར་འབྱེད་པ་ལྟ་བུ་ནི་ཆོས་སྐད་ཀྱི་དྲི་ཙམ་ཡང་མི་བྲོ་བའི་རང་མཚང་ཕྱིར་བསྟན་པ་ཡིན་པ་ཤེས་པར་མཛོད་ཅིག དེ་ཡང་མཚན་གཞི་བཞག་པའི་སྒོ་ནས་གསལ་བར་བཤད་ན། ས་སྐྱའི་གྲུབ་མཐའི་བདག་པོར་གྱུར་བ་ས་ཆེན་གོང་མ་རྣམ་ལྔ་ཞེས་པ་ལས་བྱོན་རིམགྱི་སྔ་མ་གསུམ་ལ་དཀར་པོ་རྣམ་གསུམ་དང་། ཕྱི་མ་གཉིས་ལ་དམར་པོ་རྣམ་གཉིས་ཟེར། དཀར་པོ་ཟེར་དོན་རབ་བྱུང་མ་ཡིན་པ་ན་བཟའ་དཀར་པོ་གྱོན་པ་དང་། དམར་པོ་ཟེར་དོན་རབ་བྱུང་མཛད་དེ་གོས་དམར་སེར་གྱོན་པའི་ཆ་ནས་མིང་དེ་ལྟར་བཏགས་ལ། དེ་ཐམས་ཅད་གསང་སྔགས་གསར་རྙིང་གཉིས་ལས་གསར་མ་ཤ་སྟག་ཡིན། དེ་ན་གསར་མ་རང་ལ་ཡང་རབ་བྱུང་ཡིན་པ་དང་མིན་པ་གཉིས་ཡོད་པ་འདིའི་རྣམ་བཞག་ཤེས་ན་ནི། གསར་རྙིང་གི་ཁྱད་པར་ཆུང་མ་ཡོད་མེད་ཀྱིས་འབྱེད་པར་སྨྲ་བ་དེ་བླུན་གཏམ་ཡིན་པར་ཤེས་སླའོ།། དེ་ལྟར་ན་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་དགེ་ཚུལ་སློང་གི་སྡོམ་པ་བླངས་པ་ཞིག་གིས་ཆུང་མ་བསྟེན་ན་ནི་ཆོས་འདུལ་བའི་གཞུང་ནས་དེ་ལ་བསྟན་པའི་ཆོམ་རྐུན་དུ་རྩི་བ་ཡིན་ནོ།། འོན་ཀྱང་འདུལ་བ་ལས་གསུངས་པ་ལྟར། སྡོམ་པ་དེ་སྲུང་མ་ཐུབ་པའམ་རྐྱེན་དབང་གིས་སྡོམ་དེ་སླར་ཕུལ་ནས་ཁྱིམ་ལ་བབས་པ་ཞིག་ཡིན་ན། དེ་ལ་སོ་ཐར་གྱི་དགེ་ཚུལ་སློང་གི་སྡོམ་པ་མེད་ན་ཡང་མཆོག་གསུམ་ལ་དད་པ་མ་དོར་བ་ཡིན་ཕྱིན་མི་དེ་ནི་ནང་བ་སངས་རྒྱས་པ་ཡིན་པ་ལ་འགལ་བ་ཅུང་ཟད་ཀྱང་མེད་ པ་ཡིན་ནོ།། འདི་ལྟ་བུའི་ཆོས་ཀྱི་རྣམ་བཞག་རགས་པ་ཙམ་ཡང་མ་ཤེས་པའི་དབང་གིས་རྒྱལ་བ་ཚངས་དབྱངས་རྒྱ་མཚོས་དགེ་ཚུལ་གྱི་སྡོམ་པ་སླར་ཕུལ་ནས་ན་བཟའ་དཀར་པོ་མནབས་པ་དང་འདོད་པའི་གཏམ་གྱི་གླུ་གཞས་བརྩམས་པ་ཙམ་ལ་བརྟེན་ནས་རྒྱལ་བ་ཚངས་དབྱངས་རྒྱ་མཚོས་སངས་རྒྱས་ཆོས་ལུགས་དོར་བ་ཡིན་ནོ།། ཞེས་སྨྲ་བ་ནི་བླུན་གཏམ་ཁོ་ནར་ཟད་དོ།། དེ་ཡང་སྐུ་ཚེ་སྟོད་ཀྱི་ཚངས་དབྱངས་རྒྱ་མཚོ་དང་། སྐུ་ཚེ་སྨད་ཀྱི་ཆོས་གྲགས་རྒྱ་མཚོ་གཉིས་གང་ཟག་ཐ་དད་པར་བཟུང་ནས་ལོ་རྒྱུས་ཀྱི་ཁ་ལོ་ཕྱིན་ཀ་ལོག་ཏུ་བསྒྱུར་འདོད་པ་ཞིག་མིན་ན། ཨ་ལ་ཤ་དར་རྒྱས་ནོ་མིན་ཧན་ཆོས་གྲགས་རྒྱ་མཚོའི་མཚན་དུ་བསྒྱུར་བའི་རྣམ་ཐར་ལ་གཟིགས་དང་ལོག་རྟོག་གི་མུན་པ་རང་སངས་སུ་འགྱུར་ངེས་པ་ཡིན་ནོ།།
ད་ནི་སྐབས་སུ་བབ་པ་བོད་དུ་དར་བའི་རྒྱལ་བསྟན་ལ་བླ་མའི་ཆོས་ལུགས་བླ་མ་ཀྱོ་ཞེས་འབོད་པ་མི་འཐད་པའི་ཚུལ་དེ་བརྗོད་ན།
སྤྱིར་བླ་མ་ཞེས་པ་ལེགས་སྦྱར་སྐད་དུ་གུ་རུ་ཞེས་པ་དེ་ཡིན། གུ་རུའི་དོན་ནི་ཡང་བའི་ལྡོག་ཟླ་ལྕི་བ་སྟེ་ཡོན་ཏན་ཆེ་བའི་ཆ་ནས་ལྕི་བ་ཟེར། བོད་སྐད་དུ་བསྒྱུར་དུས་དོན་འགྱུར་གྱི་སྒོ་ནས་གོང་མའམ་སྟེང་མའི་དོན་ཅན་བླ་མ་ཞེས་བསྒྱུར། དེས་ན་ཡིག་དོན་གྱི་ཐད་ནས་བཤད་ན། བླ་ནི་སྟེང་དང་ཀླད་ཀྱི་དོན། མ་ནི་བདག་སྒྲ་ཡིན་ཞིང་ཡོན་ཏན་གྱིས་ལྕི་བའི་ཆ་ནས་ཡོན་ཏན་དང་ལྡན་པའི་མི་དེ་ལ་བླ་མ་ཞེས་འབོད་པ་ཡིན། དེའི་ཕྱིར་སློབ་མ་ལ་བལྟོས་ཏེ་ཁྱིམ་པའམ་རབ་བྱུང་རྟེན་ཅན་གྱི་དགེ་རྒན་དེ་ལ་ཡོན་ཏན་ལྷག་པ་དང་ལྡན་པའི་སྒོ་ནས་བླ་མ་ཞེས་ཞུ་འོས་པ་ཡིན། ཕྱིས་སུ་བོད་སོག་གི་སྤྲུལ་བའི་སྐུ་ཡིན་ཚད་ལ་བླ་མ་ཞེས་འབོད་པ་ནི་ཞེ་ས་དང་ཆེ་བརྗོད་ཀྱི་དབང་གིས་རྣ་བའི་ལམ་དུ་སྙན་སྙན་མོར་འབོད་པ་ཙམ་ལས་སྤྲུལ་བའི་སྐུའི་མིང་ཐོགས་ཚད་ལ་ཡོན་ཏན་གྱི་ཕུང་བོས་ལྕི་བས་ཁྱབ་པ་ག་ན་ཡོད།ཡོན་ཏན་དེ་དགེ་རྒན་ལ་བརྟེན་ནས་ཤེས་རབ་དང་བརྩོན་འགྲུས་གཉིས་ལྡན་ཞིག་གིས་སྦྱངས་ནས་ཐོབ་པ་མ་གཏོགས། གློ་བུར་དུ་གནམ་ནས་འབབ་རྒྱུ་དང་ས་ནས་སྐྱེ་རྒྱུ་ཞིག་མ་ཡིན་ནོ།། དེ་བཞིན་དུ་བོད་སོག་རབ་བྱུང་གི་ཆ་བྱད་ཅན་གྱི་གྲྭ་བ་དང་། བཙུན་པ། སེར་མོ།དགེ་བཤེས་སོགས་ཡིན་ཚད་ལ་རྒྱ་ནག་གི་སྐད་ཀྱིས་བླ་མའམ་བླ་མ་ཡེད་ཅེས་འབོད་པ་ནི་རྩ་བའི་ཆ་ནས་བཤད་ན་ཞེ་ས་སྦྱར་བ་ཡིན་དུ་སྲིད་ཀྱང་། དེ་དག་ཡིན་ཚད་ལ་ཡོན་ཏན་གྱིས་ལྕི་བས་ཁྱབ་པ་གང་ན་ཡོད། དཔེ་དེ་ལ་བསྒྲེས་ནས་བོད་སོག་གི་རྒྱལ་བསྟན་ལ་བླ་མའི་ཆོས་ལུགས་བླ་མ་ཀྱོ་ཞེས་བོས་ན་གཞི་རྩ་ནས་ནོར་བའི་སྐྱོན་རིའི་ཕུང་བོ་འདྲ་བ་ཞིག་མགོ་ལ་འབབ་སྟེ། འདིར་གོ་སླ་བའི་ཆེད་དུ་སྟབས་བདེར་བརྗོད་ན། རྒྱ་ནག་གིས་བླ་མ་ཞེས་འབོད་པ་དེ་བོད་སྐད་དུ་སེར་ཆས་གྱོན་པའི་གྲྭ་བ་ཡིན་ཙ་ན། བོད་སོག་གི་རྒྱལ་བསྟན་ལ་གྲྭ་བའི་ཆོས་ལུགས་ཞེས་འབོད་དུ་རུང་ངམ། དེ་རུང་ན་རབ་ཏུ་མ་བྱུང་བའི་བོད་སོག་གི་ཁྱིམ་པ་ཆོས་ལ་དད་བྱེད་མཁན་རྣམས་ཀྱི་ཆོས་ལུགས་དེ་ལ་ཡང་གྲྭ་བའི་ཆོས་ལུགས་ཞེས་བརྗོད་རུང་ངམ། དེ་རུང་ན་གསང་སྔགས་རྙིང་མ་ཁྱིམ་ན་གནས་པ་ཚོའི་ཆོས་ལུགས་དེ་ལ་ཡང་གྲྭ་བའི་ཆོས་ལུགས་ཞེས་བརྗོད་རུང་ངམ། དེ་རུང་ན་རྒྱ་ནག་ཏུ་དར་བའི་ནང་བསྟན་ལ་ཧྭ་ཤང་ཀྱོ་ཞེས་འབོད་རུང་ངམ། དེ་རུང་ངོ་ཟེར་ན། མཁས་པའི་གྲལ་དུ་འགྱིང་སྟབས་སུ་བཞུགས་པ་སུས་ཀྱང་གཏམ་དེ་གོ་བ་ཙམ་གྱིས་འགོག་ཏུ་མེད་པའི་ཧབ་དགོད་ཀྱི་དཀའ་ཚེགས་དེ་ལེན་མི་འདོད་པ་རེད། གཞན་ཡང་བོད་སོག་གི་རྒྱལ་བསྟན་ལ་བླ་མ་ཀྱོ་ཞེས་པའི་མིང་འདོགས་མཁན་ཚོར། རྙིང་མ་རབ་བྱུང་ཅན་གྱི་ཆོས་ལུགས་ལ་བླ་མ་ཀྱོ་དང་། རྙིང་མ་ཁྱིམ་ན་གནས་པའི་ཆོས་ལུགས་ལ་བླ་མ་ཀྱོ་ཟེར་མི་རུང་བའི་ཞིབ་ཆའང་འབྱེད་དགོས་པའི་སྐྱོན་དགོད་བྲོ་བོ་རྣམས་འབྱུང་ངོ།། དེ་བཞིན་དུ་ད་ལྟའི་དུས་སུ་བོད་ཀྱི་ས་གནས་ཕལ་ཆེ་བར་བླ་མ་ཞེས་པ་མགོ་ལ་གསེར་ཞུ་གྱོན་པ་དང་ཞོན་རྟ་ལ་དོམ་དོམ་ཡོད་མཁན་ཞིག་ཏུ་གོ་བ་ལེན་པ་ཡང་དངོས་དོན་དང་ཁ་བྲལ་བའི་ཐ་སྙད་ཅིག་ཡིན་ནོ།། དེར་མ་ཟད་བླ་མའི་ཆོས་ལུགས་ཞེས་པའི་ཐ་སྙད་ནོར་འཁྲུལ་ཅན་ཞིག་བཏགས་པ་དེ་ལ་བརྟེན་ནས་ད་ལྟ་ཕྱི་གླིང་པ་རྣམས་ཀྱིས། བོད་ཀྱི་བླ་མ་ཚོས་སངས་རྒྱས་ཀྱི་ཆོས་ལ་བཅོས་བསྒྱུར་དང་བསྲེད་བསླད་མང་བོ་བྱས་པ་དེ་ལ་སངས་རྒྱས་ཀྱི་ཆོས་མི་འདྲ་བའི་བླ་མའི་ཆོས་ཞེས་མིང་བཏགས་ནས་བོད་ཀྱི་ཆོས་ལུགས་འདི་སངས་རྒྱས་ཀྱི་ཆོས་དང་ཐ་དད་པ་ཞིག་ཡིན་པར་བསམས་ཤིང་སྨྲ་བ་དེ་གཏན་ནས་མི་འཐད་ཚུལ་གོང་སྨོས་རྣམས་ཀྱིས་གསལ་བར་བྱས་ཡོད་པས་ཡང་བསྐྱར་སྨྲ་མི་དགོས་སོ།།ཡང་། བོད་སོག་གི་རྒྱལ་བསྟན་ལ་རྒྱ་ནག་སྐད་དུ་བླ་མ་ཀྱོ་ཞེས་འབོད་པའི་ཐ་སྙད་དེ་མན་ཆིན་གོང་མ་རྒྱལ་བོའི་དུས་ཀྱི་ཡིག་ཆར་ཡོད་པས་ཁུངས་དང་ལྡན་ཞེས་སྨྲ་མཁན་ཡོད་དེ། དེ་ནི་ནང་བ་སངས་རྒྱས་པའི་ཆོས་ཀྱི་རྣམ་བཞག་གི་དགོངས་དོན་ཡེ་ནས་མ་རྟོགས་ཤིང་། བོད་སོག་གི་བཙུན་པ་གཟན་དང་ཤམ་ཐབས་གྱོན་པ་ཙམ་མཐོང་བའི་ངོ་གདོང་ལ་བལྟས་ནས་མི་ཤེས་ཤེས་རློམ་གྱི་སྐད་བསྒྱུར་བ་ཞིག་གིས་མིང་གསར་བ་ཞིག་བཏགས་པ་ཡིན་པ་གོར་མ་ཆག་ལ། དེ་ནས་བཟུང་མ་དག་རྒྱུན་འབྱམས་སུ་ལུས་ནས་ད་ལྟའི་བར་དུ་བླ་མ་ཀྱོ་ཞེས་པའི་མིང་དེ་ཡལ་བར་འདོར་མ་ཐུབ་པ་ནི། བོད་ལ་དཔེར་བཞག་ན། མགོ་རྒྱན་ཅོད་པན་ཞེས་པ་བོད་སྐད་ཉིད་ཡིན་པས་དེ་ལ་ལེགས་སྦྱར་གྲས་ཀྱི་ཎ་ལོག་གི་ཡི་གེ་ཞིག་ཡོང་དོན་མེད་ན་ཡང་གནའ་ནས་བཟུང་ཅོད་པཎ་ཞེས་མདོ་དབུས་གཙང་གསུམ་གྱི་ཡི་གེ་ཕལ་ཆེ་བ་རྣམས་སུ་ཎ་ལོག་ཏུ་འབྲི་ཞིང་དཔར་དུ་རྐོ་བའི་མ་དག་རྒྱུན་འབྱམས་དེ་ད་ལྟའི་བར་དུ་མཁས་པ་སུས་ཀྱང་གཙང་དག་བྱེད་མ་ནུས་པར་ལུས་ཡོད་པ་འདིས་ཀྱང་དཔེར་མཚོན་ནོ།། འདི་ནི་ལན་གྱིས་བཟློག་པར་མི་ནུས་པའི་གཏན་ཚིགས་དང་ལྡན་པའི་གཏམ་ཡིན་ནོ།།
དེ་ལྟར་ན་རང་ལུགས་ལ་བོད་སོག་གི་ཡུལ་དུ་དར་བའི་རྒྱལ་བསྟན་ལ་རྒྱའི་སྐད་ཀྱིས་མིང་འདོགས་ཅི་ཞིག་བྱས་ན་དོན་དང་མཐུན་ཞེས་འདྲི་ན། ལན་ནི་འདི་ལྟར། རྒྱ་ནག་གི་ཡུལ་དུ་གནའ་སྔ་མོ་ནས་དར་བའི་སངས་རྒྱས་ཀྱི་བསྟན་པ་ལ་ཧྥོ་ཀྱོ་ཞེས་པ་ནི་དོན་དང་མཐུན་པ་ཡིན་པ་ལ་རྩོད་པ་མེད་པ་བཞིན་དུ།བོད་སོག་ཏུ་དར་བའི་རྒྱལ་བསྟན་ལའང་རྒྱ་ནག་གི་སྐད་དུ་ཧྥོ་ཀྱོ་ཞེས་པའམ། ཡུལ་ཁམས་དང་སྦྱར་བའི་ཞི་ཙང་གི་ཧྥོ་ཀྱོ་ཞེས་པ་དང་། སོག་ཡུལ་དུ་དར་བའི་རྒྱལ་བསྟན་ལ་མོང་གོལ་ཧྥོ་ཀྱོ་ཞེས་སྨོས་ན་སྐད་ཡིག་དེ་ལ་སྐྱོན་གྱི་དྲི་མ་ཅུང་ཟད་ཀྱང་མེད་དོ་སྙམ་པ་ནི་བདག་གི་བསམ་ཚུལ་ཡིན་ནོ།། ལེགས་སྦྱར་གྱི་སྐད་དུ་སངས་རྒྱས་ཀྱི་དོད་བུདྔྷ་ཞེས་པའི་བུད་ལ་རྒྱ་སྐད་ཀྱི་ཧྥོ་ཞེས་པ་དང་། ཀྱོ་ནི་བསྟན་པ་དང་ཆོས་ལུགས་ཀྱི་མིང་ཡིན་པས་ན་དོན་དང་མཐུན་ཞེས་པའི་གནད་ནི་དེ་ག་རང་ཡིན་ནོ།། འོན་ཀྱང་བོད་ལྗོངས་ལ་ཞྰིས་ཙྰང་ཞེས་བརྗོད་པ་འདི་ལ་ཡང་བློ་གྲོས་ཡངས་པ་ཞིག་གིས་གཞལ་ན་བརྟག་པའི་གནས་ཆེ་ ཡང་སྐབས་དོན་སྒྲིབ་པར་མི་འགྱུར་བས་རེ་ཞིག་འདིར་མི་འགོད་དོ།། མིང་བརྡ་རབ་གཙང་ཤེལ་གྱི་མེ་ལོང་ངོས།། མུན་སྤྲུལ་རང་བཟོའི་རྡུལ་གྱིས་རབ་གཡོགས་གང་།། དགག་སྒྲུབ་སྲིད་རིང་དར་གྱིས་ཕྱིས་པ་ན།། ངོ་མཚར་གཟུགས་བརྙན་འབུམ་ཕྲག་ཅི་ཡང་འཆར།།
རྙིང་མ་བའི་བསྟན་པ་ལ་དམར་པོའི་ཆོས་ལུགས་ཧུན་ཀྱོ་ཞེས་འབོད་པ་མི་འཐད་པའི་ཚུལ།
རྙིང་མ་བ་ཞེས་པ་བསྟན་པ་ཕྱི་དར་གྱི་དབུ་ཚུགས་སྐབས་པཎྟི་ཏ་སྨྲྀ་ཏི་དང་། ལོ་ཆེན་རིན་ཆེན་བཟང་བོ་སོགས་ཀྱིས་གསང་སྔགས་ཀྱི་རྒྱུད་སྡེ་བོད་སྐད་དུ་བསྒྱུར་བ་མན་ཆད་ལ་གསང་སྔགས་གསར་མ་ཞེས་ཟེར། དེའི་ཟླས་དྲངས་པའི་བསྟན་པ་སྔ་དར་གྱི་དུས་སུ་ལོ་ཙྰ་པ་བེེ་རོ་ཙ་ན་སོགས་ཀྱིས་བསྒྱུར་བའི་རྒྱུད་སྡེ་ལ་གསང་སྔགས་རྙིང་མ་ཞེས་ཟེར། གསར་རྙིང་ཞེས་པའི་ཐ་སྙད་འདི་སྔགས་ཕྱོགས་མ་གཏོགས་མདོ་ཕྱོགས་ལ་མི་སྦྱོར། དེའི་ཕྱིར་གསར་རྙིང་གི་རྒྱུད་སྡེ་དེ་ཉམས་སུ་ལེན་མཁན་ལ་གསང་སྔགས་རྙིང་མ་དང་། གསང་སྔགས་གསར་མ་བ་ཟེར། ཚིག་བསྡུས་པས་གསར་མ་དང་རྙིང་མ་ཞེས་ཡོངས་སུ་གྲགས། ཐུའུ་བཀྭན་གྲུབ་མཐའ་ཤེལ་གྱི་མེ་ལོང་ལས། པཎྟི་ཏ་སྨྲྀ་ཏི་བྱོན་པ་ཡན་ཆད་དུ་བསྒྱུར་བའི་རྒྱུད་རྣམས་ལ་གསང་སྔགས་རྙིང་མ་དང་། ལོ་ཙྰ་པ་རིན་ཆེན་བཟང་བོ་ཕྱིན་ཆད་དུ་བསྒྱུར་བ་རྣམས་ལ་གསང་སྔགས་གསར་མའི་ཐ་སྙད་བྱུང་། དེ་དང་མཐུན་པར་ཨ་ཀྱྰ་ཡོངས་འཛིན་བློ་བཟང་དོན་གྲུབ་ཀྱི་གསུངས་ལས། སྨྲྀ་ཏི་ཡན་ཆད་བསྒྱུར་བ་རྙིང་རྒྱུད་དང་། གསར་མ་ལོ་ཆེན་རིན་ཆེན་བཟང་སོགས་ནས་བཟུང་ཞེས་གསུངས་པ་གཉིས་ཀྱི་དགོངས་པ་འདི་ལྟར་ལེན་དགོས་ཏེ། གསར་མ་དང་རྙིང་མའི་མཚམས་ནི་བསྟན་པ་སྔ་དར་གྱི་མཇུག་བསྡུས་པ་སྤྱི་ལོ༩༠༢དང་། ཕྱི་དར་གྱི་མགོ་ཚུགས་པ༩༤༨ནས་འཛིན་དགོས།དེ་ཡང་སྨྲྀ་ཏི་དང་། ལོ་ཆེན་རིན་ཆེན་བཟང་བོ༩༥༨ནས༡༠༥༥གཉིས་ཕལ་ཆེར་དུས་མཉམ་པས་དེ་གཉིས་ཀྱིས་བསྒྱུར་བའི་རྒྱུད་སྡེ་རྣམས་ནི་གསང་སྔགས་གསར་མ་གཏོགས་ལ། སྨྲྀ་ཏིས་རྒྱུད་སྡེ་གང་བསྒྱུར་རྣམས་རྙིང་རྒྱུད་ཡིན་པའི་དོན་དུ་འཛིན་མི་རུང་ངོ།། ཚལ་བ་ཀུན་དགའ་རྡོ་རྗེས་བརྩམས་པའི་དེབ་དམར་དུ། སྤྱི་ལོ་བརྒྱད་བརྒྱ་ཞེ་གཅིག་པའི་ལོར་གླང་དར་མས་བསྟན་པ་བསྣུབས་ནས་སྔ་དར་གྱི་མཇུག་བསྡུས་པར་བཤད་པ་ལ་ལོ་དྲུག་ཅུས་སྔ་བའི་སྐྱོན་ཡོད་དོ།། གསང་སྔགས་གསར་མ་ནི་ས་སྐྱ་བ་དང་བཀའ་བརྒྱུད་པ་ནས་བཟུང་དགེ་ལྡན་པ་ལ་ཐུག་གི་བར་གྱི་གྲུབ་མཐའ་འཛིན་པ་ཐམས་ཅད་ལ་ཟེར། འོན་ཀྱང་བཀའ་གདམས་པ་ནི་མདོ་ཕྱོགས་རྩལ་དུ་འདོན་པ་ལས་གསང་སྔགས་མངོན་ཆེར་མི་མཛད་པས་ན་བཀའ་གདམས་པ་ལ་གསང་སྔགས་གསར་མ་ཞེས་པའི་མིང་མངོན་མཚན་དུ་མི་འདོགས་སོ།། ད་ལྟ་རྙིང་མ་ཞེས་པ་ནི་སློབ་དཔོན་པདྨ་འབྱུང་གནས་རྩ་བའི་སློབ་དཔོན་དུ་འཛིན་པ་དང་། དེས་གསུངས་པའི་རྒྱུད་སྡེའི་དོན་ཉམས་སུ་ལེན་མཁན་ལ་ངོས་འཛིན་དགོས། དེས་ན་ཆོས་བརྒྱུད་དེ་ལ་དམར་པོའི་ཆོས་ལུགས་ཧུན་ཀྱོ་ཞེས་འདོགས་པའི་གཞི་ནི་རི་བོང་གི་རྭ་དང་མཚུངས་པ་ཡིན། བོད་རང་གི་ཐ་སྙད་ལ་རྗེ་ཙོང་བས་དབུ་ཞྭ་མདོག་དམར་སེར་ཅན་མནབས་པ་ལ་བརྟེན་ནས་དགེ་ལུགས་པ་ལ་ཞྭ་སེར་བ་ཞེས་པའི་ཐ་སྙད་བཏགས། དེའི་ཟླས་དྲངས་པའི་དགེ་ལུགས་པ་ལས་གཞན་གྲུབ་མཐའ་འཛིན་པའི་སྡེ་ཐམས་ཅད་ལ་ཞྭ་དམར་བ་ཞེས་མིང་གིས་འབོད། རྒྱུ་མཚན་འདི་ཙམ་ལ་བརྟེན་ནས་རྙིང་མ་བ་ལ་དམར་པོའི་ཆོས་ལུགས་ཧུན་ཀྱོ་ཞེས་བརྗོད་ན་ནི། ས་སྐྱ་བ་དང་བཀའ་བརྒྱུད་པ་ཇོ་ནང་བ་རྣམས་ཀྱིས་ཀྱང་ཞྭ་མདོག་དམར་བོའི་ཆོས་ལུགས་ཧུན་ཀྱོ་ཅན་དུ་འགྱུར་བའི་སྐྱོན་ཡོད་དོ། དེ་ལྟར་ན་ད་ལྟ་རྒྱ་ནག་སྐད་དུ་ཞྭ་སེར་བའི་གྲུབ་མཐའ་འཛིན་མཁན་ལ་ཧུན་མོ་ཕེ་ཞེས་བརྗོད་ན་ནི་མི་རུང་བ་ཅི་ཡང་མེད་དོ།། གང་ལྟར་རྙིང་མ་བ་ལ་རྙིང་མ་ཕེ་ཞེས་རྒྱ་བོད་སྐད་གཉིས་སྦྲགས་མའི་ཐ་སྙད་འདིས་མཚོན་པར་བྱས་ན་འོས་པ་ཡིན་གྱི། དམར་པོའི་ཆོས་ལུགས་ཧུན་ཀྱོ་ཞེས་བརྗོད་ན་མི་རུང་བ་གོང་སྨོས་ལྟར་རོ།།
བཀའ་བརྒྱུད་པའི་བསྟན་པ་ལ་དཀར་བོའི་ཆོས་ལུགས་པེ་ཀྱོ་ཞེས་འབོད་པ་མི་འཐད་པའི་ཚུལ།
ཡི་གེ་འབྲི་ལུགས་ཀྱི་ཐད་ནས་བཤད་ན། བཀའ་བརྒྱུད་པ་ལ་དཀར་བརྒྱུད་པ་ཞེས་ཀྱང་འབྲི་བའི་ལུགས་ཤིག་ཡོད་དེ། དེ་ནི་བཀའ་བརྒྱུད་པའི་གྲུབ་མཐའི་བདག་པོར་གྱུར་བ་སྒྲ་སྒྱུར་མར་བ་དང་། རྗེ་བཙུན་མི་ལ། མཉམ་མེད་དྭགས་པོ་ལྷ་རྗེ་རྣམས་དང་། དེའི་རྗེས་འབྲང་རྣམས་ཀྱིས་ན་བཟའ་དང་སྐུ་གཟན་དཀར་པོ་མནབས་པའི་ཆ་ནས་བཏགས་པར་བསམས་ན་ཡང་། ཡོངས་གྲགས་ལ་བཀའ་བབས་གདམས་པའི་བརྒྱུད་པ་འཛིན་མཁན་ཡིན་པའི་ཆ་ནས་བཀའ་བརྒྱུད་པ་ཞེས་བྲིས་ན་དོན་དང་ལྡན་པའི་ཡི་གེ་ཡིན་པར་མཁས་པ་རྣམས་བཞེད་དོ།། ཞྭ་མོའི་མདོག་གི་སྟེང་ནས་ཀྱང་དཀར་བོའི་ཆོས་ལུགས་ཀྱི་མིང་མི་ཐོགས་ཏེ། ཀརྨ་བཀའ་བརྒྱུད་པ་ལ་ཞྭ་ནག་པ་དང་ཞྭ་དམར་བ་གཉིས་ཟེར་སྲོལ་ཡོད་པ་མ་གཏོགས་ཞྭ་དཀར་པོ་གྱོན་མཁན་ཞིག་བྱུང་མ་མྱོང་། དེ་བཞིན་དུ་དགེ་ལྡན་པ་ཡིན་ན་ཞྭ་སེར་བོ་ལས་མདོག་གཞན་པའི་ཞྭ་མོ་མི་གྱོན་པས་མ་ཁྱབ་སྟེ། བྱམས་ཆེན་ཆོས་རྗེ་ཤྰཀྱ་ཡེ་ཤེས་ལ་གོང་མ་ཡུང་ལོ་རྒྱལ་བོས་དབུ་བླར་བཀུར་བའི་ཆེ་རྟགས་སུ་དབུ་ཞྭ་ནག་པོ་པད་འདབ་བཞི་སྦྱར་ཅན་གནང་བ་དེ་མནབས་པ་མ་ཟད། རྗེ་དེ་ཉིད་ཀྱི་སྐུ་འདྲ་བཞེངས་པ་རྣམས་ལ་ཡང་དབུ་ཞྭ་ནག་པོ་སྒྲོན་ཡོད་པ་ད་ལྟ་སེ་ར་དགོན་པའི་ལྷ་ཁང་རྣམས་སུ་མཇལ་དུ་ཡོད་པ་ཡིན། དེ་བཞིན་དུ་ཨ་མདོ་རེབ་གོང་གི་རོང་བོ་ཤར་བླ་བྲང་གི་རྟེན་ཁྲོད་དུ་ཡང་། རོང་བོ་ཏྰ་ཀོ་ཤྲྰི་བློ་གྲོས་སེང་གེ་ལ་གོང་མ་ཟོན་ཏེ་རྒྱལ་བོས་གནང་བའི་ཞྭ་ནག་གསེར་གྱི་རྡོ་རྗེའི་ཏོག་གིས་མཚན་པ་ཞིག་ཡོད་པ་བདག་གིས་ཀྱང་དངོས་སུ་མཐོང་མྱོང་། དེ་ལྟར་ན་བཀའ་བརྒྱུད་པ་ལ་དཀར་བོའི་ཆོས་ལུགས་པེ་ཀྱོ་ཞེས་འབོད་པ་ལ་རྒྱུ་མཚན་ཡང་དག་ཅིག་འགོད་རྒྱུ་མེད་པས་ན། འདི་ལ་ཡང་རྒྱ་ནག་གི་སྐད་དུ་བཀའ་བརྒྱུད་ཕེ་ཞེས་བརྗོད་ན་སྐྱོན་མེད་པ་ཡིན་ཀྱི། པེ་ཀྱོ་ཞེས་བོས་ན་སྐྱོན་དང་བཅས་སོ།།
ས་སྐྱ་བའི་བསྟན་པ་ལ་ཁྲ་བོའི་ཆོས་ལུགས་ཧྭ་ཀྱོ་ཞེས་འདོད་པ་མི་འཐད་པའི་ཚུལ།
ས་སྐྱ་བའི་གྲུབ་མཐའ་འཛིན་པའི་རབ་བྱུང་གི་རྟེན་ཅན་ཡིན་ན། དེའི་ཞྭ་མདོག་དམར་པོ་ཡིན་པ་གོང་ནས་སྨོས་པ་ལྟར་དང་། གྲུབ་མཐའ་དེ་འཛིན་པའི་ཁྱིམ་པའི་རྟེན་ཅན་ཡིན་ན།རང་མོས་ཀྱི་ཞྭ་མདོག་ལས་གཞན་བཤད་དུ་མེད། ལུས་ལ་གྱོན་པའི་གོས་མདོག་ཀྱང་རབ་བྱུང་རྟེན་ཅན་ཡིན་ན་དམར་པོ་དང་སྨུག་པོ་སོགས་མ་གཏོགས་ཁྲ་བོ་གྱོན་མི་རུང་བར་འདུལ་བ་གཞུང་ལས་གསུངས་པ་དེ་སུས་ཀྱང་རྩི་དགོས་པ་ཡིན། དེས་ན་ས་སྐྱའི་གྲུབ་མཐའ་ལ་ཁྲ་བོའི་ཆོས་ལུགས་ཧྭ་ཀྱོ་ཞེས་བརྗོད་པའི་རྒྱུ་མཚན་དེ་གང་ནས་འོངས་ཞེས་ན། གྲུབ་མཐའ་སོ་སོ་ཁ་དོག་གི་སྒོ་ནས་འདོགས་དགོས་པར་བློ་ཕུག་ལ་འཇོག་མཁན་དེས་ས་སྐྱ་བའི་ལྷ་ཁང་དང་ཆོས་ཁང་རྣམས་དང་། དེར་མ་ཟད་མི་ཚང་རྣམས་ཀྱི་རྩིག་པའི་ངོས་ལ་ས་ཚོན་སྔོ་ནག་ཤུགས་ཆེ་བར་བསྐུས་པའི་བར་བར་དུ་མདའ་ཡབ་ཀྱི་ཁ་ནས་རྩིག་པའི་ངོ་ཐུར་ལ་མི་འདོམ་གང་ཙམ་གྱི་ཚད་ལ་གཡས་སུ་ས་ཚོན་དཀར་པོ་དང་དང་དེ་ལ་གཏུགས་ནས་གཡོན་དུ་ས་ཚོན་དམར་པོ་རེ་བསྐུས་ཡོད་པ་དེ་མཐོང་བ་ལ་བརྟེན་ནས་གྲུབ་མཐའ་ཁྲ་བོ་དང་ཆོས་ལུགས་ཁྲ་བོེར་བརྗོད་པ་ཡིན་ཤ་སྟག་སྟེ། དེ་ལྟ་ན་དགེ་ལུགས་པའི་དགོན་པ་ཕལ་ཆེ་བར་ཆེ་རྟགས་ཀྱི་དབང་གིས་རྩིག་པའི་ངོས་ཀྱི་དཀྱིལ་དུ་དཀར་པོ་དང་དམར་པོ་སེར་བོ་གང་རུང་བྱས་པ་ལ། མཐའ་འདབས་རྣམས་སུ་ནག་པོ་དང་། སྟེང་གི་འཕྲེད་དུ་གཞི་ནག་པོ་ལ་ཕྲེང་བ་དཀར་པོ་ཕོར་ཁ་ཙམ་གྱིས་བརྒྱན་པར་བྱས་པ་དེས་ཀྱང་ཞྭ་སེར་བའི་གྲུབ་མཐའ་ལ་ཆོས་ལུགས་ཁྲ་བོ་ཧྭ་ཀྱོ་ཞེས་བརྗོད་པའི་རྒྱུ་མཚན་ཚང་བར་མ་གྱུར་ཏམ། ས་སྐྱ་བའི་ཡི་དམ་གྱི་གཙོ་བོ་ཀྱེ་རྡོ་རྗེ་ཞལ་གསུམ་གྱི་ཁ་དོག་སྔོ་དཀར་དམར་མཚོན་པའི་ཁ་དོག་རྩིག་པ་ལ་ཤར་བར་བྱས་པའི་ངག་རྒྱུན་ཞིག་ཡོད་པ་དེ་བདེན་པའི་དབང་དུ་བཏང་ན་ཡང་། དེ་ས་སྐྱ་བའི་ཆོས་ལུགས་ཀྱི་ཁ་དོག་ཏུ་མིང་འདོགས་པའི་འབྲེལ་ཇི་ལྟར་སྒྲིག གལ་ཏེ་ནན་གྱིས་དེ་ལྟར་བསྒྲིགས་ན་ཕག་གི་ཡ་མགལ་དང་ཁྱི་ཡི་མ་མགལ་སྦྱར་བའི་དཔེར་མི་འགྱུར་རམ། གང་ལྟར་རྒྱ་ནག་གི་སྐད་དུ་ས་སྐྱ་ཞེས་བརྗོད་ན་འོས་ཀྱི། ཁ་དོག་གི་སྒོ་ནས་འདོགས་པའི་གཞི་ཞིག་བཙལ་བས་མི་རྙེད་དོ།།
དགེ་ལྡན་པའི་བསྟན་པ་ལ་སེར་བོའི་ཆོས་ལུགས་ཧོང་ཀྱོ་འབོད་པ་མི་འཐད་པའི་ཚུལ།
གོང་དུ་བཤད་ཟིན་པ་ལྟར་རྗེ་ཙོང་ཁ་བ་ཆེན་པོས་བཀའ་གདམས་གོང་མ་ཚོས་དབུ་ཞྭའི་མདོག་སེར་བོ་མནབས་པ་ལ་བརྟེན་ཞྭ་སེར་བ་དང་། གསེར་མདོག་ཅོད་པན་འཆང་བ་ཞེས་པའི་ཐ་སྙད་ཆགས་པ་མ་གཏོགས་ཆོས་ལུགས་སེར་བོ་ཧོང་ཀྱོ་ཞེས་བརྗོད་དུ་ག་ལ་རུང་། ཞྭ་སེར་བ་ལ་ཡང་དུས་ཕྱིས་ཀྱི་སྐབས་ནས་བཟུང་ཆོས་གོས་རྣམ་གསུམ་ལས་སྣམ་སྦྱར་དང་བླ་གོས་སེར་བོའམ་ངུར་སེར་དང་།མཐང་གོས་བཙོད་མདོག་བྱེད་པའི་སྲོལ་ག་ཁྱབ་གདལ་དུ་གྱུར་པ་མ་གཏོགས། རྭ་སྒྲེང་རྟེན་ཁྲོད་ན་ཡོད་པའི་ཇོ་བོ་ཨ་ཏི་ཤའི་བླ་གོས་ཀྱི་མདོག་ནི་བཙོད་མདོག་ཡིན་པར་ངག་སྒྲོས་ཁུངས་མ་ལས་བྱུང་། གང་ལྟར་ཞྭ་དང་གོས་ཀྱི་མདོག་གི་ཆ་ནས་གྲུབ་མཐའ་དེ་ལ་ཁ་དོག་གི་མིང་འདོགས་བྱེད་མི་འོས་པ་གོང་སྨོས་རྣམས་དང་འདྲའོ།། དེས་ན་རྗེ་ཙོང་ཁ་བའི་བསྟན་པ་ལ་རྒྱ་ནག་གི་སྐད་དུ་ཧོང་ཀྱོ་ཞེས་འབོད་པ་ལ་རྒྱུ་མཚན་ཡང་དག་ཅི་ཡང་མེད་པ་དང་དགེ་ལུགས་ཕེ་ཞེས་པའམ། ཧོང་མོ་ཕེ་ཞེས་བརྗོད་ན་འགལ་ཆ་མེད་པར་ཤེས་པར་གྱིས་ཤིག གཞན་ཡང་། གྲུབ་མཐའ་སོ་སོར་ཁ་དོག་གི་སྒོ་ནས་མིང་འདོགས་བྱེད་པ་ལ་སྐྱོན་འདི་ཡོད་དེ། དགེ་ལྡན་པའི་ཁྲོད་དུ་ཐོས་བསམ་གཙོར་འདོན་བྱེད་པའི་སྐབས་སུ་གཟན་མདོག་དམར་པོ་གྱོན་པ་དང་། སྒྲུབ་པ་ཉམས་ལེན་གཙོར་འདོན་བྱེད་པའི་སྐབས་སུ་གཟན་མདོག་སེར་བོ་གྱོན་ནས་མིང་ལ་ཡང་རི་ཁྲོད་པ་བསྒྱུར་བའི་སྲོལ་ག་ཞིག་ཡོད་པ་འདིས་ཀྱང་དགེ་ལྡན་པ་རང་ལ་གཟན་དམར་བ་དང་གཟན་སེར་བའི་གྲུབ་མཐའ་འཛིན་པ་ཡོད་པའི་སྐྱོན་འབྱུང་ངོ།། སྤྱིར་རྗེ་ཙོང་ཁ་བས་དབུ་ཞྭའི་མདོག་སེར་བོ་མཛད་པ་ལ་སྡེ་སྲིད་སངས་རྒྱས་རྒྱ་མཚོས་མཛད་པའི་དགེ་ལྡན་ཆོས་འབྱུང་བེེ་ཌྰུརྱ་སེར་བོར་སྐྱོན་བརྗོད་སྐྱོན་འདོགས་འདྲ་བ་ཞིག་ཡོད་ཀྱང་།དབུ་ཞྭ་སེར་བོ་མནབ་མཁན་ལ་བཀའ་གདམས་གོང་མ་ཚོ་ཡོད་པར་མ་ཟད། བླ་ཆེན་པོ་དགོངས་རབ་གསལ་གྱིས་རང་གི་མཁན་བུ་ཀླུ་མེས་ལ་དབུ་ཞྭའི་རྟེན་སྐལ་དུ་གནང་དུས་བོན་པོའི་འོབ་ཞུ་ལ་ས་སེར་བསྐུས་ནས་གནང་བའི་ལོ་རྒྱུས་ཡོད་པ་སྡེ་སྲིད་ཀྱིས་མ་མཁྱེན་པ་ག་ལ་ཡིན་ཏེ་འཕྲོས་བཤད་དོ།།
ཞར་ལ་གཤེན་རབས་བོན་གྱི་བསྟན་པ་ལ་ནག་པོའི་ཆོས་ལུགས་ཧེ་ཀྱོ་ཞེས་འབོད་པ་མི་འཐད་པའི་ཚུལ།
རྒྱལ་དབང་ལྔ་བ་བློ་བཟང་རྒྱ་མཚོས་མཛད་པའི་རྩིས་དཀར་ནག་གི་དྲིས་ལན་དུ་གསུངས་པ་ལྟར། གནའ་སྔ་མོ་ནས་བཟུང་བོན་པོ་ལ་རིགས་གཉིས་ལས་ལྷ་གསོལ་དང་སྐར་མའི་རྩིས་བྱེད་མཁན་ལ་བོན་དཀར་དང་། སྤར་ཁ་སྨེ་བ་དབང་ཐང་སོགས་ནག་རྩིས་ཀྱི་སྐོར་ལས་རྩིས་བརྒྱབ་ནས་བདེ་སྡུག་དར་རྒུད་ཅི་འབྱུང་ལུང་སྟོན་མཁན་ལ་བོན་ནག་ཅེས་པའི་ཐ་སྙད་ཅིག་ཡོད་མྱོང་བ་དང་། ཨ་མདོའི་ཕྱོགས་ཀྱི་སངས་རྒྱས་ཆོས་ལུགས་པ་ཚོས། བོན་པོ་རིགས་གཉིས་ལས་སྟོན་པ་ཤྰཀྱ་ཐུབ་པ་དང་སྟོན་པ་གཤེན་རབས་གཉིས་ཆར་དད་ཅིང་ཕྱག་སྐོར་བྱེད་མཁན་ལ་བོན་དཀར་དང་། སྟོན་པ་གཤེན་རབས་གཅིག་པུ་ལས་སྟོན་པ་ཤྰཀྱ་ཐུབ་པར་དད་པ་མི་བྱེད་མཁན་ལ་བོན་ནག་ཅེས་པའི་མིང་གིས་འབོད། བོན་དཀར་དང་བོན་ནག་ཅེས་པའི་མིང་དེ་བོན་པོ་རྣམས་ཀྱིས་ཁས་མི་ལེན་ཏེ།མིང་དེ་ནི་གྲུབ་མཐའི་ཕྱོགས་ཞེན་གྱིས་བཏགས་པ་ཞིག་ཡིན་པའི་རྒྱུ་མཚན་ལ་ཐུག་ཡོད། དེ་ན་ད་ལྟ་མི་རིགས་ཐམས་ཅད་མཐུན་སྒྲིལ་ཆེན་པོའི་ལམ་དུ་བསྐྱོད་དེ་བདེ་སྐྱིད་ཕུན་སུམ་ཚོགས་པར་ལོངས་སུ་སྤྱོད་པའི་སྲིད་ཇུས་ལག་བསྟར་བྱེད་པའི་སྒང་ལ་བོན་པོའི་གྲུབ་མཐའ་ལ་ནག་པོའི་ཆོས་ལུགས་ཧེ་ཀྱོ་ཞེས་བརྗོད་ན་ནི་ཆོས་སྲིད་གཉིས་ཀར་མི་མཐུན་པའི་ཐ་སྙད་ངན་པ་ཞིག་ཏུ་འདུག་པས་ཐ་སྙད་འདི་ངེས་པར་ཕྱགས་དར་ཁྲོད་ཀྱི་ཕུང་བོར་འདོར་དགོས་པ་ནི་སྨོས་མ་དགོས་སོ།།
མདོར་ན་བོད་གངས་ཅན་གྱི་གྲུབ་མཐའ་ལ་ནང་གསེས་ཀྱི་དབྱེ་བ་མང་པོ་ཡོད་པས་དེ་ཐམས་ཅད་ལ་ཁ་དོག་གི་སྒོ་ནས་མིང་འདོགས་དགོས་ན་ཧ་ཅང་དཀའ་ཚེགས་ཆེ་སྟེ། དཔེར་ན་བཀའ་བརྒྱུད་པ་གཅིག་པུ་ཡང་ཤངས་པ་བཀའ་བརྒྱུད། དྭགས་པོ་བཀའ་བརྒྱུད། ཀརྨ་བཀའ་བརྒྱུད། ཕག་གྲུ་བཀའ་བརྒྱུད། ཞང་ཚལ་བ་བཀའ་བརྒྱུད། འབྲི་གུང་བཀའ་བརྒྱུད། སྟག་ལུང་བཀའ་བརྒྱུད། འབའ་རོམ་བཀའ་བརྒྱུད། གཡའ་བཟང་བཀའ་བརྒྱུད། ཁྲོ་ཕུ་བཀའ་བརྒྱུད། འབྲུག་པ་བཀའ་བརྒྱུད་རྣམས་དང་། གཞན་ཡང་བཀའ་གདམས་པ། ཇོ་ནང་བ། ཞི་བྱེད་པ་སོགས་ལ་ཁ་དོག་གི་སྒོ་ནས་མིང་འདོགས་ཐབས་མེད་དོ།། དེས་ན་དེ་ཐམས་ཅད་ལ་བོད་སྐད་སོར་བཞག་གི་སྒོ་ནས་མིང་འདོགས་བྱས་ན་སྐྱོན་དང་བྲལ་བ་ཡིན་ཏེ། ཆོས་ལུགས་གཞན་པ་ལ་མི་རིགས་གཞན་པ་དེའི་སྐད་ཀྱི་མིང་འདོགས་སྲོལ་རྒྱ་ནག་རང་ལ་ཡོད་པ་ལྟར་ནང་བ་སངས་རྒྱས་པའི་ཆོས་ལུགས་ལའང་ཧྥོ་ཀྱོ་དང་། ཁ་ཆེ་ཆོས་ལུགས་ལ་ཡི་སི་ལན་ཆོས་ལུགས་དང་། ཡེ་ཤུའི་ཆོས་ལུགས་ལ་ཅི་ཏུའུ་ཀྱོ་དང་། བྲམ་ཟེ་ཆོས་ལུགས་ལ་པོ་ལོ་མང་ཀྱོ་སོགས་སུ་འབོད་པ་དང་འདྲ་བར་མིང་བཏགས་ན་ནི་རྩོད་པའི་གནས་ཅུང་ཟད་ཀྱང་མེད་པ་ཡིན་ནོ། །
རྩོམ་སྒྲིག་པ། ཤེས་རབ་རལ་གྲི།
གསལ་འདེབས།
རྩོམ་འདིའི་པར་དབང་ངེད་དགེ་ལུགས་པའི་དྲ་བར་གཏོགས་པས་གང་འདོད་དུ་གཞན་དུ་མི་འགོད་པ་དང་། གལ་ཏེ་འགོད་ན་རྩོམ་ཁུངས་དང་སྦྲེལ་ཐག་གསལ་པོར་དགོད་པར་ཞུ།
དྲ་བའི་སྦྲེལ་ཐགhttp://www.tb1025.cn


text:
ཉེ་ཆར། གསར་འགོད་པར་ཤེས་རྟོགས་བྱུང་བར། ལྷ་ས་དཔལ་འབྱོར་ལག་རྩལ་གསར་སྤེལ་ཁུལ་ཁྲལ་དོན་ཅུས་ཀྱིས་ཁྲལ་རིན་གཉིས་གཅོག་གི་འགག་སྒྲོལ་དམག་འཐབ་ནང་ཏང་འཛུགས་སྐྱོང་གི་སྣེ་ཁྲིད་ནུས་པ་འདོན་སྤེལ་གང་ལེགས་བྱས་པ་དང་། ཕྱོགས་བཞི་ཀུན་ཁྱབ་ཀྱིས་ཏང་འཛུགས་སྐྱོང་སྟོབས་ཆེར་གཏོང་བའི་ལམ་སྲོལ་ལ་གཞིགས་ཏེ་ཆབ་སྲིད་ཀྱི་འགན་འཁྲི་ནན་པོ་དང་། འགན་འཁྲི་ཁུར་སེམས་ནན་དུ་གཏོང་བ། ལེགས་སྐྱེས་ཀྱི་སྙིང་སྟོབས་རྒྱུན་འཛིན་བཅས་ཀྱིས་ཀྲི་པུའི་དམག་འཐབ་མཁར་རྫོང་གི་ནུས་པ་དང་། ཏང་ཡོན་གྱི་གདོང་ལེན་གཙོ་རྒོལ་ནུས་པ། ཁྲལ་དོན་དང་ཁེ་ལས་མཉམ་སྐྲུན་གྱི་གོང་བུ་འགྲིལ་ཤུགས་བཅས“སྟོབས་ཤུགས་གསུམ་སྒྲིལ”གྱི་ནུས་པ་འདོན་སྤེལ་བྱས་ཏེ“ཁྲལ་རིན་གཉིས་གཅོག”སྲིད་ཇུས་གནད་འཁེལ་ངང་དོན་འཁྱོལ་བྱས་ཡོད།
“ལས་དོན་མཐའ་དག་ཀྲི་པུའུ་ཡིས་བཀོད་སྒྲིག་བྱེད་པའི་རྩ་དོན”གཞིར་བཟུང་། ཁྲལ་རིན་གཉིས་གཅོག་གི་སྲིད་ཇུས་དོན་འཁྱོལ་བྱེད་པའི་ལས་དོན་ཀྲི་པུའི་གཙོ་གནད་ལས་དོན་གྱི་ལས་འགན་གསལ་ཐོའི་ནང་བཅུག་སྟེ། 《ཀྲུང་གོ་གུང་ཁྲན་ཏང་གི་ཀྲི་པུའི་ལས་དོན་སྲོལ་ཡིག》དང་། “ཚོགས་འདུ་གསུམ་དང་སློབ་ཚན་གཅིག” རྩ་འཛུགས་ཀྱི་འཚོ་བའི་ཚོགས་འདུ། སྙིང་གཏམ་ཤོད་རེས་སོགས་རྩ་འཛུགས་ཀྱི་འཚོ་བའི་ལམ་ལུགས་ལག་བསྟར་དོན་འཁྱོལ་བྱེད་རྒྱུ་གཞི་རྟེན་དུ་བྱས་ནས་ནང་ཁུལ་གྱི་སྲིད་ཇུས་གསོ་སྦྱོང་དང་། སྤེལ་རེས་བགྲོ་གླེང་། “བརྗོད་དོན་གཙོ་བོའི་ཏང་གི་ཉིན་མོ” ཆ་སྒྲིག་རོགས་ཁྲིད།“མངོན་པ་གསུམ་དང་། གསར་གཏོད་གསུམ། བསྡུར་བ་གསུམ”སོགས་ཀྱི་བྱེད་སྒོ་སྤེལ་ཏེ“ཏང་འཛུགས་སྐྱོང་དང་ཁྲལ་དོན་ཟུང་འབྲེལ”བྱས་ནས་ཁྲལ་རིན་གཉིས་གཅོག་གི་ལས་དོན་ལ་སྐུལ་འདེད་གཏོང་རྒྱུར་གསོན་ཤུགས་སྦྱིན་ཡོད།
ཏང་ཡོན་ཚང་མས་དར་ཆ་གསལ་སྟོན་བྱས་ཤིང་། ཅུས་དེའི་ཏང་ཡོན་ཚང་མས“ཁྲལ་རིན་གཉིས་གཅོག་གི་ལས་དོན་སྤེལ་རིང་ཆབ་སྲིད་ལ་སྣང་ཆེན་དང་། ལྷག་བསམ་རྣམ་དག་ལ་སྣང་ཆེན། གདོང་ལེན་པ་བརྩོན་ལེན་བཅས་ཀྱི”གྲོས་འགྲོ་དང་ལེན་ཧུར་ཐག་བྱས་ནས་ལས་སྒོའི་རྐང་འཛིན་པ་གཅིག་སྡུད་དང“ཁྲལ་རིན་གཉིས་གཅོག་གི་ཏང་ཡོན་གདོང་ལེན་རུ་ཁག”བཙུགས་ཏེ། ཁྲལ་རིན་གཉིས་གཅོག་གི་སྲིད་ཇུས་སྒྲོག་འགྲེལ་བྱས་ཏེ་ཁྲལ་རིན་གཉིས་གཅོག་གི་སྲིད་ཇུས་ཤེས་དགོས་རིགས་ཚང་མར་ཤེས་སུ་བཅུག་པ་དང་ལོངས་སྤྱོད་ཐུབ་རིགས་ཚང་མར་ལོངས་སྤྱོད་ཐུབ་པའི་འགན་ལེན་བྱས་པ་རེད།


text:
སྐད་ཆ་དྲིས་པ། ཧ་གོ་བ། འཛིང་བཤངས་བྱེད་པ། དབུགས་ཧལ་བ། དྲན་གསོ་བ།
སྐྱེས་པ་ཞིག་གྲོང་རྡལ་ཞིག་ནས་གྲོང་ཁྱེར་ནས་ཡོང་སྟེ་མི་གཞན་ལ་ལམ་ཕྱོགས་སྐད་ཆ་དྲིས་ཀྱང་ཧ་གོ་མཁན་མ་བྱུང་བས་ཁོས་ལམ་བཞི་མདོ་ཁ་ཞིག་ལ་མོ་ཊ་འཛིང་བཤངས་བྱེད་བཞིན་པའི་འགྲིམ་འགྲུལ་ཉེན་རྟོག་པ་ཞིག་ཡོད་པ་དེའི་སར་འཚང་ཁ་ཆེ་བའི་མོ་ཊའི་དཀྱིལ་ནས་རྒྱུག་ཡོང་སྟེ། དབུགས་ཧལ་བཞིན་དུ་ “ཁྱེད་རང་གིས་ང་ལ་དྲན་གསོའི་སྨན་ཁང་ལ་གང་འདྲ་བྱས་ནས་འགྲོ་དགོས་མིན་གསུངས་ན་འགྲིག་པ་འདུག་གམ་” ཞེས་དྲིས། ཉེན་རྟོག་པ་དེས་ “དེ་ལས་སླ་པོ་རེད། རང་དེ་གར་ད་དུང་སྐར་མ་ལྔ་ཙམ་ལངས་སྡོད་དང་། ནད་པ་སྐྱེལ་མཁན་གྱི་མོ་ཊས་རང་སྨན་ཁང་དེར་སྐྱེལ་གྱི་རེད་” ཅེས་བཤད།


text:
རྣམ་དཀར་ལྷ་མོས་བྲིས། པད་མ་ཚེ་བརྟན་གྱིས་པར་མཁོ་འདོན་བྱས།
བོད་ཀྱི་འཁྲབ་ཁྲིད་པ་གྲགས་ཅན་པདྨ་ཚེ་བརྟན་གྱིས་འཁྲབ་ཁྲིད་གནང་པའི་གློག་བརྙན་《ཐར་ལོ།》དེ2016ལོར་འཁྲབ་ཁྲིད་ལེགས་གྲུབ་བྱུང་ཞིང་རྒྱལ་ཁབ་ཕྱི་ནང་ནས་གཟེངས་བསྟོད་བྱ་དགའ་མང་པོ་ཐོབ། གློག་བརྙན་འདིའི་ཁྲོད་ཞི་བདེ་ཉི་མས་གཙོ་འཁྲབ་བྱས་པའི་ཐར་ལོའི་བར་སྐབས་ཤིག་གི་མི་ཚེའི་འགྱུར་ལྡོག་བརྗོད་པ་བརྒྱུད་ནས་བོད་རིགས་མང་ཚོགས་ཁྲོད་དུ་ཐར་ལོ་ལྟ་བུའི་ཐར་ལོ་དག་དང་། སྔོན་ཆད་ཐར་ལོ་ཡིན་པ་དག མ་འོངས་པར་ཐར་ལོའི་ལམ་ལ་འགྲོ་ཉེན་ཡོད་པ་དག་ལྷང་ངེར་བརྗོད་ཡོད་ལ། ལྷག་པར་དུ་གློག་བརྙན་གྱི་ཚོན་མདངས་དང་པར་མིག་བཀོལ་སྤྱོད་བྱེད་སྟངས་ལ་སོགས་པའི་ཐད་ནས་འཁྲབ་ཁྲིད་པ་ཁོང་གི་བརྩམས་ཆོས་དུ་མ་ལས་མཐོ་བརྒལ་གྱི་རྣམ་པ་མངོན་ཞིང། བོད་ཀྱི་ཕ་སྐད་གློག་བརྙན་ཤིག་གི་ངོས་ནས་དེ་བས་ཀྱང་མཐོ་བརྒལ་གྱི་རྡོ་རིང་ཆེན་པོ་ཞིག་ཏུ་མངོན་འདུག
དེ་ཡང་འཁྲབ་ཁྲིད་པ་དང་རྩོམ་པ་པོ་གྲགས་ཅན་པདྨ་ཚེ་བརྟན་ནི་1969ལོར་མཚོ་སྔོན་ཁྲི་ཀ་ནས་སྐྱེས་ཤིང་། ནུབ་བྱང་མི་རིགས་སློབ་ཆེན་དང་པེ་ཅིང་གློག་བརྙན་སློབ་གླིང་དུ་སློབ་གཉེར་མཛད་ནས་ད་བར་རྒྱ་བོད་སྐད་གཉིས་ཀྱི་རྩོམ་རིག་བརྩམས་ཆོས་བཞི་བཅུ་ལྷག་བོད་ལྗོངས་ཞིབ་འཇུག་སོགས་དུས་དེབ་ཏུ་བཀོད་མྱངས། ལྷག་པར་དུ་ངེད་ཅག་གིས་གསལ་ཐག་ཆོད་པ་ཞིག་ནི། ཁོང་རང་འཛམ་གླིང་གི་གློག་བརྙན་གར་སྟེགས་ཁྲོད་འོད་དུ་འཚེར་བའི་བོད་ཀྱི་ཐོ་རེངས་སྐར་ཆེན་དེ་ཡིན། ཐེངས་འདིར་ཁོ་རང་གི་གློག་བརྙན་བརྩམས་ཆོས་གཙོ་བྱས་ཏེ་འཁྲབ་ཁྲིད་པ་ཁོང་ཉིད་དང་མཇལ་འཛོམས་ཐེངས་ཤིག་བྱ།
2002ལོ་ནས་དངོས་སུ་གློག་བརྙན་འཁྲབ་ཁྲིད་པའི་ལས་ལ་ཞུགས་ཤིང་། སྔ་རྗེས་སུ་《རྩྭ་ཐང་།》དང་《ཁྱི་རྒན།》 《ལྷིང་འཇགས་ཀྱི་མ་ཎི་རྡོ་འབུམ།》 《ཐར་ལོ།》སོགས་ཕུལ་བྱུང་གི་གློག་བརྙན་དུ་མ་འཁྲབ་ཁྲིད་བྱས་ཏེ་རྒྱ་ཆེ་བའི་གཟིགས་མོ་བ་རྣམས་ཀྱི་སྤྱན་ལམ་དུ་ཕུལ། དེ་ལས་ལྷིང་འཇགས་ཀྱི་མ་ཎི་རྡོ་འབུམ་ཞེས་པ་ནི་བོད་ཀྱི་དེང་རབས་དངོས་ཡོད་འཚོ་བ་མཚོན་པའི་གཏམ་རྒྱུད་གློག་བརྙན་ཐོག་མ་ཡིན། ཁོང་གི་གློག་བརྙན་ཁྲོད་མི་སྣ་གཙོ་བོར་བཟུང་ནས་གཏམ་རྒྱུད་ག་གེ་མོ་ཤར་མར་ཕབ་ཡོད་ལ། དུས་རབས་ཉེར་གཅིག་པའི་བོད་མིའི་སེམས་ཁོང་གི་འཕོ་འགྱུར། དངོས་ཡོད་འཚོ་བ་དང་ཆོས་ལུགས་མི་སྣ་ཞིག་གི་བསམ་བློའི་འགལ་འདུ། བོད་མི་རིགས་དང་རང་བྱུང་ཁོར་ཡུག་བར་གྱི་བརྩེ་སེམས། བོད་མི་རིགས་ཀྱིས་འཆམ་མཐུན་སྤྱི་ཚོགས་ལ་བཟུང་བའི་བསམ་བློའི་ངོས་འཛིན། བོད་མི་རིགས་ཀྱིས་སྐྱེ་བ་སྔ་ཕྱི་དང་འཆི་བ་མི་རྟག་པ་ལ་བཅངས་པའི་སེམས་བསྐྱེད། བོད་མིའི་སེམས་ཁོང་གི་མཛེས་པ་དང་མི་གཤིས་ཀྱི་རིན་ཐང་། འགྲིམ་འགྲུལ་དང་བརྡ་འཕྲིན་གྱི་བཀག་རྒྱ་ལས་ཐར་འདོད་ཀྱི་སེམས་ཤུགས། སྲོལ་རྒྱུན་གྱི་རིག་གནས་དང་མཁྲེགས་འཛིན་གྱི་ལྟ་བ་ལས་རྙེད་པའི་ངེས་ཤེས་གཙང་མ། དེང་རབས་རིག་གནས་ཀྱི་སྒུལ་ཤུགས་ལས་ཐོན་པའི་ཚུར་ལེན་རིང་ལུགས་ཀྱི་སྤོབས་སེམས། ལྷིང་འཇགས་དང་ལྷིང་འཇགས་མ་ཡིན་པའི་བསམ་བློའི་ཐོད་བརྒལ། སྤྱི་ཚོགས་གསར་པ་དང་ཁོར་ཡུག་གསར་པའི་ཁྲོད་རབ་རིབ་ཏུ་གྱུར་པའི་བོད་མིའི་གཙོ་རྒྱུགས་ཀྱི་བསམ་བློའི་གནས་སྟངས། ལས་ལ་བརྩོན་ཞིང་བབ་ཆགས་ལྡན་པའི་མི་རིགས་ཤིག་གི་སྣང་བརྙན་ཐུན་མོང་མ་ཡིན་པའི་སྒྱུ་རྩལ་གྱི་ཐབས་ལམ་ལ་དྲངས་ཡོད།
《གཡང་མདའ།》ཕབ་བསྐྲུན་བྱེད་བཞིན་པ།
《ལྷིང་འཇགས་ཀྱི་མ་ཎི་རྡོ་འབུམ།》ཞེས་པའི་གློག་བརྙན་དེ་པེ་ཅིང་དང་ཧྲང་ཧེ། ཟི་ལིང་ནས་འགྲེམ་སྟོན་བྱས་ཤིང་། འོད་སྡེར་གྱི་ལམ་ནས་བོད་ཡུལ་གྱི་གྲུ་ཟུར་སོ་སོར་ན་བུན་རྒྱུ་བ་བཞིན་ཁྱབ་ཅིང་། བོད་ཀྱི་ཕ་སྐད་གློག་བརྙན་གྱི་དབུ་ཁྱུད་བྲིས། བསྟོད་པའི་མེ་ཏོག་བཞད་ལ་མཆོད་པའི་སྤྲིན་དཀར་ལང་ལོང་དུ་གཡོ། སྔ་རྗེས་སུ་སྐབས་བཞི་པའི་སློབ་གྲྭ་ཆེན་མོ་བའི་གློག་བརྙན་འགྲན་བསྡུར་དུ་ཕུལ་བྱུང་གི་བྱ་དགའ་དང་ལྷོ་ཁོ་རེ་ཡའི་གློག་བརྙན་དུས་ཆེན་དུ་ཁྱད་དུ་འཕགས་པའི་བྱ་དགའ། ཧྲང་ཧེའི་རྒྱལ་སྤྱིའི་གློག་བརྙན་དུས་ཆེན་དུ་ཨེ་ཤ་ཡའིི་མཆོག་ཏུ་གྱུར་པའི་གསར་སྐྱེས་འཁྲབ་ཁྲིད་པའི་བྱ་དགའ། ཀྲུང་གོའི་གློག་བརྙན་བྱ་དགའི་ནང་མཆོག་ཏུ་གྱུར་པའི་འཁྲབ་ཁྲིད་པའི་ཆེས་ཐོག་མའི་བརྩམས་ཆོས་ཀྱི་བྱ་དགའ་སོགས་རིམ་པ་སོ་སོའི་བྱ་དགའ་བརྒྱད་ཙམ་བླངས། བོད་ཀྱི་རིག་གནས་ལོ་རྒྱུས་ཀྱི་དེབ་ཐེར་དུ་མི་སེམས་འགུག་པའི་ཤོག་ལྷེ་གསར་པ་ཞིག་ཕྱེ་བ་དང་མི་རིགས་ཤིག་སྔོན་ཐོན་གྱི་གྲས་སུ་ཚུད་པར་དཀའ་སྤྱད་སྡུག་རུས་གནང་པའི་ལམ་ཚད་ཀྱི་རྡོ་རིང་ལྟ་བུའི་གློག་བརྙན་དེ་ལ་མཐོང་ཐོས་ནོར་གྱིས་ཕྱུག་པའི་རིགས་ཞེན་མཁས་པ་དང་རྒྱུ་འབྲས་བློ་མིག་ལྡན་པའི་སྒྱུ་རྩལ་པ་རྣམས་ཀྱིས་ཆར་བ་ཆུ་གྲོགས་དང་ཉི་མ་མེ་གྲོགས་ནང་བཞིན་གྱིས་རམ་འདེགས་དང་སྐུལ་མ་མཛད།
དེ་བས་ཀྱང་བོད་ཀྱི་ཕ་སྐད་གློག་བརྙན་གྱི་ལམ་ལ་འཇུག་པའི་སྣེ་ཁྲིད་ཀྱི་ནུས་པ་ཐོན་ཞིང་། ལོ་ངོ་འདི་དག་གི་ནང་ཕ་སྐད་གློག་བརྙན་ཆར་རྗེས་ཤ་མོ་བཞིན་ག་ས་གང་ནས་ཐོན་བྱུང་། ལྷག་པར་ལོ་ངོ་བཅུ་བཞི་ལྷག་གི་འཁྲབ་ཁྲིད་ཀྱི་ལོ་ཟླའི་ཉིང་བཅུད་བསགས་ཡོད་དེ། ད་ལྟའི་བར་དུ་ཁོང་གིས་འཛམ་གླིང་བྱ་དགའ་39དང་རྒྱལ་སྤྱིའི་བྱ་དགའ་22བླངས་འདུག །


text: མངའ་རིས་ས་ཁུལ་གྱིས“སློབ་གྲྭར་མི་རིགས་མཐུན་སྒྲིལ”གྱི་བྱེད་སྒོ་སྤེལ་ཚུན། རྩྭ་མདའ་རྫོང་ལོ་དགུའི་རྒྱུན་གཏན་ལམ་ལུགས་སློབ་གྲྭས་ཚད་མཐོའི་མཐོང་ཆེན་བྱས་ཏེ་མི་རིགས་མཐུན་སྒྲིལ་སློབ་གསོ་དེ་སློབ་གྲྭའི་ཀུན་སྤྱོད་སློབ་ཚན་ནང་བཅུག་ནས་དཔེ་ཁྲིད་མི་སྐྱོང་གི་གོ་རིམ་ནང་འདྲེས་པར་བྱས་ཡོད། མིག་སྔར། སློབ་གྲྭ་དེའི་མི་རིགས་ཁག་གི་སློབ་མ་ཚོའི་སློབ་སྦྱོང་དང་འཚོ་བ་འཚམ་མཐུན་བྱུང་ནས་བརྩེ་བའི་རོགས་ཟླ་ཡག་པོར་གྱུར་ཡོད་ཅིང་། འདི་ནི་སློབ་གྲྭ་དེ་གའི་བོད་རིགས་དང་། ཧུད་རིགས། ཡུ་གུར་རིགས་ཀྱི་སློབ་མ་ཚོས་དགེ་རྒན་གྱི་མཛུབ་ཁྲིད་འོག་ལག་ཤེས་སྦྱོང་བཞིན་པ།


text:
ཕྱི་ལོ་ ༢༠༡༨ ཟླ་ ༡༡ ཚེས་ ༡༩ རེས་གཟའ་ཟླ་བ།
༄༅། །ཕྱི་ལོ་ ༢༠༡༨ ཟླ་ ༡༡ ཚེས་ ༡༨ རེས་གཟའ་ཉི་མ་ཉིན་ཊོ་རན་ཊོ་བོད་རིགས་སྤྱི་མཐུན་ཚོགས་པའི་གོ་སྒྲིག་འོག་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་གིས་གངས་ལྗོངས་ཆོས་ལྡན་གླིང་གི་ཚོགས་ཁང་དུ་ཊོ་རན་ཊོ་ཁུལ་གནས་སྡོད་བོད་མི་རྣམས་ཐུག་འཕྲད་ཀྱིས་གསུང་བཤད་གནང་ཡོད།
དེ་ཡང་སྐུ་མགྲོན་གཙོ་བོ་ཁེ་ན་ཌའི་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་ཨ་རིབ་ཝི་ར་ནི་མཆོག་ Arif Virani ལགས་དང་། གྲོས་ཚོགས་འཐུས་མི་སྐུ་ཞབས་ཇེ་མེས་མེ་ལོ་ནི James Maloney ལགས། སྐུ་ཞབས་སེ་ཝན་སེ་པན་ཇི་མེན་ Sven Spengeman ལགས། བྱང་ཨ་རིའི་སྐུ་ཚབ་དོན་གཅོད་དངོས་གྲུབ་ཚེ་རིང་ལགས། ས་གནས་བོད་རིགས་དང་བོད་དོན་རྒྱབ་སྐྱོར་བ་སོགས་ལྷན་འཛོམས་ཐོག་དཔལ་ལྡན་སྲིད་སྐྱོང་མཆོག་གིས་གསུང་བཤད་གནང་དོན། བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་གུས་ཕྱག་སྔོན་དུ་བཏང་བའི་སྒོ་ནས་སྐྱབས་གནས་དགེ་འདུན་གྱི་སྡེ་དང་། བྱང་ཨ་རི་སྐུ་ཚབ་དོན་གཅོད་དངོས་གྲུབ་ཆེ་རིང་ལགས། བོད་མི་མང་སྤྱི་འཐུས་ཟུར་པ། བོད་མིའི་སྒྲིག་འཛུགས་ཀྱི་སྲི་ཞུ་རྒན་པ་རྣམ་པ། ཊོ་རན་ཊོའི་ཁུལ་གྱི་བོད་རིགས་སྤྱི་མཐུན་ཚོགས་པའི་ཚོགས་གཙོ་གཙོས་ཚོགས་གཞོན་དང་འཐུས་མི་རྣམ་པ། ཚོགས་པ་ཁག་གི་སྐུ་ཚབ་རྣམ་པ། དེ་བཞིན་མང་ཚོགས་བཅས་ལ་ཐོག་མར་བོད་མིའི་སྒྲིག་འཛུགས་ཀྱི་ཚབ་ཞུས་ཏེ་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
དེ་ཡང་ལོ་ལྟར་ཁེ་ན་ཌའི་རྒྱལ་སྤྱིའི་བདེ་འཇགས་ལྷན་ཚོགས་ Halifax International Security Forum སུ་མཉམ་ཞུགས་གནང་བཞིན་ཡོད་སྟབས། ཞོར་དུ་ཊོ་རན་ཊོ་བོད་མི་མང་ཚོགས་དང་ལྷན་དུ་ཐུག་འཕྲད་བྱེད་བཞིན་ཡོད་པ་མ་ཟད། མང་ཚོགས་ནས་གནམ་གཤིས་གྲང་ངར་ལ་མ་ལྟོས་པར་འདིར་དུས་རྟག་ཏུ་ཕེབས་ཀྱི་ཡོད་པར་དགའ་ཚོར་ཆེན་པོ་སྐྱེ་བཞིན་འདུག འདིར་སླེབས་པའི་སྐྱིད་སྣང་གི་ཚོར་བ་ཤུགས་ཆེ་སླེབ་ཀྱི་འདུག ཅེས་ཞུ་རྒྱུ་ཡིན། གོང་དུ་ཚོགས་གཙོས་གསུང་པ་ལྟར་ཐེངས་འདིར་ཉིན་གྲངས་ ༢༦ ནང་ཚུད་ལ་ཡུ་རོབ་རྒྱལ་ཁབ་འདྲ་མིན་ནང་གི་གྲོང་ཁྱེར་ཁག་ ༡༢ ནང་ལས་འཆར་ཆེད་ཕྱོགས་བསྐྱོད་བྱེད་བཞིན་ཡོད་པ་དེ་དག་ཇི་ལྟར་འབྱུང་ཡོང་བསམ་པའི་སེམས་ཁྲལ་ཕྲན་བུ་སྐྱེས་པ་དང་། གྲོང་ཁྱེར་དེ་དག་ཕྱོགས་བསྐྱོད་མི་འགྲོ་དཀའ་མེད་ཆགས་སོང་།
དེ་ཡང་ཐོག་མར་སི་པན་ Spain གྱི་གྲོང་ཁྱེར་མེཌ་རིཌ་ Madrid ཡི་སྤྱི་ཁྱབ་འགན་འཛིན་གྱིས་ཕྲན་ལ་འགྲོན་འབོད་གནང་བ་ལྟར། ས་ཁུལ་དེར་རྒྱལ་སྤྱིའི་ཚོང་འདུས་ལྷན་ཚོགས་ Mountain and sustainable Trade Fair ཀྱི་དབུ་འབྱེད་མཛད་སྒོར་མཉམ་ཞུགས་བྱེད་རྒྱུ་བྱུང་བར་བརྟེན། རྒྱ་ནག་གི་ཚོང་འབྲེལ་སྐུ་ཚབ་ལྷན་ཚོགས་དེ་ནས་ཕྱིར་འཐེན་བྱས་དགོས་བྱུང་བ་དང་རྗེས་སུ་གསུང་བཤད་གནང་རྒྱུའི་ཐད་གནོན་ཤུགས་སྤྲད་ཡོད། སྐབས་དེར་བོད་མི་མང་ཡུ་རོབ་སྤྱི་འཐུས་དགེ་བཤེས་ཐུབ་བསྟན་དབང་ཆེན་ལགས་ཀྱང་ལྷན་དུ་ཕེབས་ཡོད་པ་ཙམ་མ་ཟད་གསུང་བཤད་ཀྱང་གནང་ཐུབ་ཡོད། གྲུབ་འབྲས་བཟང་པོ་ཐོན་མིན་ལ་མི་ལྟོས་པར་དོངས་ཡོད་བདེན་པ་གནས་སྟངས་དེ་ང་ཚོའི་ལག་ཏུ་ཡོད་སྟབས་མང་ཚོགས་ལ་ར་སྤྲོད་གསལ་པོ་བྱེད་དགོས་བྱུང་སོང་། ཞེས་ཞུ་རྒྱུ་དང་།
དེ་ནས་ཇི་ནི་ཝར་འཛམ་གླིང་མཉམ་སྦྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཀྱིས་རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཐོག་དུས་བཀག་བསྐྱར་ཞིབ་ཐེངས་གསུམ་པ་གནང་ཡོད། དེ་ཡང་ལོ་བཞི་མཚམས་སུ་ཇི་ནི་ཝར་འཛམ་གླིང་མཉམ་སྦྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཀྱིས་རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཐོག་དུས་བཀག་བསྐྱར་ཞིབ་བསྐོང་ཚོགས་གནང་གི་ཡོད། སྐབས་དེར་རྒྱལ་ཁབ་འདྲ་མིན་ཁག་ ༡༤༠ ཡི་ཚབ་མཉམ་ཞུགས་གནང་ཡོད། དེར་རྒྱ་ནག་གཞུང་གི་བློན་ཆེན་གཞོན་པ་གཅིག་དང་། སྐུ་ཚབ། ལས་བྱེད་ཁྱོན་མི་གྲངས་ ༦༠ བཅས་སླེབས་ཡོད། རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཐོག་དུས་བཀག་བསྐྱར་ཞིབ་ཐེངས་གསུམ་པའི་སྐབས་དེར་རྒྱལ་ཁབ་བཅུ་གསུམ་གྱིས་བོད་མིའི་འགྲོ་བ་མིའི་ཐོབ་ཐང་གི་གནས་སྟངས་ལ་རྒྱབ་སྐྱོར་ཐོབ་པ་དང་། སེམས་འཚབ་ཀྱི་རྣམ་པ་ཤུགས་ཆེ་བཏོན་འདུག ཕྱོགས་གཅིག་ནས་རྒྱལ་ཁབ་མང་ཉུང་ཤོར་ཡོད། ཕྱོགས་གཞན་ནས་རྒྱ་ནག་གཞུང་གི་གནོན་ཤུགས་ཇི་ལྟར་སྤྲད་ཀྱང་བོད་ནང་འགྲོ་བ་མིའི་ཐོབ་ཐང་བརྩི་མེད་རྡོག་རོལ་གཏོང་བཞིན་པ་དང་། བོད་དོན་བདེན་མཐའ་གསལ་ཐུབ་པ་བྱ་དགོས་ཞེས་རྒྱལ་ཁབ་ ༡༣ གྱི་སྐུ་ཚབ་རྣམས་ནས་གསུང་ཡོད། དེར་བརྟེན་རྒྱལ་སྤྱིའི་སྡིངས་ཆ་སྟེང་བོད་ཀྱི་དངོས་ཡོད་གནས་སྟངས་དེ་བཞིན་བདེན་པའི་ལམ་ནས་ར་སྤྲོད་པ་བྱུང་སོང་། རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཐོག་དུས་བཀག་བསྐྱར་ཞིབ་ཐེངས་གསུམ་པའི་ཚོགས་པའི་སྐབས་གནོན་ཤུགས་འདྲ་མིན་སྣ་ཚོགས་སྤྲད་ཡོད།
དེ་ཡང་རྒྱ་ནག་ལ་དུས་བཀག་བསྐྱར་ཞིབ་ཐེངས་གསུམ་པ་འགོ་མ་ཚུགས་པའི་ཉིན་བཞིའི་གོང་སྟེ། སུད་སི་གྲོང་ཁྱེར་ཇི་ནི་ཝར་བོད་མིའི་སྒྲིག་འཛུགས་ཀྱི་ཕྱི་དྲིལ་ལས་ཁུངས་དང་ཇི་ནི་ཝ་སྐུ་ཚབ་དོན་ཁང་གཉིས་ཟུང་སྦྲེལ་ཐོག་ནས་ ༼རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབང་སྒྱུར་འོག་ཡོད་པའི་ས་ཁུལ་ཁག་གི་ནང་དུ་འགྲོ་བ་མིའི་ཐོབ་ཐང་གི་གནས་སྟངས། ༢༠༡༨ ལོའི་ཇི་ནི་ཝའི་ལྷན་ཚོགས།༽ “Geneva Forum-2018: Forum on Human Rights Situation in Regions under the PRC.” ཞེས་པའི་ཡིད་ངག་གཉིས་ཀྱི་ཐོག་ནས་ལྷན་ཚོགས་ཤིག་གོ་སྒྲིག་གནང་བ་རེད། སྐབས་དེར་འགྲོ་བ་མིའི་ཐོབ་ཐང་གི་གནད་དོན་ཐོག་མཁས་དབང་དང་། ཤེས་ལྡན་མི་སྣ། གཞུང་འབྲེལ་མི་སྣ། ཁྲིམས་རྩོད་པ། ལས་འགུལ་བ་སོགས་མགྲོན་འབོད་གནང་བ་ལྟར། བོད་དང་། ཡུ་གུར། ལྷོ་སོག ཧོང་ཀོང་། དེ་བཞིན་མང་གཙོ་དོན་གཉེར་བ་བཅས་ཀྱི་སྐུ་ཚབ་རྣམས་ཕེབས་ནས་རྒྱ་ནག་སྤྱི་ཡོངས་ཀྱི་འགྲོ་བ་མིའི་ཐོབ་ཐང་གི་གནས་སྟངས་ཐོག་གོ་བསྡུར་དང་དྲི་བ་དྲིས་ལན་གྱི་ལས་རིམ། དེ་བཞིན་དངོས་ཡོད་གནས་སྟངས་དེ་དག་རྒྱ་ཆེ་སྤེལ་ཐུབ་པ་བྱུང་ཡོད། ལས་རིམ་དེ་དག་གསར་འགྱུར་བརྒྱུད་ལམ་ཁག་ནས་དུས་ཐོག་རྒྱང་བསྲིངས་གནང་རྗེས་མི་གྲངས་ས་ཡ་མང་པོས་བོད་མིའི་དངོས་ཡོད་གནས་སྟངས་མཁྱེན་ཐུབ་པ་བྱུང་ཡོད།
དེ་ནས་འཇར་མན་ནིའི་གྲོང་ཁྱེར་ Franfurt དང་ཧྥི་རེ་སྦུར་གི་ Freiburg ནང་དུ་བོད་དོན་གོ་རྟོགས་ཤུགས་ཆེ་སྤེལ་རྒྱུ་དང་། དེ་བཞིན་གྲོས་ཚོགས་འཐུས་མི་དང་ལྷན་དུ་ལས་འཆར་ཚང་མ་ཡག་པོ་བསྒྲུབས་སོང་། རྒྱུན་དུ་གཞུང་འབྲེལ་ཕྱོགས་བསྐྱོད་ཕེབས་སྐབས་ཕོ་བྲང་དཀར་པོའི་ལས་བྱེད་དང་། དེ་བཞིན་གནད་ཡོད་མི་སྣ་ལ་སོགས་མཇལ་འཕྲད་བྱས་པའི་པར་རིས་སོགས་ཁྱབ་བསྒྲགས་བྱེད་རྒྱུར་དམ་སྒྲགས་བྱེད་བཞིན་ཡོད། ད་ཐེངས་གཞུང་འབྲེལ་གནད་ཡོད་མི་སྣ་དང་ལྷན་མཇལ་འཕྲད་བྱས་པ་ཁྱབ་བསྒྲགས་ཧ་ལམ་བྱས་ཐུབ་པ་བྱུང་ཡོད་པ་དེ་གཞུང་འབྲེལ་ཐོག་ནས་བོད་མིའི་སྒྲིག་འཛུགས་ལ་ངོས་འཛིན་མ་བྱས་པ་ཡིན་ནའང། བོད་མིའི་སྒྲིག་འཛུགས་ཀྱི་བཀའ་ཤག་དང་སྲིད་སྐྱོང་མཆོག་ལ་ངོས་ལེན་བྱེད་བཞིན་ཡོད་པའི་རྣམ་པ་ཧ་ཅང་གསལ་པོ་རེད། ཁྱབ་བསྒྲགས་དེ་དག་མ་འོངས་པ་ཆབ་སྲིད་གནད་དོན་ཐད་གནད་འགག་ཆེན་པོ་ཞིག་རེད། དེ་ཡང་མ་འོངས་པ་སྲིད་སྐྱོང་གསར་པ་བསྐོ་གཞག་གནང་རྗེས་ཕོ་བྲང་དཀར་པོ་དང་ཕྱི་སྲིད་བློན་ཆེན་སོགས་དང་མཇལ་འཕྲད་བྱེད་ཕྱོགས་ཀྱི་ལམ་སྲོལ་བཟང་པོ་ད་ལྟ་ནས་སྟོན་ཡོད།
དེ་རྗེས་ཁེ་ན་ཌའི་ཧ་ལི་ཕེག་སི་རྒྱལ་སྤྱིའི་བདེ་འཇགས་གླེང་སྟེགས་ཀྱི་ལྷན་ཚོགས་ Halifax International Security Forum ཐོག་མཉམ་ཞུགས་བྱེད་ཡོད། སྐབས་དེར་གྲོགས་པོ་མང་པོ་ཞིག་ཐུག་འཕྲད་བྱུང་སོང་། སྐབས་དེར་རྒྱལ་ཁབ་འདྲ་མིན་ཁག་ ༦༠ ཙམ་ནས་ཨ་རིའི་དམག་གི་སྤྱི་ཁྱབ་ཀྱིས་གཙོས་དམག་སྤྱི་གཞན་རྣམ་པ་དང་། གནད་ཡོད་མི་སྣ། གྲོས་ཚོགས་འཐུས་མི་མང་པོ་ཞིག་ཀྱང་མཉམ་ཞུགས་གནང་ཡོད་སྟབས། ཁོང་རྣམ་པ་དང་དམིགས་བསལ་གྲོས་ཚོགས་འཐུས་མི་ ༥ མཇལ་འཕྲད་བྱུང་ཡོད། དེ་ཡང་ངས་ལྷན་ཚོགས་སྐབས་བོད་དོན་དང་འབྲེལ་བའི་ཐོག་ལ་དྲི་བ་གླེང་སློང་བྱེད་རྒྱུའི་གོ་སྐབས་ཐོབ་པ་ལྟར། ཁེ་ན་ཌའི་བདེ་སྲུང་བློན་ཆེན་ Defence Minister མཆོག་གིས་ལན་འདེབས་གནང་སོང་། སྐབས་དེར་རྒྱ་ནག་གཞུང་གིས་བོད་ནང་བོད་མིར་དྲག་པོའི་གནོན་ཤུགས་དང་། འགྲོ་བ་མིའི་ཐོབ་ཐང་། ཆོས་དད་རང་དབང་སྐོར་ལ་བགྲེ་གླེང་ཐེངས་འགའ་ཤས་བྱུང་ཡོད། ལྷན་ཚོགས་འདི་ལྟ་བུ་རྒྱལ་སྤྱིའི་སྡིངས་ཆ་སྒང་མཉམ་ཞུགས་བྱེད་དགོས་དོན་ནི། མ་འོངས་པ་བོད་མིའི་སྒྲིག་འཛུགས་ཀྱི་སྲིད་སྐྱོང་སུ་འདྲ་ཞིག་ཕེབས་རུང་དེར་སྡིངས་ཆ་བརྟིང་རྒྱུ་དེ་ཡིན། དེར་ཕེབས་པར་བརྟེན་སྒྲིག་འཛུགས་ལ་ཆེ་མཐོང་ཐོབ་ཀྱི་ཡོད།
གཞན་ཡང་ད་ཐེངས་ཁེ་ན་ཌ་གཞུང་གིས་བོད་མིའི་སྒྲིག་འཇུགས་ཀྱི་ཤེས་ཡོན་ལས་འཆར་གྱི་ཆེད་དུ་ཨ་སྒོར་ས་ཡ་ ༥་༤ རོགས་སྐྱོར་གནང་རྒྱུའི་གསལ་བསྒྲགས་དེ་བཞིན་ལོ་ལྔའི་རེར་མུ་མཐུད་གནང་རྒྱུ་ཆེད་མངགས་བཟོས་ཡོད། དེ་སྔ་ཡིན་ན་ལོ་གཉིས་ལ་ས་ཡ་གཉིས་ཡོད། དེ་ལྟར་བཟོ་དགོས་དོན་ནི། མ་འོངས་པ་བཀའ་ཤག་གི་ཕྱག་ལས་མཇུག་སྐྱོང་ཐུབ་རྒྱུའི་ཆེད་ཡིན། བོད་མིའི་སྒྲིག་འཛུགས་ཀྱི་སྐབས་ ༡༥ བཀའ་ཤག་གི་ལྔ་དང་ལྔ་བཅུའི་འཆར་སྣང་ལྟར་ཡིན།
དེ་སྔོན་ཧ་ལི་ཕེག་སི་རྒྱལ་སྤྱིའི་བདེ་འཇགས་གླེང་སྟེགས་ཐོག་བོད་ཀྱི་གནད་དོན་སྒང་ལ་གླེང་སློང་བྱེད་ཀྱི་མེད། ངས་ལྷན་ཚོགས་དེར་མཉམ་ཞུགས་ཀྱིས་བོད་ཀྱི་གནད་དོན་དེ་དག་གོ་རྟོགས་དང་། དྲི་བ་ལ་སོགས་གླེང་སློང་ཤུགས་ཆེར་བྱེད་བཞིན་ཡོད་པར་བརྟེན་ད་ཆ་བོད་ཅེས་པ་དང་། བོད་ཀྱི་གནད་དོན་སྐོར་གླེང་སློང་བྱེད་བཞིན་ཡོད། ཅེས་དང་།
དེ་ཡང་དཔལ་ལྡན་སྲིད་སྐྱོང་མཆོག་གིས་བོད་རིགས་གཞོན་སྐྱེས་རྣམས་ལ་བོད་ཀྱི་ཐུན་མིན་སྐད་ཡིག་དང་ཆོས། རིག་གཞུང་དེ་དག་སྲུང་སྐྱོབ་བྱེད་དགོས་རྒྱུ་གལ་ཆེན་པོ་ཡིན་པ་སོགས་ཀྱི་སྐོར་གསུང་བཤད་གནང་རྗེས་མང་ཚོགས་ཀྱི་དྲི་བར་ལན་འདེབས་གནང་ཡོད་པ་བཅས། །


text:
2018-05-14
ཞིང་སྨན་ནི་དུག་ཡོད་པའི་དངོས་རྫས་ཤིག་ཡིན་པས། བེད་སྤྱོད་བྱེད་སྐབས་སྨན་གཏོར་མི་སྣས་ངེས་པར་དུ་འགོག་སྲུང་གི་ཐབས་ཤེས་སྤྱད་ནས་དུག་ཕོག་པའི་ལས་འཛོལ་མི་ཡོང་བར་ནན་འགོག་བྱ་དགོས། གཅིག སྨན་གཏོར་མི་སྣས་ཁ་རས་རྒྱག་ལ་ཕུ་རུང་རིང་པོའི་གོས་དང་དོར་མ་གྱོན་དགོས་པ་དང་། རླུང་འགོག་མིག་ཤེལ་གྱོན་དགོས། གཉིས། སྨན་གཏོར་མི་སྣས་སྨན་གཏོར་བའམ་བར་དུ་ངལ་གསོ་བྱེད་པའི་དུས་ཚོད་ནང་དུ་བ་འཐེན་མི་ཉན་ལ་ཟས་ཀྱང་བཟའ་མི་ཉན། ལས་སྒྲུབ་མི་སྣས་ཁ་མིག་སྣ་གསུམ་དང་ཁ་ངོ་བཅས་འཕྱིད་མི་རུང་། ལྷག་པར་དུ་སྨན་ཆུ་གཏོར་ཆས་སོགས་ཀྱིས་ཕན་ཚུལ་རྩེད་མོ་རྩེ་རྒྱུ་དེ་བས་བྱེད་མི་རུང་། གསུམ། སྨན་གཏོར་ཚར་རྗེས་ངེས་པར་དུ་དག་རྫས་སམ་བ་ཚྭ་ཅན་གྱི་སྤོས་ཆལ་གྱིས་ལག་པ་དང་ཁ་ངོ་འཁྲུ་བ་དང་། ཁ་བཤལ་དགོས། སྨན་གཏོར་སྐབས་ གྱོན་པའི་གོས་དེ་ཟས་བཟའ་སྐབས་བརྗེ་ དགོས། བཞི། ཨ་རག་འཐུང་ཡོད་པའི་མིས་སྨན་གཏོར་མི་རུང་། ལྔ། སྨན་གཏོར་མཁན་གྱིས་ཞིང་སྨན་གཏོར་སྐབས་རྒྱུན་མཐུད་དུ་ཆུ་ཚོད6 ལས་བརྒལ་མི་ཉན། དྲུག སྨན་གཏོར་མཁན་གྱི་མི་ལ་མགོ་ན་བའམ་མགོ་ཡུ་འཁོར་བ། ཞེན་ལོག་པ། སྐྱུག་བྲོ་བ་སོགས་ཀྱི་ནད་རྟགས་བྱུང་སྐབས། དུས་ཐོག་ཏུ་སྨན་གཏོར་མཚམས་བཞག་ནས་སྨན་གཏོར་ས་ནས་བྲལ་ཏེ། གོས་སོགས་བརྗེ་བ་དང་ངོ་དང་ལག་པ་བཀྲུས་ཏེ་མགྱོགས་མྱུར་དུ་སྨན་ཁང་དུ་སྨན་བཅོས་བྱེད་སར་འགྲོ་དགོས།།
དོ་སྣང་ཆེ་བའི་རྩོམ།
རྩོམ་གསར། 10